text:
係女仔都想雙唇時時刻刻都咁 Q 彈嫩滑~可惜秋冬一到,濕度低,皮膚比較脆弱,好多 Sis 都好著重護理皮膚,往往就忽略咗其實唇部都要好好護理,唔理佢嘅話,嘴唇就隨時乾燥脫皮乜都齊!想搵返水嫩嘅嘴唇?即刻睇下以下嘅秘訣啦!
一,唔好用手撕死皮,舔嘴唇
好多人見到個嘴脫皮就會不自覺咁用手撕走佢,呢個壞習慣千祈要改!因為就咁撕走 D 死皮嘅話,隨時會令到唇部膚色暗沉,更加可能會撕到個嘴流血,感染細菌架!而舔嘴唇呢個習慣都係要改!因為舔嘴唇只會為個嘴帶嚟好短暫嘅濕潤感,但當口水蒸發嘅時候就會將嘴唇本身嘅水分都蒸發埋,越舔越乾!
二,隨時補搽潤唇膏
平時出門在外,最好都係袋定枝潤唇膏喺身,一覺得個嘴乾就補搽,咁就唔使又撕又舔搞到個嘴傷晒!咁點揀潤唇膏好呢?除咗揀自己鍾意嘅味道同款式之外,最好都係留意一下潤唇膏有冇防曬同維他命 E 成分.唇部肌膚其實係好容易吸收到紫外線,所以揀返 D 有 SPF15 嘅防曬潤唇膏嘅話,就可以防止嘴唇因為紫外線而令唇紋加深!而維他命 E 係比較滋潤嘅成分,嘴唇比較乾燥嘅 Sis ,記得要揀含有維他命 E 嘅潤唇膏先夠補濕架~
三,唇部去角質
為免死皮積聚,一星期幫嘴唇做一次去角質係最理想~而且唇部皮膚比較脆弱,所以用返嘴唇專用嘅去角質產品就最好!不過如果嘴唇已經好乾裂嘅話,就唔好用呢種方法喇,最好就係用熱毛巾敷嘴唇 3 至 5 分鐘,之後再用柔軟嘅刷慢慢刷走 D 死皮!
四,瞓前保養
瞓覺簡直就係保養嘴唇嘅黃金時間,瞓之前做少少功夫,一起身就可以搵返水嫩嘅嘴唇,何樂而不為?瞓之前搽一 D 專用嘅唇部夜間修護產品,瞓醒就會發現甩皮情況好咗好多!如果想急救嘅話,訓之前厚搽凡士林,驚痴笠笠嘅話就再加塊保鮮紙喺上面,一起身就會發現 D 死皮輕輕抹都抹得走!經濟又實惠,不妨試下呀!
做足以上 4 樣嘢嘅話,就會發現 Q 彈嫩滑嘅嘴唇好輕鬆就返返嚟!加埋平時飲多 D 水,補充返身體嘅水分,就唔驚同人傾傾下偈會畀人問做咩個嘴乾到咁啦!
係女仔都想雙唇時時刻刻都咁 Q 彈嫩滑~可惜秋冬一到,濕度低,皮膚比較脆弱,好多 Sis 都好著重護理皮膚,往往就忽略咗其實唇部都要好好護理,唔理佢嘅話,嘴唇就隨時乾燥脫皮乜都齊!想搵返水嫩嘅嘴唇?即刻睇下以下嘅秘訣啦!


c: text/html

text:
「科技」
科技嘅嘢真係無得話邊個抄邊個,只係點樣將技術用得好與唔好.好多時睇落去好似一樣嘅嘢,但係背後就有可能用唔同嘅技術去開發.所以普通嘅人會話係抄襲,但係實質上真係抄襲?除非連原始碼都一樣,如果唔係其實唔可能話人哋抄你.只係功能上嘅大同小異,或者整體嘅概念一樣,老實講最多都只係炒橋而已!所以賣橋之前其實應該先保障自己嘅利益!
「抄襲」
因為港鐵嘅一個手機程式功能被另一間公司係網上控訴佢哋抄襲,而今日嘅香港網民又點會唔係網上面討論呀?好多人一開始都會鬧港鐵,作為一間大公司竟然叫啲細公司上去提供技術方案,點知原來聽完之後就自己抄咗整個方案自己開發.但係個技術好早係外國就已經有,唔通又話人哋抄你咩?科技嘅嘢就係咁,如果無申請專利,咁你講咗出嚟就唔係啲乜嘢秘密.無話邊個抄邊個.
「花生」
唔知點解好多人都無啦啦變咗做專家咁,佢哋好似知道事件嘅來龍去脈.一有人話自己俾人抄襲,就已經認定佢哋係苦主,然後指責.當然係好多層面港鐵係做得唔好,但不過今次亦都出奇地出嚟解釋.雖然對事件無幫助,只有知情人士先至有條件去評論.科技嘅嘢真係好難話邊個係原創,所以好多時如果真係要賣橋,雙方都需要簽署一份保密協議.最起碼有少少保障先!
Also published on Medium.

robotstxt: allowed

filter: keep


text:
莫卡咖啡
莫卡咖啡(又叫莫加或者摩卡,英文係 Café Mocha,意思係朱古力咖啡)係意式鮮奶咖啡(Café Latté)嘅變種.同意式鮮奶咖啡一樣,佢通常係由三分之一嘅意式特濃咖啡(Caffè Espresso)同埋三分之二嘅蒸氣發泡鮮奶配成,不過佢重會加入一少部分朱古力.朱古力通常會以朱古力糖漿嘅形式添加,但係有啲咖啡售賣系統就會以即溶朱古力粉取代.有時,打起咗嘅忌廉,可可粉,同埋綿花糖都會加埋響上面嚟加重咖啡嘅香味同埋作為裝飾之用.
同意式泡沫咖啡(Cappuccino)唔同,莫卡咖啡上面係冇鮮奶泡沫嘅.取而代之,莫卡咖啡上面通常係啲打起咗嘅忌廉同埋肉桂粉或者可可粉其中之一.
另一個意式鮮奶咖啡嘅變種係白莫卡咖啡(White Café Mocha).同莫卡咖啡唔同嘅係,白莫卡咖啡係由白朱古力,而唔係朱古力配成.除咗白莫卡咖啡之外,重有幾種由朱古力糖漿同埋白朱古力糖漿配成嘅意式鮮奶咖啡變種.
有啲歐洲同中東嘅地方會以 Moccaccino 去形容加咗可可或者朱古力嘅意式鮮奶咖啡.而響美國,Moccaccino 就係指加咗朱古力嘅意式泡沫咖啡.
莫卡係也門嘅一個港口,也門係一個位於亞拉伯半島南端,主要係種咖啡嘅西南亞國家.莫卡咖啡呢個名最早係嚟自也門莫加港嘅咖啡品種,呢種咖啡雖然係冇加朱古力,但聞起嚟就好似加咗朱古力一樣.


text:
盧凱彤
「結他」
好多人都未必認識盧凱彤,但係如果你認識佢嘅話應該或多或少係因為佢同林二汶組成嘅at17.自己點解會關注佢嘅原因係因為佢彈結他有一種特別嘅個人風格.香港真係好少有一個彈結他彈得咁好嘅女音樂人,如果大家有去過紅館睇演唱會嘅話,好多時都會見到佢嘅蹤影.雖然你可以話結他啲聲大致上都一模一樣,但係佢嘅結他聲係有啲唔同,就算你見唔到佢個樣其實係聽得出係佢彈嘅.
「婉惜」
其實睇到新聞嘅時候真係好呀愕然,起初以為自己睇錯,但係當不同嘅媒體都開始報導嘅時候就知道佢真係離開咗.盧凱彤係一個我好欣賞嘅音樂人,好多時睇演唱會都會睇下係唔係佢彈結他.或者大家對佢嘅了解唔深,甚至乎佢唱過啲乜嘢歌或者患有燥鬱症都唔知.有時看似一切都正常,但係有時正常就正正係唔正常.你辛苦了!雖然係一個好難接受嘅事實,但係相信大家都會尊重你嘅決定同永遠記得你!
「多謝」
多謝你嘅音樂!多謝你嘅堅持!多謝你嘅堅強!生命不在乎長短,只在乎精彩!你嘅一生一定係精彩!「將鬱燥滋味紋上右臂,不蓋掩我傳奇.不只有焦慮還有樂器,跟我走赴遠地.重生,童年若不欣喜,何妨自今天起.人生,人人話自三張起.不必太悲.揮揮手告別這字頭,今天起快樂我自求,不想將畏懼當最知心朋友.寫首歌慶賀轉字頭,這雙手決定以後不發抖,捧著結他救地球.」
Originally published at Kenneth Kwok (郭嘉俊).


text: 日本嘅煎餃喺國內外都廣受歡迎,唔少明星好似NEWS嘅增田貴久都超鍾意食餃子㗎.當中「餃子の王将」就係當地中華料理界亦係餃子界嘅表表者,單喺東京就已經有61間分店.最近佢地其中幾間分店就舉行緊超抵嘅下午茶放題! 雖然唔同分店都有唔同嘅放題優惠,不過呢個就肯定係最平嘅! 叫得佢做下午茶放題,相信大家都明白呢個任食放題喺平日下午茶時段3點到6點先有,但如果你係佢地嘅餃子俱樂部會員就可以係平日嘅任何時段都享有優惠. 放題限時一個鐘,由你落單嗰刻時開始計,而毎次落單嗰陣一個人只能叫兩人份(12隻),加單都要食淨2~3隻先可以,以防你食唔曬外亦係保持食物嘅水準.另外佢地都唔容許客人食淨或者打包,所以真係「食得曬先好嗌」.落單之後約5分鐘餃子就會送到,但夠鐘前10分鐘截單,食嗰時要預返好啲時間啊. 雖然係放題,但網民都話啲餃子仲係保持水準,唔會細咗或者難食咗.不過留意返放題嘅只係餃子,如果想嗌白飯或者飲品都要額外俾錢嘅. 網上面雖然好多人都話想去一試,但唔少人食完都話勉強先回到本,紛紛話唔太抵.原來「餃子の王将」嘅餃子本身就已經240円(未計稅)一碟,所以男性要食到4碟,女性就3碟先回到本.但餃子都算易食滯,好多人食到第3碟已經開始覺得飽,如果唔係好大食就可能要三思一下.不過


text:
「運動」
大部份嘅團隊運動都係要靠一個團隊嘅合作性先至會發揮到最佳嘅效果!藍球係咁,足球亦都係咁.正所謂波係圓嘅,未到最後一分鐘,其實都仲未可以分得到勝負.就以今年嘅歐洲國家盃為例,真係有好多驚喜.今屆嘅比賽亦都證明咗就算身價幾高嘅球員,技術有幾高超都好,如果只係靠一己之力其實係唔會走得遠.所以信任自己嘅隊友係好緊要!
「足球」
相信好多人今朝一早都有睇歐洲國家盃嘅總決賽,葡萄牙對法國.好多人都會覺得法國整體俾葡萄牙踢得好,雖然我唔係一個睇波嘅人,但係一啲大賽如果有直播咪睇下囉.睇咗一陣,其實都覺得葡萄牙踢得一般般.不過最可惜嘅就係見到基斯坦奴開賽無幾耐就俾人撞傷,被逼忍痛退下火線.不過最終葡萄牙係加時嘅時候射入勝利嘅一球.
「團隊」
當然波唔係一個人踢,雖然好多人話因為場波無咗基斯坦奴所以葡萄牙所以先至會贏.但係如果無咗佢,葡萄牙又點會可以踢到去決賽呢?其實睇得出佢俾人撞得好痛,而如果比著你或者你都好希望同隊波齊上齊落.老實講佢如果係頂到應該都頂咗!或者亦都係因為佢傷出,打亂咗法國嘅部署,所以先至有機會葡萄牙.點都好波係圓嘅,踢波唔係一個人嘅事.
Also published on Medium.


text:
小弟好少寫藝術,並唔係因為無學過,小弟家學淵源,尚有一定美術同書法底子,只不過唔夠熟怕寫錯.只不過,呢次清明上河圖互動版嚟香港展出,搞出炒飛熱潮,但花生人士太多,大家只知道係世博中國館鎮館之寶,但係,有乜價值至得架?
小弟研究漢字系國家文化,一向都係中,台,日,韓,港,越視為一個整體,因為六地文化互有關連.最典型例子係書法,依家由於中國書道不傳(同簡體字破壞力有直接關係),好嘅紙筆墨硯好多時要去日本,韓國去搵到好嘢,認真荒謬.而王羲之最可能係唯一傳世真跡嘅《喪亂帖》,正係日本皇室珍藏,唔係二次大戰搶返嚟,係奈良年代由和尚帶返去日本.
當《喪亂帖》都東渡扶桑果陣,好多中國藝術風格都係果時東渡,特別宋朝有唔少商人旅居博多一帶,形成日本好多文化上係承傳唐宋,所以大家見到點解《清明上河圖》咁似日本啲嘢,因為日本啲嘢係唐宋果陣一路保存到依家.正如較早前有啲中國硬膠,竟然將著漢服嘅人當成著和服嘅人,因為中國班友完全唔記得乜叫中華文化.日本和服另一個名係吳服,而大致式樣上,係跟唐朝嘅服裝,所以你叫我結婚著嚟自滿族嘅馬褂我係唔會咁做,一係完全著西服,一係同時著印尼民族服裝(因為法律上我係印尼土著,去到馬來西亞依家可以當係土著,得啖笑,呢個法律漏洞係黐線之最),如果要著漢族傳統服飾,我唔介意著吳服,因為吳服正係源自中國,咁都唔知呢啲硬膠就睇番歷史書喇,特別係清政府禁止漢服嘅歷史,自清政府剃髮令後(著漢族服裝要殺頭),漢族服裝只係保留喺越南,朝鮮同日本,有傳流亡日本嘅革命黨人係專登著吳服出入,以示自己驅除韃虜,恢復中華嘅決心.
所以,如果藉清明上河圖互動版嚟港機會,講唐宋文化點樣影響成個漢字系地區,同今日嘅日本文化嘅關係(日本文化係正統中華文化保留最多繼承者,其次係台灣同埋大韓民國,中華人民共和國基本上無呢個傳承資格),原來我地有時鍾意日本果啲好嘢,個根源查實都係中國,我覺得係有意思.如果只係硬膠膠咁展示個互動版算數,亦無其他輔助展品,睇完唔知做乜,大家之後會發現大家炒嚟都唔知做乜.


text:
係咪大多數女仔,都係因為個男仔追佢先同佢一齊?好少係個男仔未追你之前已經有好感?
-
友巧簡
係咪大多數女仔,都係因為個男仔追佢先同佢一齊
(即係你初時對佢無好感,佢追追下你就開始鍾意佢)
好少係個男仔未追你之前已經有好感?
換句話說
如果個男仔唔追你,你就從來都唔會考慮╱唔會諗同佢會有非友誼關係?
或者簡單d講
女仔既心態大多都係 ...
個男仔追你,就會考慮同佢發展
個男仔唔追你,就完全無諗呢個問題?
-
人
多人追ge女仔會有咁ge思想
我冇人追, 所以唔會
仲好清楚邊一類男仔最岩自己tim
-
女
係咪大多數女仔咁諗就唔知,不過我係呢類人
可能本身有d條件,唔主動果d男仔咪由得佢囉..而有行動追我果d男仔..會諗諗既
-
友巧簡
咁咪即係
就算個怕羞仔在個女仔心目中都算OK既一類男仔
但因為佢怕羞無做主動,個女仔就從來唔會諗有無機會同佢發展?
而果d在女仔心中比怕羞仔差既男仔
因為有做主動,反而會有機會同個女仔拍拖?
換句話說
如果大多數多人追既女仔都係咁諗(假設多人追=質素好)
咁即係怕羞仔無咩可能有個質素好既女朋友?
-
Sweetening
友巧簡 replied @ 2009-05-07 7:16 pm
咁咪即係
就算個怕羞仔在個女仔心目中都算OK既一類男仔
但因為佢怕羞無做主動,個女仔就從來唔會諗有無機會同佢發展?
===>個女仔可能會諗同佢發展,但佢怕羞無做主動,久而久之個女仔以為男的對她無興趣,之後feel過左會一直keep住做朋友.無女仔鍾意一舊木咁 / 細膽的男仔,因為多多少少女仔都鍾意人保護.女仔會覺得細膽的男仔點保護女仔...
而果d在女仔心中比怕羞仔差既男仔
因為有做主動,反而會有機會同個女仔拍拖?
===>視乎鍾唔鍾意啦.如果同樣鍾意,主動機會好大
換句話說
如果大多數多人追既女仔都係咁諗(假設多人追=質素好)
咁即係怕羞仔無咩可能有個質素好既女朋友?
===>如果假設多人追=質素好,咁怕羞仔只好等d性格剛強的女仔倒追
-
講真心話
正常既女仔好少追男仔..我唔靚女..但多人追.我甘大個女只係追個一個男仔..暗示自己中意靠近他~
-
Just4U
其實我覺得係攞,原本你唔鍾意個男仔,但俾佢主動追一追,你都會有啲動心,由其係你仲係單身嘅時候....
-
講真心話
甘我又唔會,我一定要中意先走埋一起,寧缺勿濫係我既原則
-
Just4U
同埋我覺得一啲比較心軟嘅女仔仲容易接受到男仔主動追求,通常心軟嘅人定力唔夠....
-
小乖乖
我係咁諗
-
我咪就是耳仔軟既人囉
-
我覺得男追女or 女追男都冇一定原則既 ,最緊要大家有冇feel 既啫 ,邊個做主動已經唔係問題啦 ,你對佢冇feel 既 點追你都唔會有反應架
-
sexgirl1982 replied @ 2009-05-08 12:54 am
我咪就是耳仔軟既人囉
你有幾耳仔軟呀????
-
妖
人地追我
我唔理
如果佢死纏難打 唔放手
我會比佢感動個隻囉
-
咁我死纏難打你同我msn 你會唔會感動架??? ha ha
-
咁又難d
要現實生活發生又唔同
-
咁睇你想唔想改變你既習慣囉
-
男
d女仔咁得意既
我次次鍾意人都係自發既,未試過因為個女仔接近我而鍾意佢
-
Harry2493
有d 女仔覺得被愛有著數,所以咪咁law
-
我行我素
鍾意就鍾意,唔鍾意就唔鍾意
點解會俾個男仔主動追一追,原本唔鍾意都會有啲動心?


text:
人得姓名是一個符號但不是一個簡單的符號,而且對人的情緒,智力,婚戀,未能得逞,健康等各個方面有著一定的影響.那如何給仲姓寶寶取一個好名?下面姓名網為大傢介紹,仲姓羊寶寶取名大全!
仲姓羊寶寶取名大全
點擊進入大師起名
宋朝時期,仲姓大約有3萬3幹人,約占全國人口的0.04%,排在大姓姓氏中第二百位以後.在全國分佈主要於湖南,山東,河北,江蘇,浙江等地,湖南為仲姓的第一大省,約占仲姓總人口的27%
一,仲姓男羊寶寶取名大全
仲栩未 仲勁穎 仲奕樺 仲建榮 仲栩榕 仲奕廣 仲恪杉 仲蔚榕 仲願樹 仲彥榮 仲勁嘉 仲彥毅 仲奕慶 仲勁榮 仲栩嘉 仲蔚榮 仲恪本 仲謙榕 仲栩可 仲彥樺 仲曠公 仲奕樹 仲願穎 仲栩吾 仲恪嘉 仲彥慶 仲恪廣 仲恪更 仲奕聿 仲願今 仲恪慶 仲建嘉 仲栩聿 仲勁聿 仲曠樺 仲恪旭 仲恪毅 仲恪榮 仲奕穎 仲曠穎 仲彥旭 仲願聿 仲彥嘉 仲勁廣 仲栩毅 仲曠旭 仲願旭 仲彥榕 仲建聿 仲曠聿 仲建樹 仲栩杉 仲勁樹 仲曠樹 仲勁旭 仲願樺 仲建旭 仲恪未 仲彥穎 仲勁慶 仲栩榮 仲奕榮 仲彥聿 仲栩更
仲栩慶 仲栩廣 仲恪榕 仲奕嘉 仲建慶 仲建毅 仲勁樺 仲奕榕 仲恪可 仲恪吾 仲謙嘉 仲願公 仲建廣 仲蔚嘉 仲建樺 仲奕旭 仲奕毅 仲恪聿 仲勁毅 仲謙榮 仲栩本 仲彥樹 仲彥廣 仲曠今 仲栩旭 仲建榕 仲勁榕 仲建穎 仲泰至 仲迅立 仲泰德 仲俊同 仲韜至 仲俊德 仲臨寧 仲致愷 仲哲全 仲哲光 仲遼燁 仲泰全 仲玨瑾 仲隆暢 仲炯靈 仲晉良 仲臨愷 仲致光 仲致燁 仲哲令 仲迅熠 仲泰靈 仲哲樂 仲晉志 仲哲德 仲玨樂 仲晉樂 仲亮至 仲迅至 仲迅愷 仲泰同 仲玨寧 仲泰曉 仲遼天 仲哲暢 仲韜曉
仲玨全 仲哲志 仲遼至 仲迅暢 仲晉寧 仲迅令 仲炯光 仲俊愷 仲晉顯 仲致樂 仲玨熠 仲晉立 仲昱寧 仲俊樂 仲哲顯 仲哲愷 仲玨愷 仲亮德 仲俊瑾 仲亮燁 仲晉熠 仲哲至 仲遼中 仲迅全 仲晉同 仲玨同 仲遼光 仲致德 仲遼全 仲迅良 仲哲熠 仲泰寧 仲泰瑾 仲致寧 仲韜瑾 仲迅顯 仲俊靈 仲昱瑾 仲哲立 仲俊寧 仲俊曉 仲晉令 仲亮熠 仲玨德 仲昱靈 仲亮同 仲炯寧 仲哲同 仲俊光 仲韜全 仲玨暢 仲炯愷 仲隆寧 仲韜光 仲昱至 仲韜中 仲致熠 仲亮曉 仲昱同 仲致瑾 仲昱光 仲炯熠 仲哲良 仲致同
二,仲姓女羊寶寶取名大全
仲芩瑩 仲芊樺 仲蕾蒔 仲芊穎 仲恪嘉 仲芹蘭 仲彥槿 仲栩可 仲故槿 仲珂槿 仲珂竹 仲芩玉 仲薇旭 仲恪玉 仲芩君 仲芊靄 仲芩菊 仲芷可 仲芊旭 仲栩君 仲芊嘉 仲珂蘭 仲栩吾 仲芊蒔 仲彥靄 仲栩蘭 仲栩菡 仲栩卉 仲故瑩 仲蕓菡 仲珂菡 仲芹菡 仲恪槿 仲蕓玉 仲芊瑩 仲芷旭 仲芷菊 仲芷嘉 仲芷瑗 仲薇竹 仲故菡 仲芩蘭 仲芹卉 仲芷瑩 仲芷菡 仲珂菊 仲薇蒔 仲芩萱 仲恪旭 仲芹旭 仲故嘉 仲蔚瑗 仲恪瑗 仲謙瑗 仲薔旭 仲芩可 仲故蘅 仲栩玉 仲彥蒔 仲恪菡 仲芊槿 仲芹瑩 仲蕓旭
仲芹萱 仲芹竹 仲蕓瑩 仲芹瑗 仲蕓槿 仲故蘋 仲蔚菡 仲蕓吾 仲栩瑩 仲芊菡 仲彥瑩 仲芷玉 仲珂卉 仲蕓萱 仲恪萱 仲蔚菊 仲芹嘉 仲恪瑩 仲芷槿 仲栩嘉 仲栩竹 仲芹可 仲芩嘉 仲蕾月 仲蕓卉 仲薔樺 仲蕓可 仲恪竹 仲彥菊 仲栩瑗 仲芊萱 仲芹菊 仲薔竹 仲珂玉 仲蕓瑗 仲栩槿 仲謙菡 仲麗曉 仲恬德 仲芮自 仲俐德 仲昭瑤 仲娜暢 仲娜瑤 仲燦寧 仲恬呈 仲玨自 仲璇至 仲芮至 仲恬暢 仲璇天 仲俐曉 仲璐端 仲玨德 仲麗自 仲璐暢 仲哲至 仲芮寧 仲玨曉 仲哲良 仲娜端 仲哲端 仲俐寧 仲俐自 仲玨寧
仲璇自 仲麗至 仲芮德 仲玨暢 仲俐暢 仲哲呈 仲俐曄 仲昭暢 仲昭曄 仲芮瑤 仲恬冬 仲恬良 仲昭寧 仲哲暢 仲俐至 仲玨端 仲娜冬 仲昭自 仲昭至 仲恬端 仲玨瑾 仲燦暢 仲玨至 仲璇丹 仲娜寧 仲芮端 仲哲瑤 仲芮良 仲哲德 仲哲冬 仲玨靈 仲昭端 仲俐靈 仲芮呈 仲俐瑾 仲娜呈 仲燦端 仲恬自 仲昭靈 仲娜至 仲芮冬 仲玨瑤 仲昭曉 仲哲自 仲娜德 仲璇瑾 仲麗瑾 仲玨曄 仲璇曄 仲麗天 仲麗曄 仲娜良 仲昭德 仲哲寧 仲俐瑤 仲恬瑤 仲昭瑾 仲璇曉 仲恬至 仲芮暢 仲麗丹 仲娜自 仲恬寧 仲俐端 仲璐寧


text:
解讀前大律師的中文言論
真係估唔到,經過梁振英呢種對高手嚟講未入流嘅「語言偽術」五年調教,今時今日仲有香港人中文差到連前大律師嘅中文都睇唔明,咁唯有由我呢個慣用英文多過中文嘅人嚟解讀下前大律師嘅言論啦.由於原文組織得比較差,唯有跟原文嘅次序嚟討論:
唔知係咪細個睇得多政府宣傳片「要講俾信任嘅人聽」,我唔知前大律師「信網民」呢個講法邊度嚟,上網講點解就等如「信網民」,更加睇唔明「信網民多過自己」喺邊度嚟?佢係咪覺得呂小姐無講俾自己聽所以係唔信自己?
其實中學中文老師會教,組織能力係好緊要,喺寫作嘅時候佔分好重,墳總無幾耐之前先講過.其實呂小姐篇文叫有組織,唔係叫有舖排.可能林生中學就過英國讀書,中文差少少.
林先生先指責呂小姐唔相信警方,唔相信法律,再提及自己跟清洪時為一個被控性侵犯嘅教師辯護,佢至今仍然相信被告清白,但佢罪成入獄.咁代表咩?其實佢自己都唔信法律,香港有冤獄,但要求人信.仲順便講俾大家聽,堂堂刑事四大名狀之一嘅清洪竟然連一個佢認為無辜嘅人都幫唔到,收咁貴律師費都打唔甩單誣告.
跟手佢先話「無辜嘅就俾你哋屈一世變態㗎喇喎」,再話「個女呢?我當然相信佢唔會貿然講大話,都冇謂,10幾年前仲可以有咩證據?假如當年佢仲係無知同驚到咁.」比較天真嘅朋友可能以為佢係自相矛盾,又撐嫌疑人又好似信受害人無講大話,其實佢係用緊低級語言偽術:唔會「貿然講大話」,唔係唔會「講大話」;無證據理論上係控方應該擔心嘅,亦係受害人考慮唔報警嘅原因之一,不過喺呢度嘅「舖排」係意指嫌疑人都無證據證明自己無辜,呢句嘅用意可以由最尾一句證明.「假如當年佢仲係無知同驚到咁」,意思即係佢認為一個14,5歲嘅少女被人性侵犯會驚同唔識反應係不合常理嘅.咁當然,常識話俾我哋知,一個14,5歲少女會驚同唔識俾反應,合理過一個前大律師中文差,組織能力低,無證據下惡意指控受性侵犯嘅女受害人合理得多.
「世界係唔公平嘅」我唔清楚係指呂麗瑤有咁嘅運動成績而佢自己無係唔公平,定係美國有人將victim變survivor令世界唔公平,又或者呂麗瑤講嘢有咁多人聽佢自己無所以世界唔公平,定係呂麗瑤有被性侵犯而佢自己無所以唔公平.呢句嘅意思青永屍未必識解,可能清洪識解.
之後一段,佢認為企受害人嘅一邊係唔合理嘅,只係人云亦云,搵位泊,識企一定企疑兇果邊.咁又係嘅,跟得刑事名狀,梗係企疑兇果邊啦,如果唔係就入律政署做檢控官啦.最緊要咩?邊個有錢企邊一邊,清洪有錢啲定律政署班高層有錢啲吖?其實,邊個企邊一邊信邊一個,關人鬼事咩.
最後個同前文無咩因果關係,無證據或邏輯推論所達至嘅結論「呂小姐嘅聲明係商業文案,為做運動界KOL,跟風誣告前教練性侵犯」真係完全反映出佢嘅人格.雖然係無證據嘅惡意指控,不過我相信呂小姐都無錢告佢誹謗嘅.民事訴訟呢啲燒錢嘢,唔係個個都有個有錢阿媽撐可以慢慢玩嘅…


text:
有咩課外活動可以俾仔仔揀?
-
chuchuhk
仔仔成日都留係屋企度睇電視同玩,咁見佢本身鍾意游水就俾佢去學,
但都仲有好多時間淨,想搵多樣唔係興趣班而係對讀書有用既,有咩班可以選擇呢?或者有冇推介?thx
-
cheungtom
我都係有動有靜咁俾呀囡去學,最緊要係佢唔抗拒去學
-
chuchuhk
咁你帶佢去學咩呀??
-
cheungtom
我就帶個囡去學phonics,鋼琴,羽毛球咁囉.對讀書有幫助既話就應該係phonics
-
boting
我都有帶小朋友去學jolly phonics,返到黎認字能力好左,讀書都比之前快,仲學到d外國口音返黎添
-
caso_ca
學到口音都幾好,口音要細細個就學好,錯左大個要改就好難
-
aprilcn55
拼音係幾好,識字認字都快上手D
-
sallychan37
口音呢d要由細開始浸出黎架wo,係邊到學呀?可以學到外國口音咁好…
我自己教都淨係教到d港式口音
-
CandyLeeCK
其實唔一定要學野架.. 反而我放多D時間同佢相處, 自創遊戲, 角色扮演一樣咁開心
-
majella
有冇邊個老師比較好?貴少少都無問題,想俾呀囝學一學
-
boting
帶佢去jolly kingdom 到學呀,因為佢係跟net老師上堂,咁聽得多自然唔多唔少都學到d既
-
karacn60
學phonics係唔錯,仔仔都學緊,可能認字叻左所以默書分數都有進步到


text:
香港新一代既家長點樣養育子女,明眼人一睇都知,係完全違反大自然定律的.
睇過下國家地理雜誌講下非洲草原既動物都會理解到,獅子老虎養到自己既仔女咁上下,就會開始要求下一代係陌生既環境到受訓,甚至自己打獵,自己一邊一路睇一路觀看.呢個係明白到自己終有一日唔係仔女身邊,仔女要有自立同埋生存既能力.如果唔係,一旦離開,自己既仔女成為廢柴,係物競天擇既鐵律下,自己一系最後必然係絕子絕孫.
但係香港有堆怪獸家長就反其道而行之.愛之深,真係責之切,但係係責其他人.從炒貴刁到廚房俾人狂刁,你一可以睇出家長一方面毫無常識,竟然以為炒貴刁會唔辣;第二你可以見到細蚊仔女好似食左辣既貴刁,等同係性命受到威脅,幾乎要即刻飛的入養和深切治療部一樣.咁既環境下長大,仔女必然如何玻璃人,落個黃雨,都隨時會因為沾到雨水而粉身碎骨.
最近我寫果篇港媽黃蓉又從新得到一D朋友既注目同傳閱.以我個人經驗而言,真既,愈聰明既人,都會犯上聰明反被聰明誤既問題,結果教出既後代,先天本質不壞,後天反成畸型.因為係玻璃房下,佢根本唔知窗外呢個世界係點運作.郭芙斬下楊過手臂,肯定痛快.而且俾佢再多一次,都必然會咁做.呢個係完完全全繼承當日黃蓉整斷歐陽克雙腳一樣--
有時好多野,都係一念之間,就禍延幾代.不經不覺就影響整個社會.孽,就係咁樣循環不息.大隻佬劉德華,死幾多次都唔會有用.


text:
以前古巨基係有唔少好歌既.好多歌係我地果個唱K年代甚至係唱到爛左.點樣為之唱到爛左,係例如你唱唱下K,想上去廁所,之後行個果條窄窄既頭廊,未蕩失路咁樣轉黎轉去搵指示牌,之後見到D侍應開門閂門,D聲浪係唔係好技安都好,全部都係:
「別再做情人~~做隻貓做隻狗不做情人~~~」條路黑媽媽咁,確係幾好氣氛架.
你真係無法想像果陣係一個咩情況.可能有啲waiter 係櫃台對住一堆閉路電視,你同佢果下四目交投,佢眼帶一絲既訕笑,只差在無拎枝煙出黎看破世事牌咁,點起一支:「係呀.小弟係呢度已經一日聽首愛與誠,一日幾十次,慘過食頭痛藥.我就黎要因為咁去睇心理醫生架啦.」愛與誠講下都十幾年前.果陣岩岩香港走過SARS,大家都好開心,強國放自由行黎,打9左香港既經濟.果陣真係董伯下台,四海昇平.所以唱K呢D群體拍拖活動,幾乎係呢D就聖誕既大時大節指定活動黎.
我成日諗究竟填詞人要受過幾多情傷既洗禮,先可以填出咁中既詞.有人反而唔想做.做隻狗類埋去,咁幾好呀,要hand 有hand 之後,飛撲埋心口又得,係咁狂奶(隻手)又得...佢仲為呢句野提供左好合理解釋:recall 番,下一句係咩呀,「做隻寵物至少可愛迷人」呀.
「和你不瞅不睬 最終只會成為敵人」,信知做人惡,反是做狗好.「淪為舊朋友 是否又稱心」當然唔係啦,邊個想食好人卡呀?不如食狗糧好過啦.日日貼住主人要求放狗,手舞足蹈,不知幾爽.「沒有心 只像閒人 若有空 難道有空可接吻 註定似過路人陌生」.填詞呢幾句寫到見骨.好似過路人咁渣,你以為自己係邊位.所以先證明做寵物受寵更好.當然,我係唔識點解「你怎麼手震」既.可能係無用勾勾狗帶,唔夠安全所以驚到手震掛.
愛與誠填詞既係邊個?又係我最敬佩既填詞之神,夕爺是也.


text:
人去日本,我去日本,我為梁振英條仆街去日本,日日都要去九段下,仲要睇到 羅永生 仲好意思講自己喺1982年賣港歷史,當年去示威果十三位大專學生,可以同導致大韓帝國滅亡果堆韓賊一樣,列為賣港賊.除咗土共,係必須加以清算,以警傚尤.
羅永生 點解係賣港十三賊
喺韓國歷史,當年有份贊同多份大韓帝國落入日本帝國之手嘅大臣,全部列為國賊,即係庚戌國賊,丁未七賊同乙巳五賊,呢班「賊」當初可能目的,係希望大韓民國嘅生活水平更好,但實際結果係,韓國人陷入殖民災難之中,保得住自己文化已經叫好彩,都仲未計二次大戰後國家分裂,北韓變咗人間煉獄,呢班友全部有關,所以南韓政府清算呢班友同佢嘅後代,係有一定民意支持,就係咁解.
根據英國政府嘅文件, 羅永生 呢班友嘅示威,英國人以為自己統治唔受支持,所以至俾民主回歸論呢個呃人A貨過關,最終放棄統治香港.唔怪 羅永生 咁憎親英派,我依家咪明點解,香港人廿年苦難,呢班人渣爭香港人一個道歉,香港人無公開要求呢班友跪玻璃,其實已經好寬容,當年韓國人對付乙巳五賊,係直頭想買起呢班人渣,李完用係因為遭到暗殺而失去半邊肺功能.如果唔係出現支持永續基本法嘅扮港獨賊,我相信依家班左膠仲大鑊,我只能講熱普城真係對共產黨立一等功.
雖然韓國人好多政治上嘅嘢都未必值得學,但韓國人清算果啲支持大韓帝國被吞併嘅賣國賊嘅做法,香港應該考慮效法,土共固然係國賊,佢地及其後代都應該永久被驅逐出香港,不得因任何理由回港定居.但除咗土共,好似當年有份喺戴卓爾夫人面前示威嘅十三位大學生,以及其後代,都應該不得再定居香港,因為呢十三條友嘅行為同主張,為香港人帶嚟極為深遠嘅苦難,由移民潮嘅妻離子散,到過去中共二十年對港暴政嘅種種後果,乜大家可以認為, 羅永生 呢班友仲係香港人咩?如果呢班友認為自己係中國人,咁咪住喺佢地深愛嘅中國,而唔係香港呢塊土地.
我對不作悔改嘅民主回歸論主張者,會採取極為不客氣嘅態度,因為佢地背叛香港.


text:
「老麥」
其實返咗嚟香港咁耐,真係好少會叫麥麥送,因為有時等得嚟都真係蚊瞓!所以除非真係迫於無奈都唔會選擇去佢外賣!當然如果屋企真係無嘢食,而夜麻麻又唔想出街,係凌晨嘅時份真係無乜嘢可以揀.所以麥當勞都真係可以話係選擇之一.不過好多年前,其實已經覺得佢哋嘅服務嘛嘛哋,送餐時間基本上一定遲到,啲嘢又唔係特別熱,如果真係無選擇嘅真係搵鬼幫襯你!
「離譜」
嗱,首先我唔係為鬧而鬧,大家睇完先知自行定斷.話說我琴晚肚餓又想食老麥,但係嗰陣時已經係凌晨一點,而且有無車,所以諗住打電話叫「麥麥送」.好啦佢話要我等四十五分鐘都唔緊要,只不過佢送到嚟嘅時候係個半鐘之後嘅事!當然已經餓到爆,點知打開啲嘢食嘅時候,所有嘢都凍晒,個魚柳包濕晒,杯雪糕新地融晒.大佬你叫我點食呀?
「造假」
除咗送餐同啲食物嘅問題之外,我真係有理由相信佢哋為咗逃避總公司嘅視線,所以係系統入面做數.點解?因為佢個落單系統會顯示你張單嘅狀態,而我係網上面見到張單係一個鐘頭左右話已經送到.吓唔同佢送錯咗,點解我無收到嘅?所以我覺得好奇怪,即刻打上去熱線投訴,之後佢哋嘅分店經理竟然同我講話有可能啲員工搞錯咗!你真係當我傻㗎,咁都可以搞錯?
Also published on Medium.


text:
我叫Fayly,係一名搞手,平日會搞speed dating,逢年過節會搞大party,從中賺返少少錢,補貼下生活費.我好鍾意做搞手,可以賺錢,又可以同一大班朋友一齊玩,兩全其美.
但係,搞手呢個身份都令我受咗唔少苦.有時,我真係唔知我係一名搞手,一位媽媽生,定一隻狗.
唔知係咪我搞得speed dating多,我啲朋友有個錯覺,以為我每次搞活動都係賺錢,而且一定有靚女畀佢溝.佢地當咗我係媽媽生.
三年前,我諗住自己搞過咁多活動,幫咗唔少人出pool同拓闊社交圈子,都叫做同大家有啲交情啊.假如我只係為自己搞一個party,應該都有啲人嚟撐場掛?咁我決定喺Mc Donald搞個低成本生日會,同大家分享下生日嘅喜悅啦.哈哈,我發現我太天真啦.
我搞個生日會,係為咗同一班朋友慶祝生日,我冇諗過要幫佢地配種,都好正常啊.但係,喺我邀請班男仔friends時,有條仔竟然話:「Fayly姐,你班女啲質素唔撚掂㗎喎,我點去呀?」我嗰下真係嬲豬.我請你嚟我嘅生日會,係想你同我過生日,而唔係想你溝女,如果你只係為溝女,咁係我請錯人了.而且,我請嚟生日會嘅女,全部都係我嘅好姊妹,你咁話我啲姊妹,真係好唔尊重.仲有!我收你$120任食Mc Donald加禮物,其實真係唔會賺到你錢,你擺個大客款出嚟,你作為一位身高160cm,中六畢業,收入唔多嘅男士,期望溝到高質少女,會否有點過份呢?我唔係要踩你,但呢個世界好現實,冇返咁上下條件,但要溝高質少女,其實都唔容易,恕我太無能,幫唔到你了.
對於呢位朋友,我深感無奈,既然佢去個生日會嘅目的只係溝女,而唔係祝福我,咁我都無謂求佢參加了.所以,我放棄咗請佢.唉,或者係我嘅性格唔好啦,我本人係連一啲號召力都冇,搞個生日會都咁無奈,要好好檢討下自己先得.
我係搞手我係狗.
P.S. 最後條友都係出席咗生日會.


text:
親子年度大大大盛事!因為來自芬蘭嘅 Superpark 終於殺入香港,早一排已經勁洗版,今日開幕終於可以率先嚟玩個夠.今日哥哥呀芊知道夜晚有得去玩,就即刻半個鐘內做好哂所有功課起行(不如每日放學都呃佢話有地方去囉不如…)
Superpark就位於「奧海城」的「一號銀海」地下,由奧運站E出口行過去,見扶手電梯落去,到外面見天橋行過對面就係.我目測都要10-15分鐘,正門面向海旁,環境超美!
以遊戲運動概念為主題,簡直可以話係一站式的室內活動樂園,因為佢唔單止適合幼小朋友玩,都啱年青人,甚至大人都一樣咁啱玩.如果帶小朋友嚟放電,可能你自己都要放埋一份
在 Superpark 裡面有這家 Cali-Mex Bar and Grill 都係隸屬於 Superpark 的,下次有機會我呢個扒控要試下佢 D 扒先得!
Superpark 主調顏色為紫+黃,有讀 Art 嘅同學仔一定知道呢兩隻色係對比色,真係好Sharp,本來想大家都搵番紫+黃色衫褲嚟玩,但老實講呢兩隻色平時真係少著少著
今日係 Grand Opening,先聽聽全球行政總裁 Juha Transkanen 講兩句,佢連同創辦人 Taneli Sutinen 都係來自芬蘭,佢哋喺芬蘭開咗一間細細的活動樂園,本預計容納10,000人,結果卻超出15倍.因而在世界各地繼續拓展業務,今年終於嚟到香港.
每一次影相佢哋擺埋D甫士我都唔係好明想表達D乜嘢.唔理咁多喇,快D戴上手帶著好襪準備入去開片啦
成班小朋友就好似跑馬地準備開閘嘅馬一樣(唔好怪我咁樣形容,其實似喪屍多D),職員姐姐一解開個欄帶就即刻衝入去玩
Superpark 設有3個園區
冒險地帶 Adventure Area
有迷你賽車場(是法拉利及寶馬踏板車),超級車呔滑梯,空中滑索,粒粒障礙牆,兒童歷奇城巿及幼兒體操區等,最啱家長同小朋友一齊玩!
遊戲競技場 Game Area
彈珠足球場,棒球練習場,高爾夫球練習場,街頭藍球場,最正係有雷達及電子系統測量成績,用嚟比賽鬥高分最啱!
自由式殿堂 Freestyle Hall
滑板或踏板車(場地由主辦東京 World Cup Skateboarding 的頂級歐洲品牌設計及建造),數碼攀石牆
佢哋一支箭就飛入嚟「幼兒體操區」就知道 Superpark 安排放喺門口最近地點係無錯
超有深度嘅波波池,芊芊跳咗落去真係得番個頭伸番出嚟!
哥哥就最鍾意玩吊環,飛嚟飛去!最驚你撞親其他小朋友囉
其實每個遊戲旁邊都放咗「遊戲規則」,不過佢哋都唔理咁多….見嘢就爬見嘢就玩
呢座我叫佢做「聰明豆山」因為呢個「粒粒障礙牆」斜坡上的裝置真心好似「聰明豆」同「蛇寫糖」
用唔同方法爬上去再瀡番落嚟,來回幾次真係大人玩都可以減到肥
呢個「空中滑索」係我見過當中最快,點解?因為輔助佢位哥哥真係出全力助跑起碼三分一路程先推佢出去,去到最尾端端真係成個人拋起咗,超刺激!連呀芊都敢玩,果然跟得我出去玩多,食過吓夜粥,大家碌到最尾睇片啦!
仲有多項運動+遊戲的設施好好玩,好似呢個你睇落以為剩係射籃球咁簡單,其實佢係集進攻與防守於一身的遊戲,雙方要將波掉中對方身後的閃燈板,同時又要防止俾對方掉中自己的.同朋友嚟玩一定玩嘅開心,睇嘅笑爆肚.
中途加插同朱薰E打咭!(兩個被老爸迫去影相的小孩
「高爾夫球練習場」兩兄妹跟我玩過咁多次,都仲係好似掃地咁…睇嚟等你哋再大D先教你哋啦
之後再嚟玩保齡球,不過唔係要推倒所有樽,係要將個波碌入去唔同分數嘅窿裡面
哥哥你姿勢錯哂喎
哥哥:「我砌!」其實都唔容易,連我自己一個都碌唔中,可能我屎波啦
又有得射籃啦!「勁力投球王」比起一般玩的大好多,最遠個籃目測真係有成15尺,呀芊只好射最近嗰個啦
哥哥呢種瘋了一樣的射球,我極之唔贊成!大家唔好學佢,一陣掉爛人哋個裝置就慘!
玩完一輪都係用手嘅遊戲,今次到用腳踢啦!「彈珠足球場」將波踢到唔同嘅分數人板或者嗰條好易滑梯嘅軌道,就可以同朋友比賽鬥高分.
睇住佢哋亂踢一通真好好笑
呀芊仲踢踢下走埋上去,佢唔係真係以為自己喺個足球場度踢緊波卦,一陣唔覺意俾哥哥踢個波「省」就痛死!
嘩!我仲以為咁復古有跳舞機,原來係一部更簡單更適合訓練小朋友腦筋及四肢協調的遊戲,只要按熒光幕顯示的位置(同步腳下的台楷也會亮起燈),然後跟著踩落去就得,呢度所有遊戲幾乎唔駛教,小朋友一上去就知道遊戲玩法.
旁邊有個「棒球練習場」,我睇見個棒球發射機噴出嚟個波快到眼都睇唔到,就知道呢個遊戲都係唔啱佢哋玩!影吓人哋就算…(BTW 呢個人真係下下都「嘭嘭」聲)
室內遊戲室點可以冇迷宮玩,迷宮多個出口有唔同類型的瀡滑梯
最刺激係呢條,又長又多彎!
但係除咗爬上爬落,迷宮底下都有D得意又啱小朋友玩嘅設施
呢個「迷你賽車場」佢哋就玩得最耐,雖然係腳踏車,但係一D都唔似,唔駛用好多力氣就已經可以推動架車向前郁,之後睇番資料原來每架車都係法拉利及寶馬踏板車,來頭不小!
連平時踩兩下踩唔到要喊嘅芊,今日都見步如飛!
見到呢個速度計分牌真係好PRO呀…究道我自己係咪TOP5呢?
呢個角度覺得自己好似打機 Mode
我要爬呀芊頭….(做老爸的梗係要一直扮過佢唔到啦…)
遊戲室三寶「波波池」,「瀡滑梯」同埋呢個「跳彈床」點少得,仲要係呀芊嘅至愛.這裡非常安全,因為每張彈床只能容納一個小朋友
另外一邊的彈床就有個海綿池
「超級車呔滑梯」,首先要將個超級滑梯拉上去
瀡落嚟前段較快,到後段就會慢落嚟,非常安全!不過其實都係睇邊個坐喺上面,如果係我玩可能快到甩碌
下圖中並非小女…唔駛嚇親
下圖都並非我犬兒…不過呢個區好啱習過武練過下體操的運動健兒上去玩
「街頭籃球場」名符其實係一個打籃球嘅街場,話時話…依家D康記籃球場咁難 BOOK,不如嚟 Superpark 玩仲好啦!
估唔到哥哥二年班已經夠力射籃…真利害
嘩!「數碼攀石牆」早一排已在網上成日見到,今次到 Superpark 終於可以試玩一下,不過真係堅難…要爬上去維持住已經唔容易,仲要拍打牆上投射出嚟的特效
睇唔出哥哥你又真係可以玩得兩手喎
最後著好 Full Gear 落場踩板同 Scooter 囉
真係由天光玩到天黑,呢個價錢算係超值,而且大人都可以玩埋一份,唔駛喺側邊玩手機
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
http://goo.gl/forms/CNZMEPoMIWkouK8o2
呀劍評分: 10分
呀劍評語: 玩後感覺得 Superpark 真係適合一家大細,而且我個人認為即使小朋友得3-5歲,唔駛驚冇咩啱玩,也有大部份設施適合,你睇呀芊就知.2歲以下免費,可以入去玩下波波池吧!
地點: 大角咀海輝道18號一號銀海地下
網址: https://superpark.com.hk
開放時間: 星期一至五(10am-9pm),星期六日(9am-9pm)
收費: $180/平日Day Pass,$240/假日Day Pass
(以上資料更新至文章當日)
Facebook專頁: 呀劍萬帥 kimfamilytravel
Blog網誌 : www.kimfamilytravel.com


text:
得知紅姑老公朱家鼎離世 ,一直都好有感觸.
点解恩愛夫妻就係?唔可以白頭到老? 又令我諗起另一對三毛同荷西. 三毛講過, 每當有一對神仙眷侶, 上天都会覺得好奇, 点解佢哋可以咁恩愛, 所以会先收番一个 攞嚟仔細睇吓.
張堅庭話當年紅姑聰明 ,無揀嗰D所謂嘅富豪, 而係揀咗深愛佢嘅朱家鼎 .我弟日揀老公都一定係呢个標準為首要 ,一定要深愛我, 懂得我, 懂得点樣去愛我.
一路以嚟 ,我交嘅男朋友都唔係特別叻, 特別有錢嘅人. 以前仲好D, 但而家年紀愈大, 要開始考慮將來 ,D長輩就会開始哦我, 話以我可以揾D好D嘅男朋友 (好D aka 有錢有才有事业嗰D). 我一聽到D咁膚淺嘅話, 就好唔like-ky, 但礙於佢哋係長輩, 又唔好直接駁佢哋咀, 只有陪笑嘅份, 鬱悶呀!
大佬呀 我夠知有錢有才有事业嗰D男人好咯, 但有無咁啱俾我遇到个有錢有才有事业人哋又鈡意我我又鈡意佢嗰D先?我交往過嘅男朋友, 雖然稱唔上咩人中龍鳳, 但佢哋都係好善良温柔嘅人, 佢哋都好懂得欣賞我嘅優点, 寬宏咁包容我嘅缺点, 真心咁樣愛我 ,痛錫我. 對我嚟講 ,我覺得咁樣先係最重要嘅. 一个人再有錢有才有事业, 如果佢唔能夠真心真意咁愛我, 咁佢一切嘅優点 ,都與我無關.
咁係咪即係有情飲水飽呢?梗係唔係啦!呢D係不負責任嘅說話. 作為男人, 就唔應該令自己既女人受苦, 憂柴憂米 .一个男人若果係真心愛你的話, 自然会盡一切努力 ,俾最好嘅嘢你. 我同一般女人一樣, 希望自已嘅男人比自已强, 令我有可以依靠嘅感覺. 佢唔需要好有錢, 但一定要有上進心, 有能力. 作為一个女人, 你必須要 admire呢个男人, 先可以嫁俾佢.
网易公司版权所有 ©1997-2018


text:
今日放工去 中環站 坐荃灣線地鐵,隨時會中大伏,因為港鐵唔知邊個天才諗出嚟嘅屎橋,實施同博覽館站一樣人潮管制措施,就係1835 中環站 只落不上,要坐荃灣線唔該請移玉步,一係去坐東涌線再轉車,一係就坐港島線去到金鐘之後再轉車.
中環站 只落不上措施雖好,但一定製造混亂
中環站 喺特定時間搞只落不上政策,本來係想疏導金鐘站嘅乘客,因為金鐘站長期唔知幾時上到車嘅局面,喺金鐘站隨時等七班,甚至十班,都上唔到車,所以推出呢啲臨時措施分流乘客,一架空車可以載晒喺金鐘站滯留嘅大量乘客,咁可以紓緩金鐘站嘅壓力,所以呢個政策係立意良善.只不過,中環站並唔係啲閒站,本身都有大量乘客喺 中環站 放工,大家諗吓如果啲乘客先坐港島線車,再喺金鐘站轉番荃灣線嘅車,本來港島線都已經亂七八糟,跟住成班友又衝去金鐘站嘅荃灣線月台,或者喺金鐘站又轉番荃灣線去中環嘅車,喺中環留喺車度一直唔等等運到,屆時仲唔亂過亂世佳人,真係留名睇世紀大混戰都得.
其實我都講過,依家金鐘站已經變成咗好似東京站咁嘅萬佛朝中式車站,依家加埋南港島線列車,已經轉車轉到一鑊泡,如果日後沙中線落成,加埋大批要去九龍中部,以及新界東部,甚至中國深圳市嘅乘客喺度,金鐘站閘入面係乜設施都無,唔似東京站有大量購物,飲食設施作為緩衝,屆時金鐘站仲唔變成困獸鬥,香港重演上世紀七十年代,日本首都圈國鐵暴動真係指日可待,因為無論港鐵公司用乜嘢措施紓緩人流,除非香港人口減少,以及決心實行類似東京的通勤五方面作戰,加建同改善香港嘅鐵路設施,否則天下大亂真係指日可待.
當然,我相信有可能要沿塘尾道或新填地街興建一條鐵路線,紓緩荃灣線嘅壓力,因為依家雖然有東涌線,但礙於當年陳佐洱,魯平呢啲仆街阻止青馬大橋興建四條鐵路線,東涌線同機場快線共用路軌嘅後果後,東涌線最盡都係每十分鐘一班,一係就青衣掉頭,情況十分之膠,依家已經係無擴建嘅可能性.如果東涌線同荃灣線用家,迫到阿媽都唔認得,記得詛咒陳佐洱同魯平兩條撚樣.


text:
更多
2017-01-04 7235 瀏覽
28/12/2016 話說今年我都唔記得自己女友生日, 搞到佢嬲嬲地, 見到甘既情況, 我決定BOOK一間高級D既餐廳補番數, 一於上(OR)睇睇有邊間餐廳好食又吸引, 搵左好多唔同種類既餐廳,例如有漢堡, 西餐, 放題等等, 最後睇到日本餐廳見到個名幾得意, 叫山下, 一時間就諗起山下有間餐廳既諗法, 我唔簡啦, 就呢間約左28/12 晚上, 當然女友唔知, 仲以為我地去普普通通去食飯, 上到去見個裝修甘令, 佢當時嚇一跳, 然後攬住我, 當時真係超甜冇幾耐經理就帶我地入去坐, 真係高級餐廳, 超越好禮貌, 真係要讚上讚冇幾耐侍應就放上一杯有氣既檸檬水, 非常貼心, 之後再放上當日既餐牌我當時同我女友一人一個, 都係2千幾, 但係之後我再同大家講, 係值得餐前小食黑松露燉蛋先試試個汁, 香氣濃郁既黑松露汁, 蛋非常香, 非常滑, 好似一個少女既面珠一樣!!山下特選刺身(3品)經理細心地講明, "亦時針"甘食當然我地就係聽經理講甘食左口魚//刺身, 一食落口有一陣微酸清新既柚子味, 可以帶出刺身既鮮甜感吞拿魚//刺身, 一點魚腥味都冇, 非常甘香, 而且冇油脂和牛//刺身, 我之前有食
話說今年我都唔記得自己女友生日, 搞到佢嬲嬲地, 見到甘既情況, 我決定BOOK一間高級D既餐廳補番數, 一於上(OR)睇睇有邊間餐廳好食又吸引, 搵左好多唔同種類既餐廳,例如有漢堡, 西餐, 放題等等, 最後睇到日本餐廳見到個名幾得意, 叫山下, 一時間就諗起山下有間餐廳既諗法, 我唔簡啦, 就呢間
約左28/12 晚上, 當然女友唔知, 仲以為我地去普普通通去食飯, 上到去見個裝修甘令, 佢當時嚇一跳, 然後攬住我, 當時真係超甜 冇幾耐經理就帶我地入去坐, 真係高級餐廳, 超越好禮貌, 真係要讚上讚 冇幾耐侍應就放上一杯有氣既檸檬水, 非常貼心, 之後再放上當日既餐牌
我當時同我女友一人一個, 都係2千幾, 但係之後我再同大家講, 係值得 餐前小食
黑松露燉蛋
先試試個汁, 香氣濃郁既黑松露汁, 蛋非常香, 非常滑, 好似一個少女既面珠一樣!! 山下特選刺身(3品)
經理細心地講明, "亦時針"甘食
當然我地就係聽經理講甘食 左口魚//刺身, 一食落口有一陣微酸清新既柚子味, 可以帶出刺身既鮮甜感 吞拿魚//刺身, 一點魚腥味都冇, 非常甘香, 而且冇油脂 和牛//刺身, 我之前有食過生拌韓牛, 但唔及呢個和牛刺身好食, 一食落口滑溜, 油脂同肉質好配合, 再加上豆角爽脆 之後師傅出場當然係即場將新鮮食材煮比客人食, 鐵板燒!!!! 第一樣上菜
香煎鵝肝
見到師傅將一舊半隻男士手掌甘大既鵝肝撲上粟粉細心地按摩 師傅煎鵝肝時已經聞到非常香口甘香既味道, 煎左大約十分鐘左右, 師傅就上菜啦, 在鵝肝上淋上鮮橙醬汁, 講到呢到口水都流哂 先食荀, 爽脆清甜, 冇苦澀味
一切開鵝肝, 外層香脆, 油脂即時禁哂出黎, 配上酸酸甜甜既橙醬汁, 開胃得黎而且可以解到油脂既油膩感, 合到好處經理幫忙上菜時仲話可以配合多士黎食, 效果唔駛講, 香脆既多士加上酸甜醬汁, 好食 今次先介紹甘多, 仲有下集介紹更多好好食既野!!!!
張貼


text:
真人騷
擁廿間鋪貼錢做奀星 王友良:俾人激親就真係輸!
Ads by Google
「當你見到天上奀星,可會想起我?」
其實唔係又走番出嚟唱咗首中文版小丸子〈幸福的開始〉,請咗因為寫真風波收埋自己一個月嘅 Celine妹妹合拍 MV,我又真係未必醒得起王友良.未必因為佢係最奀一個,而係這些年做經理人,代理動漫產品活動,開鋪搞時裝,轉行也撈得太風生水起,我實在想不通他怎麼還念念不忘那個明星夢,又要貼錢買難受走返嚟做奀星.
約了他拍照,想見識一下事業有成的王友良,拍攝地點他給了我好多選擇:「我金鐘同觀塘都有寫字樓,或者你都可以去鋪頭影,就美麗華商場啦,今次首歌同小丸子作者櫻桃子合作,嗰度有啲大型小丸子公仔!」有鋪有寫字樓,你以為好威?實情來到美麗華,精品店用來拍照不太適合,王友良說帶我看看其他選擇……唔係一個,而係同一間商場內仲有六間鋪囉:「我𠵱家全香港有十幾間鋪,今年年尾啦,預計會開到二十間.」想當年取笑他是「友良神」的那班鍵盤戰士肯定沒想到有這一天吧?王友良明星夢發過,在日本上智大學學過的國際商務亦能學以致用,如今閒閒哋搞個商場龍珠騷幾百萬上落,大把銀彈支持自己又返嚟繼續發明星夢.
都係嗰句,做生意一呼百應養活緊百幾人,為乜貼錢做奀星俾人笑?
「啲人笑我奀星,我係都唔俾人激親,輸嘅咪就係佢哋囉!你叫得我做奀星,即係都有幾個人識,都娛樂過一班人啦?咁負能量搞咁多嘢去笑人,不如化做原動力做啲嘢先啦.我份人就係咁樂天,我信就算落咗幾耐雨都好,只要我行得出去拍嘢就一定會藍天白雲出太陽!」
其實我想做月野兔男朋友
點解仲可以有時間出新歌?
呢幾年做幕後,做製作,離音樂越嚟越遠.雖然工作都係動漫, Fashion,潮流嘢,都係自己最鍾意,但係……我年年都有啲登台,演唱工作,咁啱舊年聖誕完全掂唔到音樂,突然間覺得好想唱歌.我唔理啲人係唔係淨係覺得我想發明星夢,其實我真係由細到大鍾意唱歌,𠵱家返日本一個星期,都起碼有三日係走咗去唱……
一個人?唱卡拉 ok?
係呀!一個人,唱三個鐘!冇人爭咪不知幾開心.呢排我好鍾意唱〈 Let it go〉,鍾意《 Frozen》啲插曲……我開頭睇佢係為咗做嘢,睇完超 suprise,俾啲小朋友知道,呢個世界無白馬王子,一見王子就中個頭埋去,可能係陷阱嚟㗎!同埋個 true kiss係姐姐唔係王子,最錫你嗰個真係屋企人,未必係個王子囉.
分別喺邊?鍾意唱歌點解要做歌星,唱 K唔夠咩?
雖然我都鍾意 cover人哋嘅歌,但都想有自己歌㗎.
你𠵱家有幾多重身份?
經理人啦,小丸子同好多動漫代理,我有做時裝,年尾會開到第二十間鋪頭,設計服裝,亦都寫緊本新書,都係關動漫事.我嘗試唔用宅男嘅角度睇動漫迷,我做《小丸子》,做《美少女戰士》,係現代同集體回憶去睇.點解我可以做咁多嘢都咁放,我想話,影響我最深遠都係啲動漫.嗰種不屈不拗,遇強越強嘅精神,等於我傾《美少女戰士》啲人話難傾,等於做生意咁忙啲人話我冇可能仲唱到歌,唔係吖,我一樣做到.難安排咪瞓少啲覺囉,我日日七八點起身,傾嘢做嘢做到兩三點,睇你有幾想做,點安排啫!
都係因為瓣數多搵到錢,所以仲支持到你唱歌興趣?
咁唔係蝕,但一樣唔係搵好多,每個生意來往,你當啱啱喺東港城搞個龍珠騷,幾百萬嘅生意,但係我支出都幾百萬,未埋數我最終未知蝕定賺,起碼我做呢個活動做到自己都唔捨得.
你係咪好似古天樂,葛民輝一樣,有個倉攞嚟擺玩具?
我香港有地方,日本有地方,都好多地方擺嘢,我日本間屋主要都係美少女戰士,龍珠就少啲……
一個男仔屋企全部係美少女戰士,你唔覺得乸型咩?你肯定你係鍾意女仔?
我肯定鍾意女仔,我唔同啲人,唔係想做美少女戰士,我係想做美少女戰士嘅男朋友!呢個好唔同你明唔明?
你喺日本留學讀乜嘢?
我喺上智大學讀國際商務,又係 Avex學咗唱歌,跳舞,亦都學咗音樂商務,再讀咗一個 promotion and planning課程.
揀科升學,屋企人有冇俾意見你?
初頭媽咪好反對,佢喺美國讀大學,都想我去歐美升學.點解會揀日本呢?嗰陣時真係唔興,我同佢講我讀得英中,仲點解要去英語國家?點解唔去其他國家學一門新嘅語言返嚟?到時我嘅競爭力一定唔會差得過英美國家嘅大學生……另外我用咗一個好重要嘅理由說服佢,就係我喺日本讀書,佢探我都易啲嘛!
轉咗去讀音樂?佢會唔會更反對?
反而唔係喎,佢不嬲知我鍾意唱歌.
逼自己狠心真係好酸
父母都係呢一行(父親王戎是邵氏武打明星,母親郭敏明是邵氏導演),有冇同你講過應唔應該入呢行?
我同爸爸好多偈傾,但佢對我入呢行反而冇乜意見.我媽媽都係一個新潮媽咪,我𠵱家做緊嘅嘢佢都俾好多意見我,好似今日襯衫嚟做訪問,佢都叫我戴耳環!細佬𠵱家都同我一齊做 fashion,佢對內我對外.入呢行唔同以前,發明星夢,你有冇諗過頭幾年可能冇收入先?
你有冇試過冇收入?
我好彩啲,一入行簽 TVB做《無間音樂》主持,一個星期幾個騷,都有成萬蚊人工.嗰份工係介紹日本音樂,我都唔係就咁有得做,都要 casting㗎!唔係差,但係我都想轉做歌手,轉營簽恒藝亞洲,又好彩有少爺占同阿奴俾我做是《日本人橡膠龜》.算係穩定……當然收入唔夠我啱啱讀完大學多.
大學畢業你係做?
我喺日本做稅務會計, KPMG係全球 big 4會計公司之一,嗰陣人工好高,差唔多三十萬 yen月薪,仲有 bonus,每年出十六個月糧,梗係好使好多,初初返嚟係唔慣,不過都肯定過萬……後尾做歌手,收入都算 ok,恒藝老闆好錫我,但好可惜,我換咗幾個經理人都合作唔到……
點解合作唔到?
我自己好有想法,佢哋做娛樂圈嗰套太傳統:長頭髮香港觀眾唔受,唱歌一定要派台……我嗰陣時已經唔同意呢一套,𠵱家證明的確唔係一定要呢套.啱啱開始,叫我剪短頭髮,白恤衫,我真係好唔明.我嘅 image代表咗自己,你搵人幫我設計一套,我仲點 present自己?最離譜將我同木村乃(大家仲記得?)塑造到情侶檔一樣,後尾仲叫我不如試下真係拍拖……冇可能!絕對冇可能.最後點解要走,點解要搞自己經理人公司,我就係想證明俾佢哋睇,我嗰套其實 work.
有冇拍拖最近?
今年年頭打後無拍拖囉,真係太忙.佢唔係幕前,無謂講太多.同我首新歌一樣,我等緊一個命中注定嘅人,我信㗎,轉角遇到愛嗰套.
拍過三次拖,有冇一個呢?覺得係命中注定?
有!初戀嗰個日本女仔,我哋拍咗拖四年,𠵱家,佢結咗婚有埋小朋友嚕……
命中注定點解會分手?
佢爸爸唔鍾意外國人,佢變咗磨心……同埋嗰一刻我仲喺日本讀緊書,佢就要去美國升學,我唔可以叫佢為咗我放棄學業.
咁分手時傷唔傷?有冇寫「沒有常在心的日子」?
佢去咗美國,而提出分手嘅係我,我仲咁做對佢唔公平……其實好辛苦嘅,明明你好關心佢,錫佢……知佢啱啱去美國,各樣都唔習慣,想同我傾……但呢啲嘢我要逼自己全部都唔做得,一定要狠到心落嚟.好酸㗎……嗰一下……
最後呢?
最後我哋仲有聯絡,連佢先生向佢求婚時都有問過我意見,大家一齊度條橋出嚟……我以為我放得低,但到佢結婚嗰日我又唔肯定,最後選擇冇出席個婚禮.出面可能以為我愛蒲又花弗,其實講出嚟冇人信,我唔食煙唔飲酒,一年為應酬都飲唔夠兩啖酒,完全接受唔到一夜情,所有時間都用嚟做嘢,從來唔會搞辦公室戀情.我淨係飲水同烏龍茶,咁大個人連咖啡同汽水都冇飲過,試過㗎,有個人同我分手,因為我唔夠壞……我唔明.
我係日本通 唔係奀星
其實好多能耐,做得好,點解係要做奀星?
我唔介意,做呢行就係咁,入行前都俾人踩過啦……想當年我喺學界活躍,我都知好多人憎我,覺得我發明星夢.我一間男校搵十間女校 join school,人哋梗係討厭我,但我好 proud of我做得最好.結果出到街,有次無嗱嗱人爆粗鬧咗成程地鐵.我入呢行,爹哋媽咪唯一早灌輸我,就係行得出嚟舞台,就預咗有正負兩面,我一早有心理準備.我以前做嘅嘢成就咗𠵱家嘅我……我好記得當年做咗個訪問,《 Yes》記者問我大個想做乜,我講咗好多嘢:歌手啦,記者啦,教書啦,時裝,生意,設計……佢話冇可能.我好開心,𠵱家咁多樣嘢我都做齊……
書你都教過?
我返過中學教兩個月中一至中四英文,我係 Mr Wang嚟㗎,有班學生喺度㗎!做記者都試過,代表 TVB去日本做訪問,幫雜誌寫連載……當年個記者話冇可能做到嘅嘢,我真係樣樣做得到.
唔怕俾人叫奀星咩?
俾嗰啲人激親,輸嘅咪就係自己囉!睇完唔激氣,輸嘅係佢哋.我做嘢唔係叻,係真係勤力,你嗌得我做奀星,係唔係都有啲人識呢?我行出嚟係日本通,喺日本通呢個領域,我唔覺得我奀囉!啲人搞咁多嘢數人係負能量,我唔係,我份人就係咁樂天,我信落咗幾耐雨都好,只要我行得出去拍嘢就一定會出太陽……而事實真係咁喎,三個禮拜前我喺日本,天氣報告明明落足一星期雨,我落火車唔夠五分鐘,就真係藍天白雲出太陽!
你信自己可以帶嚟太陽?咁真係正能量到一個程度!
真係㗎!做娛樂圈就係要娛樂人,以前有人嗌我奀星嗌得咁開心,都叫做真係娛樂咗一部份人吖!𠵱家做動漫更加係,好多人行埋嚟真心多謝我幫佢完咗一個童年夢想,我覺得我成功咗喎.
好多人話你有個有錢老竇在先,你覺得成功首先要有乜嘢?
我好唔覺得係因為老竇囉,首先你要有夢想至有原動力,如果唔係,你爹哋有幾多錢都好,送你去邊度讀都好,一樣唔會做到啲咩出嚟!咁多投訴咁多怨氣有咩用?唔滿意點解唔讀好啲書將來從政做政府?所以我特別欣賞十優港姐就係咁解,佢話佢終極目標係從政,而最快令人聽佢講嘢,無嘢快得過選港姐!
說好的太陽呢?
王友良話只要佢想,就一定會出太陽.三個星期前去日本度假,佢話放假一定要有藍天白雲,唔理天氣報告一意孤行去海邊,結果真係出太陽喎……
你講到咁,出邊又落緊雨,我冇理由唔帶你出街行一轉㗎!結果呢?太陽呢?佢話:「你承唔承認,啲雨真係細過頭先好多先?」
啲雨係唔係因為王友良而細唔重要,重要的是這個人真的以為他可以帶來陽光,這就是能耐.
我都冇諗過仲可以唱歌.《蘋果日報》圖片
一個商場騷幾百萬上落.
關楚耀啲嘢我唔講嚕.
我一直等緊我嘅月野兔.《壹週刊》圖片
我喺學界已經成日俾日踩.
喺日本學嘅嘢全部學以致用.
撰文:朱小博
攝影:范仲良


text:
最近幾位年過半百嘅職場老前輩,為咗爭份筍工,施展渾身解數,仲教精咗一班廢青好多職場知識𠻹.嘩,我哋真係學咗好多嘢呀~嗱嗱嗱,學咗嘢就要學以致用喇,為咗令你哋更加清楚了解明白箇中玄機,毛毛不惜冒住生命危險,深入龍潭虎穴,出賣各位同事嘅枱頭!
第一型: 整齊型
枱面乾淨整潔嘅同事真係世上難得.最聰明嘅地方係用過去咁多期嘅100毛雜誌砌成銅牆鐵壁,除咗可以防止對面同事入侵自己嘅領土之餘,仲可以向公司表示忠誠,呢招高呀!
第二型: 少宅型
古乳有暈,少少宅,多多趣.記住,少少好嗱下,放自己心愛嘅模型喺枱頭,做嘢都醒神啲啦!如果唔想畀人定型做宅男,不妨學下呢位同事咁,放返幾本書喺枱頭巴L時下,扮下文青,呢種咁矛盾嘅枱頭,好明顯係要顧及自己喺公司啲女女面前嘅形象啦~
第三型:為食型
呢位同事完美示範咩叫朝廷不用餓兵,枱頭食物儲備仲充足過庫房呀!食物嘅種類唔使多,但一定要有花生!事關Office乃係是非之地,隨時花生供應短缺,擺定一樽花生喺枱頭就萬無一失啦!你以為同事淨係識食?錯晒!零食除咗係糧食,仲可以收買人心㗎嘛,雞髀打人牙骹軟你都唔識?
第四型:操勞型
呢張Office枱⋯⋯相當有嫌疑.成張枱都係紙巾,仲要有個性感女郎月曆平放喺枱面.根據毛毛9估嘅精探頭腦,一定係有人拎起過個月曆,然後有大量液體流出!你諗咗去邊呀?係見到冇假放嘅3月仲有個幾禮拜先完,Sad到喊呀!
睇真啲⋯⋯哦⋯⋯原來同事傷風,一定係平日太操勞,所以病咗嘞,呢啲同事記得要鍚住佢呀知冇?
綜合上述咁多個枱面,你會發現,張張枱都冇紙嘅?傻啦,而家除咗Work Hard,仲要Work Smart㗎嘛,都轉晒用電腦,仲邊度有人用紙㗎啫~至於部電腦呢⋯⋯嗱,知得太多係好危險㗎下,話晒大家都係努力扮工嘅打工仔,乖,唔好話畀腦細知好冇?


text:
講下啲背景先
我同我細佬極度唔啱"啞", 完全無偈傾嗰種
大家價值觀完全唔同
我聽開英文老歌, 例如imagine, yesterday once more, hotel california個啲
佢就聽香港既垃圾情歌(我指既系嚟嚟去去都系我愛你, 我愛你同埋我愛你, 歌詞亂勁咁填嗰啲)
我重視理想, 重視改變, 重視政治
佢就重視物質, 重視消費, 重視享受, 輕視政治
有次一家四口圍埋食飯, 老豆問佢對當時政局點睇
佢好撚自豪咁答: 我不嬲都"政治中立"既
覺得答到"政治中立"呢D偽理性百搭term系件好威威既事
又買到成屋嘢, Fing錢Fing到欠卡數(雖然唔系好多)
背景就暫時講到呢度
咁話說有一日, 條契弟就開始帶佢條女返嚟屋企瞓(我平時就用開女朋友呢個term既, 以示尊重)
都由勁得你, 一星期帶返嚟一兩次就隻眼開隻眼閉
點撚知後尾就駱駝鑽帳篷, 越鑽越入, 直頭系我屋企同居埋
完全無問過我老豆老媽我
我間房原本就細過乜咁, 宜家仲要加多個人
條女仲要攤向左走向右走曬佢哋化妝品出嚟
講真我系間房入面既空間同得返個床位無分別
唉咁都由撚得你
點向撚呢條女原來系傻的嗎兼無腦既
其實當初睇佢系只腳背上有大大個紋身系度, 又成撚日系度講粗口
都心底里有個譜架喇
但勢都估唔到傻的嗎到咁好樣
最向左走向右走鍾意過咗十二點, 系我準備收攝心神入睡既時候
系我間房入面(碌架床, 我瞓上面, 佢同埋個契弟就系下面)吱吱斟吱吱斟, 得閒又大笑嚇
又鍾意開撚住頂床頭燈燦向撚住人瞓覺
用完啲嘢又唔向左走向右走擺返原位
當正系佢自己屋企咁
有一次最撚經典呀, 我呢世人都會記得
嗰時仲系冬天, 總之天氣仲系有啲凍既時候
個陣時夜晚嚟, 啲窗差唔多閂曬, 房門都閂埋, 凈系留返條隙嚟透氣
我就訓咗系上格床, 其實已經俾佢嘈撚醒咗架喇
然之後突然, 突然聞到啲好似系天拿水咁既味道
我懷疑自己系咪聞錯, 點知過咗一兩分鐘陣味仲強烈咗
唉Hi都心知不妙, 焗住起身
原來條傻的嗎港女夠膽死, 系間近乎密室既環境之下
系度用指甲水洗指甲
我心諗Hi 你老尾, 你系咪傻的嗎架? 你鍾意索天就自己索撚飽佢啦
GreatDaily
咪撚累埋我變弱智呀Hi Hi
於是乎我即刻大大力推門行出房間, 然後行返入房大大力開窗
口中當然不乏念念有辭念四字真言
第二日就搵老媽嗲兩句, 叫佢拿拿臨趕佢走
我老媽又話等緊機會, 我到宜家都唔知等緊咩機會!!


text:
繼續講今期壹仔封面古仔,亦即係任生嘅自述.
1. 好多謝任生向壹仔大爆案情,好多撐任生嘅友仔,話其他花生黨好似小弟咁呢,討論任生係唔啱,妨礙司法公正喎.只不過,呢鋪任生真人示範,佢自己喺壹仔討論案情,仲要直接同受害人有關嘅,既然任生都講咗,咁其他人就可以根據任生所講去評論案情.所以,我好多謝任生架.
2. 雖然陳大文upload咗有關任生單案嘅壹仔古仔,但我都要媽叉佢,之前我地花生黨食花生,就話我地呢啲討論案情嘅人,更加唔好講受害人根本不可能同傳媒透露點受害,但係任亮憲喺壹週刊大講案情又得,陳大文即時upload,而且任生擺明對受害者搞人格謀殺,咁又無問題,究竟呢啲係乜雙重標準嚟嘅呢?
3. 不過小弟仲有一樣嘢佩服任生,就係任生竟然喺刑事案跟身嘅情況下,仲有膽意圖利用民事途徑告人發律師信.嗱,小弟雖然無正式發過律師信,但小弟作為一個身家清白嘅人,有人講啲唔合事實嘅嘢要求民事濟助查實都好正常,咁小弟就被人封咗係律師信魔人.依家警察喺有合理懷疑情況下,有一定證據支持下,己經拘捕任亮憲在先,有人討論任生嘅嘢,任生就夠膽出律師信.我想問邊個至係律師信魔人?我諗律師信魔人嘅稱譽,留番俾任亮憲先生吧.


text:
對於日本烏冬,大家又認識幾多呢?讚岐?稻庭?一田最近搞咗個夏麵祭,主打嘅係比較少人熟悉,但亦都係日本三大烏冬之一來自富士縣嘅冰見烏冬.感謝BK Milk邀請我哋參加手打烏冬親子工作坊,由日本手打烏冬大師親自教授,而且師傅只留港兩天,實在係好難得嘅機會呀!
事不延遲,每個小朋友都有材料同工具喇!我哋預備好喇!Gogogo~~~
師傅教我哋首先要碌平個麵粉糰,小朋友們都好努力咁整呀!幹爸爹!
晴晴都在外邊為哥哥打氣呀!
碌到咁上下,落少少扑粉,咁烏冬就會打得更加好㗎喇!將啲粉掃均勻在整個麵糰上,跟住又繼續碌平佢啦!
師傅在旁監督,見到小朋友有邊度做得未夠,仲會細心指導添!
麵糰同我哋整開麵包/曲奇果啲好唔同,彈力十足,想碌平佢而且要夠薄,的確係需要多啲力度同耐性㗎!
將麵糰卷住木棒,繼續用力碌.
師傅話我哋果塊差唔多ok喇!yeah~
將麵糰摺成咁樣,就可以攞去切,好緊張呀!
師傅向小朋友講解用切麵條機要注意嘅事項,一隻手揸住把刀,另一隻手要放響部機以外位置,咁先至安全唔會切親㗎!然後就切切切切~ 已經切咗好多條麵出嚟喇!
完成喇!勁有滿足感呀!
將啲麵條擺放靚靚先.
今次工作坊,個個小朋友都好開心,係一次好難得嘅經驗嚟呀!感謝師傅嘅悉心教導!
我哋今晚有冰見烏冬食喇!臨走買埋支鰹魚汁湯底醬油,蒜香油番屋企先!
番到屋企馬上開爐,師傅教烏冬要煮約6-8分鐘.
烏冬煮起就放入筲箕隔水,然後倒落冰水,浸約3-4分鐘,浸完之後,就放番入筲箕隔水. (呢幾個步驟唔係師傅教,純粹個人喜歡做法)
呢個時候可以調製湯底喇!以1:10嘅份量將鰹魚汁開出,如果比較鍾意濃味啲嘅可以用1:8份量.
將湯底倒入冷烏冬,製成!食番自己製作嘅烏冬,係咪特別好味呢?哈哈!
丫……差啲唔記得落蒜香油,落埋就更加滋味啦!Oishi呢~~
冰見烏冬被喻為第三大手工延展烏冬,手工延展即係拉長麵條過程中完全唔切斷,可以保持麵條嘅風味.麵嘅粗幼度都係唔同嘅,麵身唔一樣就係正宗嘅手延製法,食落真係好煙韌,彈牙呀!
「一田夏麵祭」有500幾款日本麵食選擇,其中50幾款仲要係香港人最鍾意嘅日本烏冬添!買埋醬汁番屋企煮個冷烏冬無難度啦!大家係咪都好想學下整烏冬呢?公眾係可以透過一田嘅facebook page玩遊戲而參加,不過今次招募完咗㗎喇!一田其實都會不定期有不同嘅活動招募公眾參加,咁大家就要留意住佢哋嘅消息喇!
一田夏麵祭「夏・麺・楽」
日期:即日起至2016年8月15日
地點:全線一田超市
網址:www.yata.hk/tch/promotion/noodlefair2016.aspx


text:
小秘密,那些躲在角落裡的回憶
(唔知寫呢篇係咪等於自爆身份,不過呢間茶餐廳真係俾咗我好多回憶⋯⋯)
「肥佬寫嘢!」
「呢度無肥佬呀!」
「咁靚仔寫嘢呀!」
「嚟嚟嚟,要咩要咩?」
每次去到同肥佬叔叔都總係要周旋一吓先可以成功落單.
中學時一放飯就要衝去小秘密,真係遲一秒都會無位(無位就要食隔離果間車仔麵⋯⋯).霸到位之後要即刻叫嘢,因為佢地好多張台但係只係得兩至三個人做,吧入面兩個叔叔就算冬天得十二度都只會著件背心,大汗叠細汗煮嘢俾成百個學生食.肥佬叔叔佢地唔用紙筆記低你嘅order,只係靠記,但係即使你全台八個人叫完全唔同嘅嘢,你要丁通,我要牛米m佢地又要腿通/餐面/叉意,最多都係重覆多一次俾佢地聽,佢地就會完全記得晒.
而小秘密點解叫小秘密,我都唔知,細細個就知佢叫小秘密,過咗幾年先知佢真名. 大概係因為佢位於街市後面條街細街,你唔細心搵係唔會搵到.唔知邊一日有第一個學生發掘咗小秘密,從此呢度就成為咗全間中學人人都知嘅大秘密,平時放飯去其他餐廳會有好多其他學校學生爭位,但嚟到小秘密,台台都係著住同一樣校服嘅自己人.(不過位就仍然難爭,因為真係好多學生嚟食⋯⋯)
小秘密嘅嘢食不外乎都係一般茶餐廳食物,一個送配麵,餐包/多士/奄列.我次次都叫牛通,佢地嘅沙爹牛真係不得不得了.再食多個奶醬多,(嘩有時唔係full house無咁忙,肥佬叔叔會加厚料俾我架),再加杯茶走,飽到唔郁得.食完起身走人,去收銀放低廿蚊,走得.當其他餐廳不停加加加,我由中一食到中七都只係廿蚊.小秘密當然都有加少少價抗衡通脹,但係中學果陣只要著住校服去食,佢地永遠收你廿蚊,中一到中七都係.
去小秘密食除咗食佢嘅牛肉同厚多士仲有食人情味.畢咗業之後都繼續特登走去食,食咗咁多年肥佬叔叔認得我就坐隔離同我吹水,問我點呀讀緊咩呀乜都吹一餐.最好笑係果年考完A level幾個星期返去食,佢一坐低就問「嘩考完試啦,大學畢業未呀?」之後每年暑假返香港都會約中學同學返去食,每次坐低都問「喂係咪今年畢業呀?」到今年,真係畢咗業可以答佢「係呀今年畢業呀」,佢竟然行埋嚟問我「喂入大學未呀?」
中一開始到而家十年,當其他餐應幾年就裝一次修裝到新新淨淨,小秘密入面仲係充滿七八十年代嘅感覺. 呢間家庭式經營嘅茶餐廳咁多年來都無變過,牆上面嘅瓷磚由開業到而家都無變過,所有staff由中一到而家十年都係一樣,大家認得大家.
啱啱返去小秘密懷念一吓,味道依舊,只係埋單時再無學生優惠,老闆收我地正價三十蚊.係貴咗一半但真係完全願意比,話晒之前幾年餐餐都俾少幾蚊,同埋,都係時候資助返而家師弟師妹嘅學生優惠.


text:
最賴嘢嘅聖誕禮物
網上資料圖片
聖誕節去開P係常識呀話!平時咁大壓力,終於年尾有個假期有機會同班朋友玩吓食好嘢,叉個靚電迎接新一年啦!
去開party當然唔少得抽聖誕禮物,聖誕禮物嚟講呢,我嘅朋友圈都比較貼地,價格限150-200蚊內,比起5至6年前100蚊內就加大咗個範圍,原因都好簡單,100蚊家陣都真係買唔到咩好嘢,咁又唔會上到500蚊一份,依家呢個價就最適合喇!
話說咁多年嘅抽禮物環節我都積極參與,非常用心去選購禮物㗎,但次次都被彈到一文不值,實在太令人氣餒,有時買得最衰嗰三條友要罰成舊水,我當然榜上有名啦.買禮物嚟講,又要睇嗰晚個圈子大多數嘅成員係咩人,呢個又話唔好,個個又話唔鍾意,真你諗到頭爆.
總結過往咁多年嘅失敗經驗,我得出最賴嘢嘅聖誕禮物有以下幾款:
1.護膚品
唔好以為女仔圈就必定like護膚品呀!因為每個人用嘅牌子唔同,你覺得好用又唔係個個啱用!有次收到盒面膜真係用唔著,皮膚用嘅嘢,都係自己買最合適,送禮抽獎就盡量避免啦?
2.衫褲鞋襪
咁我班中學同學細細個一齊跑步大,之前個印象仲停留喺中學時大家身型一樣嗰個階段,咁咪買件靚靚運動風褸做禮物囉!點知,幾廿年後,大家原來已著唔落當年個碼,成晚我就俾人話好買件咁細嘅褸,我都係想喚起兒時記憶鼓勵大家做運動,又衰咗!所以,關於碼數嘅嘢,算吧啦!
3.食得落口嘅
有一年有人夾咁100蚊軟糖嚟抽獎,我睇到當堂打個突,好彩抽唔中.然後第二年我唔知點解咁黑抽中瑪黛茶!大家聽過咩係瑪黛茶未?我就真係睇到個樣都唔會飲,直情覺得垃圾都不如,係咪要咁衰買盒完全無人有興趣嘅茶去做禮物先?我都唔明,換轉自己收返好開心咩?食落口嘅嘢,除非貴到喊嘅鮑魚海參,否則100至200蚊嘅,買補健品又唔知人哋食唔食,零食又未必合口味,人哋都係想開開心心拎樣滿意嘅禮物,最後浪費又為乜呢?所以食落口嘅都係買俾自己算啦!
其實以上三樣都係大路出事嘢,大家發晦氣可能會話:「咁買現金券囉!」講真我最憎收現金或現金券,咁不如你唔好玩囉,買現金券做咩呢?我無錢咩?洗咩你將錢變做一間公司嘅券換俾我?咁無誠意嘅我真係會反晒眼,大家都係笑吓開心吓,除非150至200係限額,你出夠500蚊買有用嘅超市現金券,咁就唔同講法,否則你又要一齊玩又要無誠意你就咪出席啦,破壞晒個氣氛!
羅碧芝 Facebook Page
www.fb.com/gigilawpg
IG: gigilaw1113


text:
Ikariam
Ikariam係一個德國開發嘅免費,以網頁為本嘅 MMOG 戰略遊戲.玩家淨係需要提供一個電郵地址,同自己改一個名,就可以開始遊戲.
玩家可以喺Ikariam入面同數以千計嘅其他玩家溝通,控制自己嘅城鎮同人民走向光榮同埋勝利.喺遊戲入面,玩家會扮演一個國家嘅國王或者皇后,同其他玩家進行一場資源爭奪戰.遊戲係24小時都喺度行緊嘅,就算玩家登出咗,城鎮仍然係會自動採集資源同埋執行玩家登出前落嘅攻擊指令,甚至乎有可能俾其他玩家攻擊.
遊戲內容[編輯]
喺遊戲入面,每個群島會有八種唔同嘅奇跡建築,每個島上面都有唔同嘅奇跡建築.每個島上面都有一個鋸木廠可以用嚟獲得木材,另外重有一個建築可以獲得唔同嘅奢侈資源(葡萄酒,大理石,水晶同埋硫磺).
唔同嘅島上面,都有唔同嘅奢侈資源:
- 生產葡萄酒嘅島:只有呢個島先可以生產葡萄酒,而呢個島除咗木材之外冇辦法生產其他奢侈資源.
- 生產大理石嘅島:只有呢個島先可以生產大理石,而呢個島除咗木材之外冇辦法生產其他奢侈資源.
- 生產硫磺嘅島:只有呢個島先可以生產硫磺,而呢個島除咗木材之外冇辦法生產其他奢侈資源.
- 生產水晶嘅島:只有呢個島先可以生產水晶,而呢個島除咗木材之外冇辦法生產其他奢侈資源.
一個島可以容納十六座城市,島上面嘅奢侈資源生產地必須由島上面嘅玩家貢獻木材嚟升級.
而同一時間,每座城市只可以起或者升級一個建築,隨住建築嘅級別提高,所需要嘅資源亦會同時間越嚟越多,所以城市建設嘅步伐好慢.
總積分[編輯]
喺Ikariam入面,每個帳號都有積分,城市嘅一舉一動,都會影響到積分.
總積分係由下面五種類別嚟決定:
- 總人口數
- 建築消耗資源
- 軍隊
- 研究
總積分=總人口數+(建築所消耗嘅資源/100)+軍事積分+(六倍原始研究點數/100)
市民與民意[編輯]
喺Ikariam入面,市民係維持一個城市嘅重要關鍵.無論係採集資源,生產軍隊,研究等等,甚至連維持研究,軍隊所需嘅黃金,都係需要喺市民身上攞嘅.所以點樣擁有足夠嘅人力同埋財政嘅穩定,就要一定要依賴住合理嘅人口.
一般嚟講,人口增加需要注意嘅係:房屋,民意,如果達唔到呢兩個條件,係冇辦法增加人口.
房屋增加嘅方法:
- 研究相關研究(好似烏托邦)
- 升級市政府
增加民意嘅方法:
- 建造酒館:增加12民意
- 增加葡萄酒嘅供應量
- 建造博物館:增加20民意
- 增加文物嘅展出數量
- 研究相關嘅研究(好似烏托邦,未來經濟等)
當民意唔係負數嘅話,人口係唔會即刻增減,人口嘅增減速率係透過成長率.成長率嘅計算方法為:民意/50
當人口上升一人口數之後,民意就會下降一民意;相反亦係.


text:
Hilda Leung(梁雅琳)給人嘅印象都係好開心好玩得,留意佢嘅page都成日見到佢同囡囡(阿Bu)嘅親子入廚樂,阿Bu亦都係一個好開心嘅小朋友.作為一位廚師媽媽,Hilda又有咩育兒心得呢?
早生有好處
Hilda生阿Bu嗰陣得26歲,在現在遲生嘅社會算係好早,點解當時會有呢個決定呢?「我嘅懷孕時間的確較同齡嘅朋友早好多,有呢個決定係因為我同老公都好鍾意小朋友,既然大家都有呢個共識,早啲生無論係體力同時間分配上都係好事,因為我仲有體力陪阿Bu去放電去旅行,我會有多啲時間陪阿囡同發掘佢想發展嘅方向.」
尊重孩子嘅選擇
有父母選擇培養孩子成為自己嘅延續;亦有父母希望孩子能自主地行自己嘅路!Hilda係後者,「我對阿Bu嘅教育係相對開放,我同老公都好關愛阿Bu,我地好關注囡囡的興趣同發展,我地會同經驗同意見同阿Bu分享,希望係佢成長嘅路上面都係循住佢嘅興趣發展,但最終阿Bu點樣選擇人生嘅路同發展,我地係會尊重.
簡單,快樂同自主
Hilda教阿Bu有一個宗旨,「我希望囡囡可以係一個簡單,快樂較自主的環境下成長.禮貌,品德,價值觀對我嚟講係教育阿Bu最重要嘅一環,希望佢成為善良,且有良好價值觀嘅小朋友,至於佢會係學業發展多啲,還是向音樂藝術方面進發,其實我哋反而無乜所謂.」
最緊要阿囡讀得開心
每到搵學校嘅季節,就會辛苦了爸爸媽媽,一次又一次嘅交表面試,一個學位實在得來不易.Hilda就話阿Bu而家讀緊幼稚園,是一間本地嘅學校,老師都好有愛心,亦好著重小朋友嘅品德,「其實之前我哋都有做過research,但實在唔太介意係咪入讀一條龍學校,國際學校還是Happy School,我覺得搵學校呢個遊戲實在好大壓力,而家阿Bu都讀得好開心,咁就足夠了!」
了解父母工作 學識體諒
Hilda咁忙咁又點樣分配親子時間比阿Bu?「其實我有時去活動都有帶埋阿Bu,等阿Bu明白我嘅工作情況;當有時唔可以帶埋佢去,阿Bu都會體諒我.」而家Hilda嘅Flavor Mart開設咗零售業務,阿Bu都會好開心同客人say hello,同埋送上試食sample,對Hilda嚟講,呢啲都係好好嘅親子時間.
阿Bu識食健康
作為一位廚師媽媽,做囡囡自然有口福,係咪會特別識食呢?「我會定義識食為,食一啲健康,啱嘅,好嘅食物,而唔係單係講食一啲貴價食物.阿Bu的確係幾為食,亦都算係識食,但佢都算係食得健康,因為從小的飲食習慣,我都會畀好多蔬菜佢食,就算係人哋認為最難食嘅菜我都會畀佢試,希望佢味覺方面嘅range會大啲,會少啲偏食嘅習慣,佢培養咗健康嘅飲食習慣.」
冀阿Bu將興趣變成職業
穿上廚師服好型,煮出精美食物好勁,但做廚師的確好辛苦!如果有一日阿Bu真係想做廚師?Hilda又捨唔捨阿女受苦呢?「我爸爸媽媽都係做飲食行業,雖然唔係廚師,但作為老闆都親眼見證廚師是幾辛苦嘅工作,所以唔想我入行.但反之阿Bu如果想入行,我會舉腳贊成,其實無論阿Bu係想做廚師,小丑,教跳舞或者一個performer,我都無所謂,但希望佢能夠認真地對待呢個passion,如果真係能夠將興趣發展成為職業,我信用佢會做得好.」


text:
星期六同阿媽小生去左流浮山.嘉道理農場一日遊. 家姐唔舒服所以得返姐夫帶住小生, 辛苦晒! 兩個地方都未去過, 當日都幾熱, 好彩落左小小雨, 同埋農場都有樹陰, 小生係車度訓醒, 精神晒, 好開心, 走來走去, 仲識左個女朋友仔, 不過講英文, 溝通有D困難, 小生做開PR, 冇問題! 流浮山食左小年食神個間野, 普通啦, 又唔係特別好. 我玩完當日即病!
Archive for the 'Family' Category
流浮山.嘉道理農場一日遊Published September 26, 2010 Family , Travel Leave a Comment
迪欣湖踩單車Published June 20, 2010 About Me , Family , Love Leave a Comment
冇野開心得過家庭樂, 仲要當兄弟姊妹成家立室後, 加上工作又忙, 唔好話約去玩, 就算約食飯都唔係咁易. 呢個星期日多得姐姐做搞手, 我地全家人(一共十三人)全部總動員為慶祝父親節, 一齊去咗我好耐冇去既迪欣湖玩踩單車.
當日天氣算唔錯, 不過就真係熱到有D頂唔順, 好在阿哥家姐佢地有車, 可以好快去到, 仲可以帶私伙單車去踩, 我就冇啦, 最後偷偷地借姪女ELISE架車踩, 好開心呀真係! 我呢個吸蚊人, 當日隻腳真係有超過廿粒蚊呀, 腫晒! 不過開心到都冇理咁多, 一於踩同玩咗先算! 我地仲租咗一架六人一齊踩既單車, 一家人好努力咁踩呀踩, 非常好笑! 今次活動提醒我唔好成日掛住工作, 要多D時間陪下屋企人先得! 我會成日提自己, 你地都要呀!
一日一樂園Published June 5, 2010 Family , Travel Leave a Comment
應承咗一年都要去一次Ocean Park玩下. 好耐前係教協買咗票, 就快到期, 加上最近又成日落雨, 搞到今個星期六先可以去. 試咗佢地最新既海洋列車, 真係好快, 3分鐘就可以上山落山, 當然坐CABLE CAR會浪漫好多, 要坐下先叫做去過海浪公園. 好期待佢地既酒店快D開, 我一定第一個去住!
玩咗一日, 好耐冇見小生, 所以約咗家姐姐夫星期日去迪迪尼酒店食TEA BUFFET, 真係一日一樂園! 好開心, 見到小生瘦咗大個仔咗好多, 又識同我有傾有講, 好開心!! 影咗好多靚相, 非常回味呀! 下個月有機會去星加波, 希望可以去到華納影城啦!
年初二煙花@ICCPublished February 16, 2010 Family Leave a Comment
年年新年都會一家人出去睇煙花. 今年就比較特別, Rebecca攞到票係ICC睇煙花, 好在有足夠既票, 可以一家人去睇, 仲可以叫埋係台北返香港既Aunt同表弟. 原本話天氣好差又濛又大雨, 仲話想改期, 點知一去到, 真係估佢唔到, 冇雨仲要個天好清, 大家都好興奮, 係ICC食完UDON就準時進場, 人唔係好多, 我第一次咁正面睇煙花, 睇晒三部船, 有埋附近既燈色同埋大廈, 個VIEW一絕, 大家都睇得好開心同滿意. 最遺憾就係媽媽冇去睇, 下次一定要叫佢去睇! 我地跟住仲去咗WILDFIRE食DESSERT, 好野, 就快儲到一萬分啦!
棕櫚島情人節浪漫之旅Published February 12, 2010 Family , Love , Travel 1 Comment
今年係家姐同姐夫結婚十周年. 姐夫好浪漫, 預備咗一個大驚喜比家姐. 佢地原本係去PALM ISLAND打GOLF, 但係小生就會留係美孚. 姐夫知道家姐一定會好掛住小生, 所以就BOOK咗專車(西部通道)同酒店, 叫咗我, Rebecca, 佢細路Jesse同老婆, 四個人夾住小生上大陸惠陽.
去前好多野預備, 又要攞PASSPORT, 又要汁定小生D行李, 又要唔比得阿媽知. 好彩, 小生好乖好聽我地話, 一上車就訓到落車. 去到之後就坐GOLF車去第十八個洞, 等家姐打完小生就特出現, 送花比家姐. 小生都交足戲, 仲鍚鍚媽咪, 場面真係好感人好SWEET.
跟住到咗夜晚食飯, 姐夫仲安排咗LIVE BAND唱佢地既主題曲, 仲有一個大蛋糕同埋最緊要既名貴介子, 真係LUM晒, 我見到佢地十年都仲咁SWEET, 我都好開心同感動.
夜晚入住PALM ISLAND既BOUTIQUE HOTEL, 一間屋裡面有五間套房, 真係極正, 好有富豪FEEL. 我都有打下DRIVING RANGE, 不過真係凍到傻又大風, Rebecca就開心, 走咗去做SPA, 真係要多謝姐夫比咗一個咁好既情人節旅程比我地同家姐.
下面後MOVIE係我豆舅父DIY送給小生三歲的生日禮物!
收錄咗呢三年既搞笑相, ENJOY! 等佢大個睇返一定好好笑!
係呢度祝小生生日快樂, 健健康康! 豆舅父舅母字.
第一次去愉景灣Published October 18, 2009 Family , Love , Travel Leave a Comment
成日都聽人講話"愉景灣"好浪漫, 有個靚海灘拍拖就最正, 但係其實咁多年我都未去過. 今個星期日終於有機會去, 不過唔係兩個人, 而係同小生一家去玩! 原本可以坐船由中環去, 不過想同小生一齊入去, 所以由東涌出發坐SHUTTLE, 都坐咗幾耐, 感覺有D似STANLEY, 又有D似黃金海岸, 係海灘同小生玩搖控機, 好開心, 好舒服又RELAX既一個下午, 推介拍拖浪漫一流, 大家可以考慮下! 我仲應承咗下次二人世界再去多一次!


text:
2014.10.15
因為我地貪平諗住自己搭一個鐘得一架既巴士去Legoland
(尋日發現係天宇旅行社買有shuttle bus接送package只不過係貴十幾廿蚊…)
又因為我地好想食天天海南雞飯
我地九點就起左身然後差不多十點就到左Maxwell Food Centre食馳名既海南雞飯
我咁早起身就係為左佢
但一啖食落去先發現香港好時沙嗲既海南雞飯好食過佢好多:(
食完飯就趕巴士去馬來西亞
其實由新加坡去馬既巴士好頻密
但因為今日唔係weekend所以係馬去Legoland既巴士反而一個鐘得一架
不過其實自己搭巴士去馬都幾有趣
係新加坡上左巴士要係一個checkpoint落車出境
然後又再搭返同一架巴士係下一站落車再入境到馬來西亞
幾經辛苦
我地終於到左laaaaaa!!!
園內除左有兩個過山車之外
其他都係小朋友既玩意
隔離仲有個水上樂園
住一晚就會有時間玩埋
有d後悔唔係酒店住一晚…
不過因為天公不造美
搞到我地玩得好無癮…
但園內勝在咩都係Lego砌出黎
令我地大開眼界!
玩到差唔多六點
我地又幾經辛苦搭返巴士到返新加坡
Chur左一日
係時候對自己好d!
我地夜晚去左無招牌食楜椒蟹
配埋龍眼冰
好味到我地全程淨係食無講過野咁濟XD
食飽沿住海邊睇夜景真係好寫意
雖然新加坡係無咩玩
但勝在環境好夠寫意有種外國既感覺
P.S. Legoland的勝利品 😛


text:
九月一號 開學了 大三了
September 1, 2007 5 Comments
蒲精列傳
他說要找一個『一生中最愛』,然後一起生活——有這個想法,真是如假包換的20歲.
八王子
「對唔住啊,我接受唔到啊.」『咩叫接受唔到啫?!你唔係話畀我聽你原來一直都唔係啊嘛?!呢度得我同你,你咪扮嘢啦,好唔好啊.』「我……唉……你中意點諗就點諗啦.總之我只係當你朋友,只係咁簡單.」『咁古占呢?你又當佢係咩啊?又係朋友咁簡單啊?咪話我話你吖,我知嘎,你一直都中意佢吖嘛.』「黐線啊!我唔知你講咩啊!無端端關古占咩事啊?」『你自己知自己事啦.我吳志剛有啲咩唔好啊?!我成績又叻,家底又好,又多女仔中意.我有啲咩比唔上古占啊?你講吖!』「都話咗唔關事啊.你講咗去邊啊?依家唔係你要咩有咩先至挑戰難度學人中意男仔啊.呢啲嘢唔係咁樣拎嚟玩嘎!總之一句講曬,我同你係朋友,我同古占佢哋都係朋友,聽清楚未?我唔會講畀人聽,我會當冇事發生,佢哋都唔會知你翻咗嚟,佢哋仍然會以為你同屋企人去咗外國旅行,好未?」『你?……你真係唔係咩?定係因為古占先拒絕我啊?』「阿志啊,我好中意同你一齊玩,一齊傻更更咁過日子咁樣米仲好.我唔想煩咁多嘢你明唔明啊?」『OK,我明.你同我保守呢個秘密吖.唔好話畀其他人知.好冇?』「放心啦,我好明白你嘅感受啊.我唔會話畀其他人知.……」
我姓林,單字一個戚.我喺一個平凡嘅家庭長大,我父母嘅工作好平凡,我個樣好平凡,經歷都好平凡.我係上帝啤膠啤公仔啤出來嘅嗰種行貨.咁又冇話差嘅,不過都冇咩比人優勝,我係嗰啲每間學校每班入面都有嘅四眼仔,矮矮daat daat,成績中等,冇任何令人印象深刻嘅嘢,冇任何印象會留低,甚至缺席冇到,反正都唔會有人知道嗰種.我知道自己將來會係點嘎,求求其其,會考俾人踢出嚟,再repeat一年.一路打份五六千蚊嘅寫字樓文員工,一直在職培訓過幾年就識到個同我差唔多咁平平凡凡嘅女仔囉.行街食飯傾電話睇電視,然後去到某個年紀就結婚擺酒去東南亞度蜜月.喺隔涉小小嘅地方好似天水圍啊將軍澳啊搵層平平哋嘅樓慢慢挨下啦,供下啦,然後生仔啦,湊仔啦.老嗰時啊,中風啦,生Cancer啦,咁就一世喇.…………正如啲人成日分唔到張崇基啦張崇德啦,將陸佳俊個樣配咗去蔡興倫嗰度啦,又或者將蔡振民同蔡興倫撈亂咗咁啦.有人永遠都分唔到崔尚宮同埋韓尚宮邊個打邊個啦,兩個一齊著時裝就仲死,亂曬大龍添.咁啊有人唔知道楊明同黃宗澤唔係同一個人啦,分唔出江芷妮同埋康芷妮同唐詩詠有咩分別啦.永遠又數唔翻太極有邊七子,Sky五個邊個打邊個啊,又唔記得咗cookies嗰九件餅嘅姓名樣貌,又分唔清夢劇院同echo.即使當年紅極一時嘅溫拿樂隊數嚟數去淨係記得阿倫阿B彭健新,叻極就知道有個陳友喎,永遠都唔記得凈翻邊個個喎,佢玩咩樂器呢?小虎隊噏嚟噏去都係只得一個胡偉康嘅啫.當年blue jeans同埋宜家重出江湖嘅blue jeans究竟多咗邊個又少咗邊個呢?


text:
講下教育商品化既惡果
係不遠既日本,佢地引入咗呢種制度
以致比家長一種錯誤觀念:
我比得起錢交個仔個女比你(OR你地機構),
你就要滿足我(通常係家長本身)既需要
惡果就出黎喇
有暴龍家長對教師有特別無理要求(例如同佢準備早餐,接佢返學之類)
呢種現像亦令師生家長之間地位大亂
搞到教書既壓力大到要請病假避家長
試問如果將呢種模式套到落澳門,邊個仲會立志做教書先生教書小姐呢
教育唔係訓練班補習班
唔洗以社會量化需求/為某特定目的咁去教
教育要做既,係教佢地基本修養,同埋做人要有既基本知識,仲有自己獨立既想法
要達到某目的,專業補習班就可以了
台灣做例子
(總結自一個大學教書既家伙,言詞有點偏激,但係偏偏符合當地事實):
台灣有好多補習社,通常會貼住有咩人中咩大學咩系咁
目的就係話:你比錢我,我同你將佢由白痴TUNE到佢變白痴考試機器
係既,咁教完之後,佢係考到喇,但係果個人依然都係白痴,
果個人就完蛋了.
要改善教育,我認為要由分清楚訓練班/補習班同教育既分別開始
我自己都係高三先分科
會有人認為讀理科理乜鬼歷史,
而且考試又多科溫,冇咗好多額外進修機會
係既,有得必有失,文科生讀物化生,對未來升學冇幫助
但係睇遠D,對未來求學求知識可能會有幫助,未來生活會可能有幫助
好多地方既大學都開始有通識呢門領域既課程,內容可以超級多樣化
目的其實係等人知道人除咗要專注某方向之餘,生活上好多事都係要知
我地冇機會接受芬蘭方式既超理想教育
但至少比下一代可接受向呢個方式進化既教育制度一個機會,好嗎?


text:
2016年4月22日星期五
Kloster Markt
睇宣傳單張知道Maria Taferl有個Kloster Markt (修道院市集).Maria Taferl只係離維也納一個鐘車啫,咁就去八吓啦.
似乎好多人嚟呢度襯墟.車只可以泊鎮嘅外圍.
鎮中心已經有啲檔口,都係賣火腿,芝士之類,唔影喇.
教堂前先係個正式market. 因為啱啱完咗個彌撒, 人山人海,好多人呢.
其實賣啲嘢唔多吸引.
木碎枕頭.唔知係咪松木呢,好香㗎.
Made in孟加拉嘅籃.
山下就係多瑙河.
呢度我估我嚟過兩次,但係冇印象入面係咁靚.
可能呢度好多善信,早上有幾個彌撒時段.我喺最後嗰個完咗出嚟,出面人潮已散晒.
而賣修道院產品嘅檔口只係相中嗰幾檔.多數都係賣酒,唔影lu.
臨走時飲咗個啤酒湯,入面超多洋蔥.個brezel就超硬.2.8歐以我呢度標準算係平.
26 則留言:
有無買番個枕頭?回覆刪除回覆
我呢啲cheap精睇咗當買咗啦.刪除
中日韓都好興木碎枕,仲有唔同樹種既木碎, 有醫療作用.回覆刪除
真係好熱鬧喎啊.回覆刪除
啤酒湯,如何煮?回覆刪除回覆
我未搵到一個類似嘅食譜.刪除
滾起時啲咁多嘅酒精都揮發晒,我估係冇酒味,得洋葱湯一樣?回覆刪除
呢度最吸引我,係見到河個遠景回覆刪除
有market 行我最啱,上到高山,風景好靚.回覆刪除
你講嘅啤酒洋蔥湯,如果你記得話,我都有整過同喺日誌post過…回覆刪除
除了有落啤酒外,我仲知有落黑啤呢!回覆
睇番你篇文,似我飲嗰個喎.刪除
木碎枕頭係咪buckwheat pillow?我成日都想買,聽講可以減少頸痛,改善脊柱,不過缺點係好嘈喎,你一郁啲buckwheat會發出聲音 :p回覆刪除回覆
唔似係囉. buckwheat一粒粒,我見o既係一片片.刪除
教堂靚,山下河景亦唔錯喎....回覆刪除
HK依家食嘢越來越貴,漸漸覺得你果邊反而唔太貴回覆
HK有d嘢真係搶錢.刪除
修道院市集?賣D野同其他市集有乜唔同?回覆刪除回覆
修道院自家品牌嘅酒(我冇影)之外,係同其他市集係冇分別㗎.刪除
啤酒洋蔥湯是否有苦苦地0架 ?回覆刪除
@@講得啱...教堂的外表真係估唔到內裡咁華麗~~~~回覆刪除回覆
以為鎮仔教堂冇咁華麗.刪除


text:
2017.02.20 5歳
自從上年第一次整咗生日蛋糕俾hime之後,呢個囡越嚟越鍾意食蛋糕.
平時一發現我哋買咗蛋糕返嚟的話就不停追住:「我食得架!」「我都要食!」
曾經試過只係買咗朱古力味,無買佢食得嘅芝士蛋糕同whipping cream,佢唔開心咗一晚.(笑)
嗰次之後,買親蛋糕返屋企都要揀件hime可以食得嘅.
上年整嗰個係士多啤梨忌廉蛋糕,雖然hime鍾意好食cream,但始終油佢食得唔多.
見佢平時咁鍾意食芝士蛋糕,今年就整咗個New York Cheese Cake俾佢做生日蛋糕!
已經唔記得咗幾多年無整過cheese cake.
決定咗整cheese cake之後諗住摷返個模出嚟啦,先發現原來我係無18cm又無可以甩底嘅蛋糕模.
好在嗰排不停要出街,又早發現,所以可以趁去街時買返個.
蛋糕提早上一日焗起.
出爐後脫模嗰陣,牛油紙上面痴住少少芝士,hime已經嘈住要搶先試味啦.
上年同hime影相時旦那さん喺屋企,可以幫我引吓hime嘅注意,影相易好多.
今年旦那さん要返工,加上芝士蛋糕對佢嚟講實在太過吸引,我都未影到時呢個囡已經自己開始食先.
試完味,見我又影完相,呢個囡一心以為有得食啦.
點知我收返埋個蛋糕話要等埋パパ收工返嚟先一齊切蛋糕食.
呢個囡好似好失望咁,每次我開雪櫃佢都睇吓我係咪拎蛋糕.
等咗一日,終於等到パパ收工,可以一家人一齊吹蠟燭,食生日蛋糕啦!
點知個蛋糕再次出場,ママ又話要影幾張點咗生日蠟燭嘅相先可以食,hime:「⋯⋯」.(笑)
New York Cheese Cake入面有雞蛋又有檸檬,呢兩樣食物平時hime見到係走都走唔切.
但竟然撈埋芝士一齊焗呢個囡食得津津有味.
每次拎件蛋糕,呢個囡都會提出佢都要食.
明明連我都覺得今次檸檬汁落得重手咗,但呢個囡好似完全唔覺得有問題咁.
每件蛋糕都食到2-3啖,食到嘴舐舐,不之幾開心.
*相中無花果係絕對唔可以俾貓食!而且部份貓對奶類製品可能會出現腸胃過敏,各主人請自行判斷家中貓貓是否可食用貓糧以外的食物.
2016.11.21 みかん箱にゃんボール
近呢2年我都好少會買玩具俾hime.
大多數玩具佢玩一兩次就無興趣,反而一啲唔似玩具嘅「玩具」佢玩好耐都仲好有興趣.
不過最近買咗一個玩具俾佢,氹得呢個囡鬼咁開心.
呢個玩具係一個紙皮箱.
望埋去係一個蜜柑嘅紙箱,紙箱個底係有一塊俾貓磨爪嘅紙板.
hime仲係BB嘅時期我都曾經買過呢類嘅磨爪板俾佢玩,但嗰陣應該太細唔識玩.
今次一見到個蜜柑箱已經知道係屬於佢.
對個箱非常有興趣之餘,仲一埋位已經知點玩.
唔洗一陣已經成隻走晒入箱,玩得鬼咁開心.
箱面好搞笑咁寫住咗係「全國貓協同組合連合會」,仲有張貼紙寫住「犬嚴禁」.
再過多陣自己同自己玩到樣都唔見埋,得返條尾同對腳.
繼而玩到箱都翻埋.
除咗玩得好開心之餘,hime都好鍾意喺入面瞓覺,次次都瞓得好冧.
買到樣hime咁鍾意嘅玩具我都好開心.
2016.08.18-2016.09.05
hime由第一日喺度住開始,每晚就要佢入返自己房(籠)瞓覺.
時間耐咗,習慣咗,有時個囡太眼瞓都會自動入房瞓唔洗人叫.
對於hime嚟講佢間房係最安全同用嚟瞓覺嘅地方.
亦習慣咗同我哋一樣,朝早活動,夜晚瞓覺.
有時我會覺得,要佢困喺一個咁細嘅地方,想伸吓懶腰都唔多夠位咁.
如果我要一早出街,之前一晚瞓覺時間+我出街時間,要佢喺房嘅時間真係好長.
所以多數我都會早幾個鐘起身,早早俾hime出嚟行吓走吓先.
喺三個禮拜前,我決定嘗試吓教hime要「自律」.
要佢學識唔係要我哋睇住,話住先識邊啲可以做,邊啲唔可以做.
就算我哋瞓咗覺,都要知道邊啲地方我哋唔准佢爬,有咩係唔可以做.
喺睡房,走廊,hime房呢個範圍內,只要乖同唔周圍搗亂就可以自己揀地方瞓覺.
由細到大都係要返入房瞓,而家有得自由當然會心思思想周圍行.
頭幾晚我都觀察hime一輪先去瞓,中間有試過半夜搗亂俾我要佢返入房.
我鋪咗平日佢鍾意瞓嘅被鋪喺我哋床尾.
等佢知道喺我哋房瞓的話,嗰個位係佢瞓覺嘅地方,而唔係走上去我哋床度.
每晚每朝都同hime講吓點樣佢尋晚要入返房,點解可以出嚟瞓.
之前一晚乖無搗亂嘅話,第二朝會讚吓佢同有獎勵.
如是這試咗大概一個禮拜,hime已經習慣呢個新模式.
成個過程比我想像中快.
平時每晚我都會提hime「差唔多要去瞓啦」,個囡習慣喺自己房門口等入房.
但而家叫佢去瞓佢會自己入我哋房,自動自覺去床尾瞓好.
甚至有晚我太攰自己入房瞓先,hime知道我瞓佢自己跟住我入房瞓.
唔洗人叫自動走咗去佢啲被鋪上面瞓好,仲要一覺瞓天光.
好在個囡細細個已經習慣咗夜晚係大家瞓覺時間.
除咗好奇心八卦之外,呢三個禮拜都無話半夜三更開party.
學識咗「自律」,而家個囡自由活動嘅時間多咗(雖然大部份都係瞓).
每日hime大概瞓到6:30-7:00就會瞓醒.
但見我哋未瞓醒,佢又會跟住我哋一齊繼續瞓.
有時我瞓得晏咗,hime會陪我一齊瞓得晏.
起身食吓嘢,飲啖水,自己周圍行陣又再瞓過.
有得出嚟瞓好開心,又因為好奇同心野搞到瞓得唔夠冧.
可能好似旦那さん所講,hime就好似個小朋友咁,明明好眼瞓但又想繼續玩咁.
同我哋一齊喺房瞓咗幾晚,有晚個囡揀返入自己房瞓,喺自己房瞓佢先瞓得最冧.
但問佢要唔要出嚟一齊瞓咩?佢又要喎.
而家喺床尾,囡房同走廊我都有鋪被仔俾佢,等每個位佢都有被鋪可以瞓.


text:
雖然我對林鄭月娥一向好有保留,但不得不承認,林鄭月娥呢次參選特首嘅另類貢獻,就係由林鄭月娥嘅愚昧行為,契丹人 行乞 嘅問題終於得到正視,《壹週刊》派記者直接上 行乞 集團大本營,等大家知道呢班hihi嘅真面目.其實喺各 行乞 嘅黑點,好似連接IFC同交易廣場嘅各大行人天橋,都應該貼住今期報導內容,等大家認識到,施捨俾呢啲所謂乞兒,只係助長啲犯罪集團嚟香港呃神騙鬼.
契丹人 行乞 點解有得賺
點解咁多契丹人會嚟香港 行乞 ?因為香港人有時同情心氾濫,見到係老人家或肢體傷殘,就以為一定要施捨個錢做善心,但實際上,有部分老人家行得食得,固然擺明嚟呃錢,好似《壹週刊》報導果啲一定係,但有啲,根本係助長人口拐帶,如似果啲肢體傷殘細路,你估佢天生係咁呀,好多細細個被拐帶,或者因為係第二胎嘅細路,被家長,甚至計生委賣咗,再非法帶嚟香港人行乞,你班友俾錢啲 行乞 人士,根本係做幫凶,而唔係幫人,如果成單嘢無利可圖,邊有咁多呢啲邪惡嘅 行乞 集團.
當然,最理想就係由警察加強掃蕩呢啲 行乞 人士,但2月22日晚上嘅警察集會,你仲指望一班會集體講粗口,明知打犯犯法都唔反省嘅警察?唔駛個個好似我咁勇,走去主動驅趕果啲hihi,但如果你一蚊都唔俾佢地,呢啲人係咁食西北風,佢地自己會識趣咁離開香港,截斷收入來源,呢個至係最關鍵.
除咗自己唔俾錢 行乞 嘅人,如果你屋企有菲傭印傭,必須同你屋企嘅菲傭,印傭講,呢啲人係一蚊都唔可以俾,千祈唔好亂發善心,菲傭印傭,因為本身宗教信仰,以及佢地身處嘅社會相對單純,所以唔會知契丹人可以仆街到呢個地步,往往最願意俾 行乞 人士嘅,唔係鬼佬,唔係香港人,而係菲傭印傭.如果菲傭印傭仲係繼續俾錢嘅話,就算全香港土生土長嘅華人都唔俾錢都好,有一班菲傭印傭,再加部分唔熟香港情況嘅遊客中伏,佢地都好難被消滅.當然,如果你知警察喺附近,或者你仲係想遣送呢班粉腸回契丹,最好係拍低呢啲友仔行乞過程,其實佢見你拍片已經會自己識走,拍片可能係最本小利大嘅驅趕方式.


text:
18OctMama 發表於 17-1-6 23:20
到而家都未還錢(emoji)
其實請陪月同工人姐姐一樣好睇彩數!我好好彩請到個好好既陪月,但同時亦都聽過好多朋友請陪月仲衰過唔請,又要激氣!
睇到樓主既post都覺得好嬲,諗住搵個人幫手,點知⋯⋯希望事件盡快告一段落,樓主可以放下呢個唔開心既事,好好享受同兩個小朋友既開心時光.
我都有些小貼士都想分享下:
1)最好搵朋友用過,而自己可以上去探下去仲好,有得睇吓工作態度如何.
2)就算朋友用過好好,都一定要自己見吓,眼緣係好緊要,我當時請我個陪月,都有約佢見面.
3)見面要做足準備,如:有咩要求?希望順利餵到母乳?屋企有無其他人幫手?奶奶會唔會爭買餸?煲湯料係邊個負責?好似請姐姐咁,先講清楚,好過到時唔夾.
4)作為新手媽媽係真係唔知問咩好,我當時就問吓陪月姨姨有幾多年經驗,初生有咩留意?要食d咩之前同後?其實,佢既答案我都唔知對定錯,但feel吓佢會唔會唔識答定都好似好make sense.
5)最緊要返工放工同放假既安排,好似我哋搵工咁!我個陪月好好,星期日都唔放假,當時我聽到覺得好驚訝,但佢話您新手媽媽,我放假bb咪無人幫佢沖涼!我諗吓,又係喎!咁細件,搞唔掂⋯⋯仲有,如果提早或遲走點計?我兩個小朋友開頭都要返健康院驗黃胆,原來生完bb要出出入入真係搞唔掂,堅攰!有陪月,佢可以同我老公去頂一頂,我先有機會休息.
6)會否煮埋屋企其他人飯!唔好輕視呢點,因為爐頭得兩個,又要煮飯,又要煲疆水,仲有湯水⋯⋯如果仲要分開煮,咁其他人就無飯開.
分享住咁多先,要揍b,有時間再分享.利申:我自已好支持請陪月,但亦見到好多唔開心既事,希望分享少少經驗,幫到其他媽媽慎選陪月,可以有個開心及順利既坐月經驗.


text:
朝朝Good Morning!彩虹變色水龍頭
曾經有統計稱,一個人一生至少有五年時間係o係廁所度過,洗澡,方便,刷牙等.
大家又有冇諗過扮靚d自己個廁所?有時花d小心機,就可以令你既早晨日日都係Good Morning!
呢個七彩水龍頭,係用水力發電,唔使用電芯就會跟住水溫變色.依個產品有咩用?哈〜除左有d顏色睇下開心下之餘,仲可以用黎提示水溫,咁就唔怕屋企老人家或小朋友發生水溫過高既意外啦!係「呢度」就有得買喇!
﹣﹣﹣﹣﹣﹣﹣﹣﹣
既然大家會花咁長時間係廁所,我都想同大家分享下「6件洗手間不能做的事情」,唔知有冇邊d你係做左既呢?
1.沖涼時張開嘴巴
噴頭其實係病菌既溫床,熱水器都係最多細菌匿藏既地方.所以洗頭既時候,最好合埋個口,廢事d細菌飲曬落肚啦.
2.成日拉埋浴簾
黴菌最鐘意生活係陰暗潮濕既地方,所以唔好長期拉埋浴簾遮啦!最好就拉開浴簾,打開抽氣扇,等佢通下風保持乾燥啦.
3.沖廁唔冚蓋
去完廁所沖廁時,大家都係按下水掣就算,但其實應該放低個蓋先沖!醫院廁所都有教啦,沖廁時細菌係可以彈起至6米咁高架!
4.牙刷放洗臉盆檯面
岩岩都講左,馬桶內既瞬間氣旋最高可以將病菌帶到6米咁高,仲懸浮係空氣幾個鐘添!所以牙刷都係放係有瓦遮頭既地方,廢事變相間接食菌啦!
5.存放化學用品
洗手間裡面濕度同溫度都比較高,有d屋企既廁所仲係一隻窗都無,空氣唔流通,好易造成空氣污染架.所以廁所最好就唔好放太多化學用品,例如清潔劑果d呀!


text:
港鐵以 沙中線 香港公園,金鐘站同何文田站嘅土質工程不如預期為理由,所以向立法會要求追加撥款.我唔係工程師,我唔知 香港公園,金鐘站同何文田站嘅土質可以有幾多變,但如果係呢三個站嘅建造工程緣故而要追加撥款,我係感到不合常理.
沙中線 超支理由需要更多解釋
沙中線 呢三個聲稱土質不如預期嘅地點,其實都係啱啱完成另一啲工程無幾耐,何文田站啱啱完成觀塘線延線工程,香港公園係南港島線抽風口,金鐘站都係南港島線完成無耐, 沙中線 月台喺南港島線月台嘅樓上,呢個係好多人都知.既然係咁嘅話,其實港鐵應該好清楚果度啲土質發生乜事,呢個亦係南港島線,觀塘線延線以及 沙中線 幾乎係同一時間興建嘅理由.
但喺立法會文件上,呢一段亦係好令人驚訝
雖然港鐵公司於設計階段乃根據土力工程處編撰的岩土指南進行土質勘探,而鑽孔勘探的總數亦符合指南的建議,然而在施工時發現,實際的岩石特質與土質勘探所得的地質資料不同.岩石的實際平均天然節理間距為 1 米,比預期的半米增加約一倍,因而令挖掘的效率大幅下降.
究竟土力工程處嘅岩土指南係點編出嚟,點解土力工程處編份咁嘅嘢,啲承建商照跟,會玩到超支收場,呢件事有無人去認真探究過,真係聽落都匪夷所思,如果土力工程處編寫岩土指南方法係有問題,可能導致大量公私營工程嘅成本核算會出問題嘅話,咁係唔係申訴專員或者審計署應該介入,確保公私營嘅建築公司,遵照土力工程處嘅岩土指南行事,喺成本預算上唔會出現一啲極唔合理嘅重大偏差,我唔係建築工程呢行,但一般照住本指南嚟做嘢,如果堅係做足嘅話,應該係雖不中亦不遠,而唔係係咁超支,跟住又要立法會追加撥款,會上有議員質疑啲建築公司係咪先落標,後加價,唔係完全無原因,因為按道理,如果承建商照足一切行內最佳方法去做,跟住之前嘅工程又有一啲土力資料可以跟進嘅話,照理唔會依家至發現土質問題,最後搞到係要立法會額外加錢,呢一切一切,都係奇奇怪怪,相當之不可思議,令人摸不著頭腦.我呢個鐵膠,期待高人指點.


text:
近日有三個香港人,貪圖 免費旅遊 ,點知係幫毒犯運毒,結果喺泰國被人捉到,喺南洋國家被人捉到運毒,幾乎肯定係死刑.我反對死刑,但南洋國家運毒係死刑論處背後亦有佢理據,因為唔用嚴刑,就會變墨西哥,哥倫比亞呢啲毒販治國國家.而貪圖 免費旅遊 之前,作為旅客,其實應該知道自己嘅權利同責任.
免費旅遊 一定睇清楚帶乜行李
根據依家ICAO嘅規則,當你攞件check-in行李去check-in,counter一定問,你知唔知件行李有乜,好多貪圖 免費旅遊 嘅傻佬,諗都唔諗就答知道,其實一搵到你行李有違禁品,你就知你已經死了,因為你對地勤人員嘅對答,已經係最明顯嘅證據,你對件行李有乜係知情.所以,如果有人請你 免費旅遊 帶嘢,如果對方唔俾你拆開行李裡面有乜,你可以假定對方係毒販,你根本唔應該去相關行程,甚至應該主動向海關報串,保障咗自己嘅安全先講.因為依家貨運咁發達,合法嘅嘢,其實唔駛用人肉運輸呢啲咁老土嘅方法運送.如果係平行進口嘅貨,都係買貨果條友自己帶,或者果條友委託啲熟人帶嚟,會搵個三唔識七嘅友仔帶嘢嚟咁冒險,只有毒品或走私貨品一類利錢咁高,至做得出.
我收過一啲師奶迫子女運奶粉,意圖違反限奶令嘅報告,好多年青人知道乜叫限奶令,抗拒父母要求,其實係啱,因為好多時啲父母,連自己收緊果罐係堅奶粉,定係白粉都唔知,如果係一般嬰兒奶粉,都已經大鑊,但唔至於死人,但如果係白粉,咁就害死自己仔女都唔知,呢啲事簡直係匪夷所思.所以粉類嘅嘢,就算運過羅湖或皇崗口岸都唔好制,除咗係違反限奶令,如果你唔知啲奶粉實際來源,更隨時中咗毒販圈套都唔知,真係十分之大劑.
講開叫人帶嘢累街坊呢件事,叫人帶氣槍過中國境,累年青人被拘禁果單嘢,其實叫人帶貨果條友,應該出嚟負責,果條友仲要係同熱普城有關,但依家果條友都未向當事人嘅父母以至家人交代清楚問題,如果有政界中人做埋呢啲仆街嘢,而果個派系啲人可以當無事發生,你都估到一旦勇武抗爭,班友會唔會撐你,你依家明點解熱普城點解信唔過.


text:
數數手指,1997 年走,咁就黎左美國17 年喇.由當初成日諗住回流,到而家竟然響度落地生根,2 個仔仲係ABC (American Born Chinese).無辦法吧,始終呢邊比較適合小朋友成長,即使個心幾眷戀香港,目前一切都係以小朋友為先.
呢邊班朋友朋友D 仔女,同呔仔細細一樣,都係響度出世,屋企都係講廣東話.隔左一排無見,前幾日見面時,個個都滿口英語.即使朋友係講廣東話,小朋友都係用英文回答.可能因為佢地讀既Preschool 較少亞洲人,而呔仔細細學校8 成係亞洲人,仲有一部份講廣東話.雖然老師與同學之間係用英文溝通,但同學私下都會講中文,加上呔仔細細只係返半晝,所以仍處於中文比英文好好多既階段.
我地屋企完全零英語,日常對話亦唔會專登去教佢地英文,所以呔細仍然滿口廣東話,仲要係好地道果隻!佢地會講「勁攪笑!」「好食到爆呀!」「超正喎!」’呢類助語詞,哈!
其實之前有睇過唔少關於雙語兒童既教法,認為父母在家應該只講母語,幼兒以學習第一語言為主.而英語可以話係第2 語言(暫時啦!好快爬頭架喇!),唔需要重點學習.原因係年幼小朋友多用身體語言接觸,而且唔同國藉既小朋友們都處於學習語言階段,即使言語不通亦唔會出現溝通問題.
其實都知道呔仔細細一上小學,都走唔甩滿口英文,而廣東話亦好快淪為只會同我地溝通既語言.但本人覺得廣東話真係太強勁了!好想好想兩個仔長大後,講到一口流利廣東話.識睇識寫就難D架喇,好多響度長大既朋友,細個讀中文學校,大大下都唔記得晒,真係要keep 住用,多睇多寫先會記得!唔好話佢地,我成日寫野,但有時有D字耐無用,都真係唔記得點寫,加上而家打字多過寫字,更令肚中墨水加速蒸發.
除左平時用廣東話對話,每晚睡前我都會講下故事比兩隻野聽.呔仔好鐘意我讀《阿呢漫畫》’比佢聽,佢唔識睇中文,但D 圖畫同故事好吸引,所以佢好想我讀比佢聽.另外,上次返香港買左呢本睡前故事,好好呀,唔使自己諗餐飽嘛!而且每個故事都有教育意義,故事內容易明,幾有趣,我自己都鐘意睇.既然呔仔細細都鐘意聽廣東話故事,趁今個暑假,教下佢地寫D簡單既中文字先!^^


text:
今日小小豬終於可以開開心心咁打鞦韆啦!其實打鞦韆對其他小朋友可以話係一件好容易嘅事,不過唔知點解由細細個開始,小小豬都抗拒打鞦韆,去到公園一見到個鞦韆就已經話要去另一邊玩.
我哋相信小小豬對空間感應該無問題,因為佢成日玩滑梯時都扶住個扶手搖動佢個身體,就即係好似下圖咁,但唔知點解佢咁抗拒鞦韆.
雖然都知唔鐘意玩鞦韆唔係咩大問題,不過我哋都好希望小小豬可以試多啲唔同類型嘅遊戲,所以去到有鞦韆玩嘅公園時,都一定會行過去睇吓其他小朋友,之後又慢慢開始同小小豬一齊玩.
當然,開初有一定難度,尤其係叫小小豬坐上鞦韆上面,因為小小豬一定喊得好利害,唔知嘅人仲以為我地係拐子佬呀.
經過大肥豬不斷努力,小小豬開始對鞦韆少咗啲戒心,由初時唔抗拒行埋去,到可以抱住佢坐喺我哋大脾上坐,之後坐住我地大脾上搖,再過多一陣就可以自己一個人坐喺鞦韆上面.睇住小小豬依個改變,我同大肥豬已經好開心.
不過,真係估唔到小小豬今日俾咗個大驚喜我地.事緣我哋今日上完主日學之後就趕入海洋公園玩,所以就無去附近個小公園玩鞦韆.
點知……小小豬竟然主動話要去玩鞦韆,既然係主動,我地當然好樂意去玩一轉啦!當佢一見到個鞦韆,佢就自己走上去,開頭都係叫大肥豬慢慢搖,玩咗一陣就話要大力啲,搖高啲,仲玩得好開心,仲唔洗大肥豬陪添呀~
仲玩到唔願走添呀~
睇見今日小小豬依個行為,我同大肥豬都真係勁興奮,嗰一種心情真係難以形容,因為小小豬終於都克服到佢個心理障礙,可以好Enjoy咁打鞦韆啦!


text:
求職信最好用英文, 因為現時大部份公司都會要求應徵人仕有一定既英文程度
千祈唔好照copy網上哥d~(當然你可以參考)
因為對於一個有經驗既interviewer黎講, 佢一睇你份cv...就知你係copy定自己打
同埋唔好睇樓上所講, 你打英文cv人地實用英文黎in你,
呢個係無關係, 你用英文cv apply工作, 會有小小加分先
至於面試用邊種語言, 係視乎唔同公司所訂立既要求
比如我公司為例, 係會係面試test 你廣東話, 英語同普通話既能力
無經驗係會比較執輸左d..不過如果你有part-time方面既經驗都不防fill in埋落去
時間就算係1,2日既part-time都無所謂~
而有好多公司都會睇番你自己既英文程度, 電腦應用程度,
如果間公司唔係d大規模既, 相信普通既基層文員應該都接受既.
但注明自己既打字能力or電腦應用既程式之時, 切忌誇大.
例子: 我見過一個求職者既cv, 寫自己每分鐘88個英文單字.
之後面試我用programme一test, 係連30個都無.
所以記住係cv唔好打得太浮誇, 唔係既野就千祈唔好打落去, 因為實會問你的
唔好問我點解知咁多...因為我係做某企業既HR department
資料來源(本人經驗)
[ 本帖最後由 ↘永遠--離開↘ 於 2008-8-6 11:28 AM 編輯 ]


text: 廣東茂名市儿童闖關體驗遊樂場設備,廣東雷州市儿童闖關淘氣堡遊樂場設備,廣東儿童拓展攀爬架,廣東廉江市儿童闖關拓展攀登架,廣東吳川市儿童拓展攀岩牆設備,廣東鶴山市淘氣堡設備,廣東恩平市闖關淘氣堡廠家,廣東湛江市闖關體驗淘氣堡加盟,廣東台山市室內親子樂園設備,廣東開平市儿童主題樂園景觀藝朮設計裝修裝飾,廣東江門市儿童遊樂場環境藝朮設計,廣東廣州增城儿童樂園設備廠家,廣東廣州從化闖關遊樂場配套設備,廣東韶關儿童遊樂場設備,廣東樂昌市儿童樂園闖關設備加盟,廣東南雄市儿童儿童攀登架設備,廣東深圳儿童闖關淘氣堡遊樂場廠家,廣東珠海市儿童樂園闖關設備供應商,廣東汕頭儿童樂園闖關配套設備供應商,廣東佛山市闖關淘氣堡遊樂園設備生產廠家,廣東化州市大型百貨商場淘氣堡廠家供應商,廣東高州市超市連鎖店室內遊樂園闖關設備供應商,廣東信宜市公園室內遊樂園設備,廣東四會市淘氣堡設備供應商,廣東高要市淘氣堡闖關遊樂園設備價格,廣東肇慶市室內遊樂園配套設備,廣東惠州市淘氣堡生產廠家,廣東梅州市小孩淘氣堡生產廠家,廣東汕尾市百貨商場遊樂園設備,廣東興寧市遊樂園設備生產廠家,廣東陸豐市儿童樂園廠家,廣東河源市闖關儿童樂園加盟,廣東陽江市闖關儿童樂園設備,廣東清遠市儿童室內遊樂設備,廣東英德市儿童探險樂園設備加盟,廣東連州市儿童拓展攀岩設備,廣東東莞市淘氣堡加盟,廣東中山市親子樂園設備,廣東潮州市淘氣堡設備廠家,廣東揭陽市室內儿童樂園供應商,廣東云浮市淘氣堡設備廠家.


text:
對於日本AV女優嚟講,搞到要出賣後花園可以話係一種墮落嘅行為,因為人氣唔係跌到谷底都唔使咁做.之不過,出賣完之後係咪代表人氣可以成功反彈呢?事實上係有成功例子,然而失敗例子亦有好多,而小野寺梨紗經過小休之後重出江湖,繼續獻上後花園,我就覺得佢係成功嘅.
好多日本AV女優個樣都有幾分相似,好似上原亞衣同原名雙葉由奈嘅上原麻衣就有七分相似,青山菜菜亦同前輩薰櫻子不論樣貌定巨乳方面都非常相似,而今日同大家見面嘅小野寺梨紗,唔知大家覺得佢同邊一位經典女優相似呢?我就覺得阿妹同曾經叱咤一時嘅大澤佑香相似喇!小野寺梨紗同大澤佑香一樣生得一副楚楚可憐又帶幾分可愛兼且鬼靈精嘅面孔,但係一笑就露晒餡喇,因為佢一露笑容就泛起幾分妖艷同姣味來.而小野寺梨紗同大澤佑香一樣上圍唔算激凸,但係肌膚雪白,身材婀娜,喺拍寫真及AV嘅時候,身體扭動時十足一條白蛇舞動一樣,別具誘人之美.
小野寺梨紗喺2015年出道,當時佢出身相當好,因為帶佢同AV迷初次見面嘅AV廠乃係當今日本AV界其中一間大廠S1,經S1一手捧紅嘅女優多不勝數,成為其專屬女優都好有前途.之不過,小野寺梨紗卻例外,同S1合作拍咗8部作品之後,仍未能谷起人氣,未必係阿妹做得唔好,可能係S1唔識得將佢嘅長處好好發揮啫.離開S1之後,小野寺梨紗嘅本能終於得到發揮,演出唔少極具刺激嘅作品,例如中出,拘束,繩綁等,面對如此重口味嘅場面,阿妹能夠應付自如,而且表情誇張又肉緊,後來連後花園都出賣,結果成功上位,喺AV迷心目中有一定地位!
老實講,好多女優就算肯出賣菊花玩二穴中出,畀男優猛攻時表情都係冇乜變化,到底係佢哋感覺麻木,定係男優冇料到就唔知喇,總之令觀眾睇落好無癮囉!不過小野寺梨紗就唔同喇,男優長驅直進嘅時候,佢嘅表情慘烈過受酷刑,叫聲刺耳過劏豬,係就係好浮誇,但係為觀眾帶來強烈嘅官能刺激!就係因為咁,小野寺梨紗受到好多AV廠寵愛,密密搵佢拍二穴中出作品,同時阿妹嘅收入亦豬籠入水.
碟名:《我的妻子在一個狂熱夜晚春情勃發》
片長:130分鐘
出品:Jet映像
內容:人妻小野寺梨紗喺深夜時分突然發燒,老公心急如焚只好搵隔籬屋嘅醫生鬍鬚仔幫手,佢一見到小野寺梨紗個姣樣就不禁生起邪念,佢扮晒冷靜同專業咁同老公講話有辦法幫小野寺梨紗退燒,老公聽到之後就將老婆交畀鬍鬚仔治理.鬍鬚仔奸計得逞,用熟練嘅挑逗手藝刺激到小野寺梨紗春情勃發,繼而難忍慾火要求鬍鬚仔賜予快感!
年齡:20歲
身高:5呎4吋
三圍:33C-24-34
撰文:賢


text:
急急急!!我同我朋友join左pure yoga~但3月開始我同我朋友都唔會有時間去玩~而家急轉讓兩個pure yoga既account~月費$588任玩 @ 朗豪坊~有意者唔該email俾我~monyiu_15@hotmail.com
-
biniking3
-
nana
可以 transfer 咩?
-
J
成日有呢d神棍既, 唔玩就唔好join啦, 要玩自已唔會join咩!
-
如果真係
如果真係,有合理理由,你可以要求extend.
-
KK
如果係堅既, 平d就會考慮!!
-
唔會考慮
自已join分分鐘仲平! 我嗰時都係叫嗰D staff做個適合我自已既plan! o係度同人買好麻煩既, 小心!
無端端唔玩,梗有d問題!
-
moodyoyo
有無人真係試過成功TRANSFER?
事緣我將不在港1年, 但係PURE的CONSULTANT劈頭話唔可以做TRANSFER,除非要有足夠證明SUPPORT (EG:移民/出國讀書有排都唔返之類)
本身我是TST+MK CONTRACT的, 但係朋友想改係HK SIDE上,佢話就算要改到要加多HK2,000 FOR跨區,咁究竟係可唔可以TRANSFER, 好懊惱!
-
.
邊會有人0孔丫, 梗係自已join好d啦!


text:
對上一次喊,係幾耐之前嘅事?
其實唔係好耐,只不過係對上一次period. 喊嘅原因可再寫另一篇post (即係long story).
冇人時會放聲大哭,自言自語,自問自答咁,邊喊邊講野,所以我每次喊,都要自己一個人.
有人時就要搵個最好冇人騷擾嘅地方匿埋喊,靜靜咁喊,忍住唔出聲咁喊.呢個地方多數係浴室⋯⋯
其實我幾鍾意喊.每次喊完,我都會覺得好似舒服左.喊嘅過程對我黎講好重要,好似一個個人對話咁,平時唔會諗或者諗唔到嘅說話,都會在呢個時候呯呯聲咁閃入我腦海裏.
所以喊完後,頭腦好似清晰左,或者有啲新想法咁,so refreshing!
今次係關於我老豆.
事緣同仔仔傾下計,傾傾下就講起我細細個好鍾意跟我老豆去食早餐,因為每次實可以趁佢買報紙時,搭單買本公仔書,或者漫畫,雜誌之類.最正係佢從來唔會囉嗦我:「做乜買呢啲書黎睇?」「唔准睇公仔書.」「你做曬功課未?」之類.佢從來唔會過問我點解會睇呢啲書,或者買呢啲消閒讀物嘅理由;亦唔會干涉我嘅學習,或者明示暗示我一定要睇邊啲書.每次食早餐就係我成個星期人生最高峰,最渴望嘅時間.因為果個時間讓我感到自己好似個大人,自己揀乜自己話事;最多係啲好貴嘅書仔唔會買,大部分當年三十蚊以下果啲,我老豆係真係眼尾都唔望一下我揀左咩書,就連同佢疊報紙一齊畀錢.
入到餐廳,就梗係佢有佢睇我有我睇,通常老豆嗌件多士飲杯啡,五分鐘就行得.但佢每次都會等我食完我份全餐,然後佢就起身埋單,我地離開餐廳後就分道揚鑣,因家有惡母,我一定係直接歸家,老豆就返工了.
咁嘅weekend陪伴左我十幾年,由小學到中學都係.仲記得預科時仲專登走堂,都係為左果份感覺.
我同老豆成餐幾乎都唔會講野,後來好似默契咁,見佢啲動作快慢,自己就要執生醒水跟貼啲.
諗返起呢啲種種回憶,眼淚就不覺流出來,究竟係我掛住老豆,定係咩原因呢?
我唔知道.但我心裏面好激動,眼淚不停地流出來⋯⋯
我知道呢個世界上唔會再有咁嘅男人做我老豆.唔會再有人能夠畀到果種放任,但又百份百信任嘅愛畀我.呢種毫無條件嘅信任令我成長充滿自信,樂觀同積極.佢畀我嘅信任,令我從來冇懷疑過,甚至唔會懷疑自己,我好肯定自己係有價值嘅人.
呢份愛實在太強,強到就算佢過身,我個心一直好平靜,我相信佢冇怨恨過我地任何一個人,冇話我地仔女做得夠唔夠好,或者對我地有咩期望而未完成的⋯⋯佢嘅愛大到令我覺得自己對佢冇遺憾.為左呢樣野,我一直好感恩⋯⋯直到今時今日都係,諗起佢,我個心都係充滿感恩,好想同佢講「多謝」⋯⋯,但我知可能就算我真係再見到佢,我估我講唔出口,唔知點解⋯⋯
跟住我就會比較自己同佢,我對仔仔嘅愛,能唔能夠做到好似佢咁,畀子女無比嘅肯定呢?我諗我仲未做到.
撫心自問,我對仔仔好多時都唔係好有信心的.即係你做到我梗係開心,但做唔到我都唔緊要,唔會介意.所以我寧願冇乜期望,我好怕自己會變成虎爸虎媽,將自己果套硬崩崩地套入小朋友身上.
自覺都算係好強勢嘅人,我要做嘅野,其實真係冇人阻到我.當我受挫或面對挑戰,好多時我都會變得好暴躁,然後就會好唔理智咁鬧人,甚至可能講好多好難聽嘅說話侮辱人,即係果啲典型白羊座嘅人.但其實我冇野架(攤手),脾氣過左就冇曬野.
但係我知說話會傷人.自從認識左惜字如金嘅老公之後,我更加明白說話嘅威力.
可能我曾經試過隨隨便便都能夠講一大堆無無謂謂,言不及義嘅說話嘅日子(即係吹得),我已經好討厭自己口若懸河,自high自擂果種感覺.可以嘅話,我一定要用說話造就人(出下口術令到大家開心下,何樂而不為?),好過豬up埋啲無厘頭無意思,甚至係蓄意害人,旨在令人唔開心嘅說話.
對仔仔,我多數都用「肯定」嘅說話,代表我認同佢,肯定佢.但問心,好多時我都唔確定佢有時某啲野係咪真係做得好或者做得對,我都唔知個標準喺邊度.
但突然觀乎我老豆對我嘅態度,我唔知佢係咪真係百分百肯定我,但起碼佢「放任」,完全好似唔管我嘅態度,令我相信:「佢係信我先畀我咁做姐!」,亦因為為左保住佢對我呢份「信心」(自由),我亦會好識做從來唔會cross the line;玩還玩,巔還巔,喪還喪,有啲野始終我係唔做得,所以我一定唔會去做.
我承認我對仔仔嘅管教都幾係「承傳」左老豆果份放任,但係對佢黎講會唔會唔係「自由」,而係放縱呢?我能唔能夠真係讓仔仔做到對自己有信心,肯定自己價值;佢有佢自己生活態度,但同時亦尊重我呢個老母,我真係唔知自己能否做到.


text:
17~July~2009(五)
天晴
28C~31C
仔仔自細係姑媽揍大 同表哥表姐感情仲好過細妹 之前我同佢提議去K buffet 佢一聽到就咪攪 同你班師奶呀....... 好算 點知佢噚晚同我講 今日同姑媽表姐去K buffet喎 有冇攪錯 亞媽你就厭老 姑媽你就可以去????? 朱古力/香蕉 你會唔會將呢兩樣嘢聯想埋一齊呢? 留咗三隻梅花蕉 加個高粉抱抱 變身成 (朱古力香蕉小蛋糕)~(食譜按此) 因為係用高粉 所以唔可以攪咁耐(好容易起根架) 我差啲都衰埋 攪攪下見到唔對路 立即停止去攪 輕輕咁撈埋可可粉 總算都成功 有啲人話朱古力味蓋過香蕉 有啲又話唔夠朱古力味 咁即係點呢??? 係咪呢兩樣唔可以放埋一齊呢? 呢兩盆已經落晒同事肚裏啦 大部份都話正 好鬆甜味啱啱好 祇係有啲同事本身唔鍾意食香蕉蛋糕啫!
仔仔自細係姑媽揍大
同表哥表姐感情仲好過細妹
之前我同佢提議去K buffet
佢一聽到就咪攪
同你班師奶呀.......
好算
點知佢噚晚同我講
今日同姑媽表姐去K buffet喎
有冇攪錯
亞媽你就厭老
姑媽你就可以去?????
朱古力/香蕉
你會唔會將呢兩樣嘢聯想埋一齊呢?
留咗三隻梅花蕉
加個高粉抱抱
變身成
(朱古力香蕉小蛋糕)~(食譜按此)
因為係用高粉
所以唔可以攪咁耐(好容易起根架)
我差啲都衰埋
攪攪下見到唔對路
立即停止去攪
輕輕咁撈埋可可粉
總算都成功
有啲人話朱古力味蓋過香蕉
有啲又話唔夠朱古力味
咁即係點呢???
係咪呢兩樣唔可以放埋一齊呢?
呢兩盆已經落晒同事肚裏啦
大部份都話正
好鬆甜味啱啱好
祇係有啲同事本身唔鍾意食香蕉蛋糕啫!


text:
特首投票果日,有班正義之聲嘅茂利,用六舊水周圍搵人去示威者,搞到極騎呢嘅厭惡性示威, 林鄭月娥 話係唔應該,話唔應該俾錢叫人去示威,市民識睇果啲示威係唔係發乎真心喎.
林鄭月娥 切割快過居合斬 正義之聲搵邊個找數
喺梁振英呢個變態佬當政嘅年代,中聯辦成日搵班膠人搞啲騎呢示威,所謂嘅群眾鬥群眾嘅手段,當然,中聯辦同佢啲朋友乘機可以搵一筆,隨時一大舊維穩費,實際用嚟示威啲錢四分一都唔知有無,而梁振英由於係變態嘅,品味與眾不同,所以佢睇到好high.但 林鄭月娥 始終係英國訓練嘅高官,所以佢呢句話唔單只要避免選舉經費爆煲,自己因班茂利特首做唔成,仲要坐監,仲要講明,中聯辦唔駛搵呢班友扮撐我,我唔受㗎,我要靠自己嘅實力去爭取支持.
咁依家正義之聲班不正義朋友條數邊個找,一係中聯辦繼續找數,之後就搵呢班友搞政府,搞到政府雞犬不寧,短期內未必會,但長期如果林鄭月娥想起梁振英飛腳,咁就另計喇.一係中聯辦自己知道膠咗,隨時引嚟中紀委巡視組班強力部門友仔,咁班友都唔想自己都做埋李波,咁就會同呢班茂利切割埋,即係無人會找尾數,果啲代墊示威者費用嘅友仔,可以點樣追番啲尾數,呢啲嘢真係鬼知喇.但依家 林鄭月娥 想同呢啲中聯辦捧出嚟嘅騎呢人,呢個係好明顯.
其實薯粉有無輸到,薯粉係無輸到,如果 林鄭月娥 唔想被果啲中聯辦喪屍黐上身,佢要爭取民意,要爭取民意,只能夠照薯片嘅食譜煮一次,會唔會煮得雞手鴨腳我唔知,因為 林鄭月娥 個人同佢得票都係同一個字嚟.只不過,佢依家主動唔要TSA,上廣播道唔搭的士,故意搭專線小巴,甚至去茶記飲嘢,仲要搞到慘遭阿婆強吻,呢啲事情都係講明,佢被迫照住薯片留低嘅食譜自己煮一次,但煮完之後有乜後果,會唔會搞搞吓, 林鄭月娥 自己劈炮唔撈,然後運用居歐權自己返歐洲定居算數,呢個真係拭目以待.所以我話,曾俊華其實至係呢場選舉嘅贏家,佢示範咗乜嘢叫做光榮撤退,你估要光榮撤退甩身咁容易㗎?依家 林鄭月娥 當選咗,等於入咗個加大碼醬缸,慢慢同啲屎忽鬼玩喇.


text:
官場小學雞鬥氣 局長唔得掂牙煙
細路仔嗌交鬥氣嘅十大金句之一就係:「我唔想做o架,你哋叫我做咋!」嗱,踢波守龍門被人射到褲穿窿,做露營大隊長唔記得帶帳篷,身為班長日日遲大到,賴皮小學雞想逃避責任,呢句通常成為卸膊藉口.
呢嗱,又有人搵呢句做擋箭牌嘞,不過今次口不擇言嘅小學雞,「笨」唔係腦囟未生埋嘅細路仔,而係肩負作育英才神聖任務嘅教育局局長吳克儉.
話說融樂會炮轟教育局對少數族裔學生支援不力又欠缺承擔,本來呢,教育局施政甩漏頻頻失職都唔係新聞咯,最離譜嘅係根據融樂會引述,吳克儉日前喺閉門會議居然爆出一句相當晦氣嘅說話:「我無諗過可以做教育局局長!」
似唔似細路仔嗌交鬥氣呀?似唔似小學雞搵藉口卸膊呀?人哋批評你辦事不力,做教育大隊長不稱職,你就反寸一句「無諗過可以做教育局局長」,咁同守龍不力小霸王反咬隊友:「我唔想做o架,你哋叫我做咋!」有乜分別?至少,吳克儉呢番鬥氣說話,畀外界觀感就似足一隻縮骨官場小學雞囉,叮!
為官從政係一件莊嚴肅穆嘅事情,唔同細路仔玩泥沙,無論閣下有無諗過做局長,接受得任命就要承擔責任,身先士卒勇闖前線衝鋒陷陣.尤其香港經歷曾蔭權「痛心特首」嘅禍港七年之後,家陣烏煙瘴氣,百廢待興,如果做官嘅個個都庸碌畏縮,咁咪應驗吳克儉嘅花名「唔得掂」?納稅人每年用幾千萬請你哋返嚟,唔係畀你哋學點樣卸膊o架!
所以話啫,唔得掂……唔係,吳克儉呢句「我無諗過可以做教育局局長」,真心話又好,晦氣話都好,係極之不負責任嘅搪塞藉口,應該列入港官十大捉蟲金句以儆效尤.之不過諗深一層,都唔能夠怪晒吳克儉嘅,新班子拉雜成軍濫竽充數,一係施政守龍甩甩漏漏,畀人射門射到褲穿窿,一係新官上任無帶遮醜帳篷,搞到舊帳醜聞大白天下醜態百出,吳克儉可能只係縮骨官場小學雞其中一隻嚟o架咋.香港靠呢班官僚把關施政,咪話少數族裔學生覺得唔多掂,全港市民都覺得牙煙啦.
總之,當官就要上前線,局長縮骨唔得掂.吳克儉又好,其他問責官員又好,快快奮發圖強改善施政,唔好再講縮骨卸膊嘅晦氣說話教壞細路,叮!


text:
香港都唔知投放咗幾多納稅人嘅錢落去語文教育度,年年都喺度嗌口號話要咩野兩文三語,又乜又物,之不過我睇就睇咗十幾年,香港人嘅語文能力就年年插水,中又唔得英又唔得.香港話晒都有百幾年大英祖國嘅統治,兼夾俾菲律賓萬能女傭由細湊到大,爛船都有三斤釘吖,而家仲話要背靠中共添,咁中英文都應該差極有個譜㗎.究竟係爭咗啲咩呢?
其實香港人最大問題就係冇咗樣嘢, 嗰樣野就係叫做bargaining power-每個人都有個價.我哋就好似深圳工場入面啤出嚟嗰啲老翻LV,而老闆就係喺羅湖城執平貨嘅師奶.就算你係次貨唔係假貨都好,你多條線多條毛都會俾人踩到傻.講真丫,班師奶唔踩到你一棟都無,佢哋又點壓到價呢?面對住呢班噉嘅師奶,你去sell 手袋,都唔會話俾人知邊個位爆線,邊個位車得唔好啦係咪先.一個A貨LV袋,其實根本一啲都唔差,何況香港人有中國人嘅樣加英國人嘅血,係貨真價實嘅bilingual,我地又何苦俾啲師奶講兩句廢話就自降身價?
扯咗咁遠,其實寫呢個blog係做乜嘅呢?我哋同大部份香港人一樣,中又得,英又得.喺大學嘅時候,我哋讀過一科叫做語言學(linguistics)嘅學科,呢科話俾我哋知,everyone is a linguist.咁耐以黎, 我哋個腦就喺呢個畸型嘅語文環境,面對住長輩無窮無盡嘅 discouragement,都可以吸收到三種語言,呢個簡直係一種成就嚟啦.我哋想用我哋嘅知識幫吓其他因為細細個成日俾老師捉錯別字同grammar 捉到驚,搞到對學語言冇晒信心嘅人,令佢哋唔好再抗拒語言呢樣嘢.
以後我哋打算每日都出一篇同「語言」有關嘅小品,內容主要圍繞廣東話,英文或者其他語言嘅語法,同埋一啲學習語言嘅心得.如果大家有咩廣東話,英文或者其他外語嘅問題,歡迎發問,我哋會喺度盡量解答下.


text:
之前撞到個親政府嘅城規會委員,都同我好坦白咁講,其實佢都承認解決香港土地問題根本就有好多種奏效方法.例如好多措施民間團體都講咗幾年:
1. 公地公用:大幅度改變公私房屋土地分配比例,由依家3:7變成8:2,只留番2成地俾地產商玩同買,真正做番公營主導;
2. 混合發展:以後所有私人賣地同重建嘅地契寫明底下十層都要做公屋俾普通市民;
3. 貨櫃屋邨:拎哂全港市區幾千公頃啲閒置地同可收回嘅短租起臨時貨櫃屋邨,幾百蚊租俾劏房戶,半年內咩都起好,立即拉底番成個市區租金;
4. 打假專才:嚴格審批個啲國企無端端申請一大堆假專才嘅必要性,上年已有成萬個,大大減低專才同市民爭屋住嘅問題;
5. 收審批權:收番單程證審批權,整走裡面啲特務同用不正當方法拎到證嘅水份做需求管理.
6. 限購房產:未來手頭上唔係得一間物業同外來資金嘅交易,就開徵重稅(+100%)打擊囤積/投資行為,質地產商只可以平啲賣樓俾普通市民.
7. 空置政策:吉咗個月以上嘅樓都要開徵空置稅,釋放大量租盤存量去租住市場,壓低租金.
你敢做呢七招,我敢寫包單樓價同租金一定可以回落到可負擔水平.或者咁講,不如政府做到呢七招,先好公開話解決房屋問題啦,唔好同我講技術上做唔到,呢啲全部其他國家/城市都有做過.
喺唔係冇棕地政府地嘅情況下,一講解決房屋問題就講咗去填海同郊野公園,就話唔好意思要犧牲村民同綠化帶,根本就係度擾亂視線,唔係真心解決問題.重講增加土地供應? 邊個應承過你用你嘅公帑開咗你個山造咗啲地,最尾會分多啲地俾你用架? 冇呀.聽清楚啲,政府根本冇應承過你,最後造完都係分哂俾啲科學園王國,地產財閥同政府hold起,整幾橦居屋點綴喳.
簡單啲講,香港土地問題攪成今日咁,成條隊排公屋,周街都係劏房同露宿者,唔係冇地,只係個政府一直要保著個地產市場同賣地收益唔做,唔好再老屈啲細到唔細嘅環保團體阻著你發展.
原文連結


text:
「港女」真係好難頂,我係女仔,我都真係頂唔順.
咁老實講,港女之所以變成「港女」,當然唔係因為佢地生出黎就已經咁乞人憎啦.
好多人話因為香港男仔縱哂女朋友,一係啲兵當所謂女神係神咁拜,搞到啲港女以為自己係宇宙嘅中心,咩都要人就,蠻不講理.
但大家都始乎忽略左一個重要人物——老母.
養不教,就父之過啦,咁但係係現代黎講,老母都有責任架喎.
港媽其實好世界級,大部份香港女仔開始變港女,通常都係港媽細細個培養出佢地惡頂嘅性格.
香港係2014年嘅女性勞動人口參與率為54.6%(政府統計處,2016).所以唔少呀媽都係上班一族.但你以為佢地做左職業女性,舊有「男主外,女主內」嘅概念就會逐漸消失嗎?少年,我只能說你太年輕了.唔好講笑,港媽根本就係港女嘅進化版.
就以情侶出街/同異性約會為例,港女最興咩都要男仔比錢,認為男仔請食飯係「應份」同奉旨.
喂,呀哥!以家社會普遍都係主張男女平等架喎,唔少女性更加自稱「女權主義者」(feminist),咁因乜解究仲會有咁多港女會咁諗呢?
筆者老母正是一名現代「港媽」,自筆者出世以來,一直都係一位職業女性.佢嘅收入查實同老豆相若,屋企開支就公一大份婆一小份,出親街買親飯都係老豆比.但老母就周不時同佢啲八婆friend呻,話我老豆唔比家用佢喎.
我心諗,吓?大家都係搵咁多,負擔又重過你,無啦啦點解要比家用你呢?
有讀者可能會覺得:「咁呀媽通常會做埋家務同煮飯架嘛,比家用都唔算唔合理嘅.」
之不過,筆者屋企係十分之污糟.老母番工時間其實相當彈性,但老母呢,係唔做家務,亦唔煮飯架!
老豆叫親老母得閒就執下野掃下地啦唔該,老母都馬上還拖:「點解一定要女人做家務?男人又唔做得架?」
於是,屋企啲塵就長期多到會令人鼻敏感發作,而番親屋企食飯都係買外賣.當然夫妻關係係咁嘅情況之下亦唔方和睦.
大家都搵咁多,又要男人比家用,講到做家務個陣又覺得要男女平等,天呀!點解咁多港媽都可以係咁嘅思想?
諗番轉頭,其實咪又係港女個套囉.出親街都唔知點解奉旨要男朋友包佢地三餐,過份啲嘅仲可能覺得異性朋友都應該要請食飯,但平時又高舉「男女平等」嘅旗幟架喎.
本來請食飯就為等閒事,可能男友呢個月番part-time番得多,搵多左想請下我食飯都好正,掉番轉我搵得多我都會請佢食飯.
個問題係,點解一定要男朋友請食飯先?係香港地自給自足都唔係容易啦,點解要人地辛辛苦苦番工,賺嘅錢就用哂落你身上呀?
如果有男人奉旨要女朋友包佢三餐,必定比人話佢食軟飯,以家性別調轉左咋喎,點解女人奉旨要男朋友請食飯就無錯?
上左大學之後,出pool嘅朋友何其多,會同呀爸呀媽開心share嘅亦為數不少.男方家長就通常好隨和,個仔拍拖咪拍拖囉,咁大個仔自有分數架啦.
但女仔拍拖就唔同啦,一但話左比呀媽聽,就幾乎等同要接受調查.
首先,呀媽一定會問:「你男朋友讀咩架?」
如果係Asso 就大鍋鳥,男朋友已被判死刑.
呀媽一定會明示或暗示條仔學歷低,第時唔方高人工,襯個女唔起.
對話可能如下:「乖女當拍下散拖好啦,佢唔岩你架,你仲有時間慢慢搵個好啲嘅,搵個可以養得起你或者嫁入豪門啦,女人最終都係想搵個好歸宿姐.」哇,唔講我真係以為自己/女人係小動物,生出來就係求包養咁嘅款.
結果唔少極品港女要求男友包三餐外,去到談婚論嫁嘅地步,就會好理所當然要男朋友日日捱麵包,為嘅就係儲錢結婚.
結婚package包括:影婚紗相(可能係海外影),比禮金同過大禮,擺酒(做場大龍鳳比啲親朋戚友睇),渡蜜月,同埋最重要嘅一樣野-買樓.
哇,做一個人包哂成個結婚package,不如比埋條命你啦真係.結婚係兩個人結架,點解一定要男方比哂?
唔比哂就嫌人窮/無風度/對你個女唔好,港女長期係港媽嘅熏陶下,又點會唔變成口講主張男女平等,內籠咩都奉旨靠男人嘅女人呀唉.
現代港女亦終究會成為港媽,我亦不例外.
中年人難以改變其扭曲嘅思想,所以希望各位清醒港男/港女可以屌醒身邊嘅極品,又或者唔好再縱容港女繼續咁自我中心.
長此下去,港女只會更加臭名遠播,港男同身邊朋友繼續受苦,這又是何苦呢?
男女平等,唔係得個講字架,講左就要做!唔做正契弟呀港女!


text:
落街搵貓,剛好跟一對mk仔女同,直到出都係行同一個方向.
望住佢地,令我諗返起好多野...
亦突然令我好掛住啲Design朋友,PC,冰山同Rachel.
對mk仔女特登打扮過,著到好靚就係為左十一點幾落街見朋友,個女仔見到女仔friend即刻熊抱,勁開心.成班人旁若無人咁.
真係好似曾相識.
雖然我到最後先發現原來得我一廂情願.
小五小六開始注重外表,即打扮啦.
其實我由細個開始都好鍾意搵role model,特別係著衫.
我唔係標準靚女,係白,手腳偏長,身型纖細,某程度上就係細粒版既高加索身型.
所以一直都知道走日系路線就啱喇,因為真係日本衫size先啱.
而且果時又鍾意粉色同可愛既野.
高中時定位都係靜,睇書,畫畫既作家feel女生.
直到同櫻男拍拖..
諗返都知自己on9,竟然轉走蘿莉妹系風..簡直柒出宇宙差啲返唔到轉頭,真係勁樣衰.
Ok,事情已完,我知道自己係溫柔既姐系就夠.你鍾意妹妹就妹飽佢,我始終係人地家姐,first born child唔係我想,咁都要俾人扣分,你不如同虛擬人物拍拖啦,啲萌點你可以自己set既.
到後來金牛女(話說我真係同所有土象星座都唔夾😎)介紹mk勇我識,第二次轉型.因為分手後想改變自己,重新做人,佢地又好神心咁話陪我行街改變造型,點知...
金牛女就背後同mk勇罵我行街揀野揀好耐...其實我唔介意即時提出陪你行返你想行既野,如果唔係mk勇同我講,我真係唔知道原來你唔鍾意咁樣.不過金牛女由細到大都係咁,無論你係佢朋友定情人,發生咩事都好,你永遠都係第三者口中得知.而且佢好鍾意同啲外人講完有咩不滿,叫啲外人去話返你.佢又好得意架喎,成日吸引到啲騎呢怪但又唔拒絕人,唔係叫我就係叫mk勇幫佢擋.
於是,我以後都唔約佢行街喇.
mk勇就介紹左好多地方同我去行,可惜我唔係mk妹,任何mk野係我身上根本唔襯,當然俾佢歸咎於我果時肥同唔靚啦.
我又偏向鍾意日系野,結果佢成日都好多批評,但我跟佢意見買野,佢又覺得唔啱.
直到識到天秤男,我打扮既啟蒙導師.
最記得佢講,女人打扮係俾男人睇,每當有任何女人批評你,你就知道你著啱衫.
佢帶我真正行街,襯衫,拉直頭髮,換眼鏡.
令我慢慢明白自己有魅力既地方係邊,成日叫我要有自信.
大執之後,身邊既人越黎越多.
我先知道,原來有人鍾意日系架.
原來係某啲人眼中我係值得去鍾意並交往,唔再只係被踐踏既肥妖怪,阿嬸.
呢樣野令我明白到:
1)你係日系女仔就做返個日系女仔,就算你點樣扮mk妹都唔會似,mk仔都係唔會欣賞你.
況且你唔係想揀mk仔嘛?
2)行街買衫就同啲有質素,有異性緣既男性朋友行,佢地會知男人鍾意啲乜,一定俾到有用既意見你.
3)與其不斷去模仿,不如搵下自己有魅力既地方係邊.
4)咩衫同化妝都要去試,唔擺係自己身上點知效果?
5)唔需要太在意批評,你打扮唔係為左討好佢.
想寫呢一類既野好耐,小試牛刀.
大家睇完快啲去扮靚靚啦~


text:
《島國》(第三章:隔斷)
April 25, 2016 · 赤沙鎮喺一個半島上面西邊嘅海灣,係個新發展嘅住宅區.呢個市鎮喺發展之前係一條村仔,廿年前拆咗之後再移山填海,而家變咗五個屋苑,加埋成二十棟高樓大廈.一棟大概六十層--不過跳過晒啲唔吉利嘅數字之後,頂樓就變咗七十樓嘞.住喺度嘅人,加埋大大話話都有成五萬人.不過因為呢度冇商場,又冇乜舖頭,平時根本唔覺有咁多人. 袁城凱係赤沙鎮嘅議員.十年前,佢將辦公室搬咗返自己屋企:四座七十樓嘅四房單位.世上好多工種根本唔使同其他人見面,科技咁發達,其實有部上到網嘅電腦就做到嘢,呢層身為軟件工程師嘅佢梗係清楚啦.慳返嚟嘅搭車時間,佢會定期睇吓市鎮嘅工程進度,跟進吓周圍嘅環境問題,再將自己嘅觀察記錄低噉.市民自發嘅監控對成個地方嘅發展應該幾正面嘅.做落做落,佢嘅經驗好似好啱用,又得到業主立案法團嘅認可,於是佢就正式踏入政壇,希望整軟件嘅經驗可以用喺社區管理噉話.今年選舉係佢第三次連任,第九年做鎮議員.佢繼續用每日下晝嘅時間,坐喺屋企個廳嘅「辧公室」度處理市鎮事務. 佢住嘅單位坐南向北,客廳開揚,有塊落地大玻璃,對住市鎮嘅北面入鎮嘅唯一車路.明明呢度嘅空氣幾近係全城最污濁,但係條路就叫做「環保大道」,認真諷刺.車路嘅東面係草,綠到好似電腦執過嘅相一樣;西面有好多樹,好濃密;再遠啲有啲高啲嘅山,不過啲山點都高唔過呢廿棟高樓.喺七十樓望落去,條車路就好似喺一片草地之中劃咗一條鉛筆痕,莫講話車同人,連路面都睇唔清楚. 下晝四點四個字,佢啱啱整理完一批居民嘅投訴,寫完封email,終於可以開始做啲同政制改革有關嘅文件.始終市鎮嘅事務都係嗰三幅被,要改變社會,就要喺政治嘅階梯爬上去,入去立法會至得.正當佢望出窗外諗嘢之際,忽然,入鎮嘅路面閃起一陣火光,之後係連珠砲式嘅爆炸聲.隔音玻璃都擋唔住連環嘅爆炸聲.環保大道爆咗一片白光,原本係路嘅位置變得火光熊熊.但係並唔係路面有嘢着咗火--入鎮嘅路,中間經已完全凹咗落去,啲火光係喺嗰度出嚟嘅.條路嘅正下方,就係地鐵入鎮嘅隧道.即係話呢次爆炸,一次過將兩條入鎮嘅路線破壞晒. 以往當然每年都會發生一兩次大事,但係頂多係停食水,壞?,天橋封路,咁耐以嚟只係試過一次冇地鐵.但係發生咩事都好,袁議員都會同一班助手落樓去地鐵站做人肉告示版:因為九成九嘅人都係搭地鐵出入,所以只要去到地鐵站C出口對出嘅行人路,就可以截住大部份市民.今次地鐵同車路都出咗事,即係得返海皮一條行人路可以入嚟,一時之間都有少少吽咗喺度.袁即刻打電話俾助手,同埋開電腦通知所有助手,義工.佢知道而家有一大堆事要做:要通知消防路面同地鐵有意外,要通知所有住客點樣應變,要安排交通工具輔助居民出入,要同各大屋苑管理公司商討安排,同路政署跟進維修進度…… 佢喺褸袋揞部電話出嚟,準備打呢一連串嘅電話.點知. No Service. 再望一望電腦,上唔到網,電視喺度播雪花,連佢為防萬一冇cut到嘅固網電話,都冇訊號音.呢一刻佢同成個世界斷咗線.成個鎮同世界斷咗線. 不幸之中嘅萬幸,係屋入面所有電器都仲開着.噉係一個好徵兆--即係屋苑冇停電.一個立體向高發展嘅城鎮,有電到,有?搭,尤其重要.袁用咗室內嘅對講機,打咗落大堂.呢個對講機係內線系統,睇嚟冇壞到. 「Apple,我係袁城凱.大馬路出咗事.有爆炸.幫我call所有座數,呼籲大家留喺室內,我即刻落嚟.」 交帶低之後,佢去咗士多房執咗一堆上次選舉買落嘅 walkie talkie.冇電話嘅時候呢啲古董機就大派用場嘞.佢拎個行山用嘅背囊出嚟裝晒啲 walkie talkie 入去,再孭住一個大聲公,出去搭?落大堂.平時有火燭有意外嘅時候行樓梯先至係正路,不過要行五十層樓梯,孭住咁重嘢,隨時要半個鐘頭.分秒必爭嘅情況下,唯有搭?喺啦. 由七十樓落大堂,要兩分鐘,次次搭親?都有種進入精神時光屋嘅感覺.冇電話冇嘢騷擾嘅短短兩分鐘,可以諗到好多嘢.呢兩分鐘入面袁諗咗好多可能性.初時以為只係普通嘅火燭,但係災難之後完全唔可以同外界溝通,連電話電視上網都死晒,實在太古怪.軟件工程師一般都信奉「梅菲定律」,佢哋嘅思考方式係要不斷諗最壞情況,正所謂「你諗得到會出錯嘅嘢,都一定會出錯.」進入梅菲嘅思考領域,袁城凱想像到赤沙鎮或者變咗一個密室,出唔到,入唔到.如果連剩返嗰條行人路都用唔到嘅話,可能大家會有一兩個星期離開唔到;可能要搵架船接走晒大家;可能要逐少逐少運啲糧食同必需品入嚟……一時之間腦海浮現咗好多 worst-case scenario 出嚟.諗吓諗吓,架?就到咗六樓大堂嘞. 呢一刻,佢仲未知道原來佢啱啱諗出嚟嗰啲「最壞情況」,同現實仲有好大段距離.Read More »


text:
歐中96小時預測圖(世界協調時 2010年10月19日0時 + 96)
天文台點解會喺下午四點半召開記者會,除咗有可能被記者以至市民問到嘔外,歐中呢個預測結果亦係因素.當除咗美軍聯颱同中國北京中央氣象局仲係維持湛江一帶預測果陣,連歐中(未知用英國氣象辦公室UKMO數學模型結果)都預料有可能香港或澳門登陸果陣,天文台係需要向香港人解釋,我地面對緊究竟一個點嘅怪物.
當然,喺海陸豐登陸,珠江口登陸定湛江登陸,香港政府要面對嘅災難處境係可以完全唔同,如果係海陸豐登陸,咁香港東部海岸一帶居民要準備,如果係珠江口登陸,香港西南,西,正南一帶可能遭到嚴重破壞同風暴潮襲擊,如果係湛江登陸,可能香港受嘅破壞略小,但豪雨為新界北部可能帶嚟大鑊.香港政府依家應該係時候,按照唔同可能路徑,準備唔同「劇本」編排應變,一個登陸情況,都可能要兩套或以上「劇本」,依家科技先進,唔可以阻止颱風前進(李氏力場係笑話嚟,唔可以當真),但絕對可以提早應變減低傷亡,理論由中國嘅震前預報係一樣,更何況颱風預報比地震預報來得先進同公開.
特別有三點,我希望各位注意:
1. 颱風庇護中心,夠唔夠,本身會唔會亦受洪水,山泥傾瀉嘅威脅.
2. 香港政府有無足夠災難物資可以準備好,要準備係依家做嘢,而且分發問題依家要諗好,公務員亦隨時應該stand by,身為公務員唔好諗住周末有假放.
3. 解放軍可以提供到乜嘢援助,如果係打去湛江,唔好諗解放軍幫到手,解放軍絕對需要保留實力應付廣東嘅災情,如果係海陸豐登陸,解放軍幫到香港亦係有限.駐港解放軍有幾多料,同埋會唔會被抽調去其他縣市求災,依家要問清楚.以前皇家英國三軍係專門服務香港,但解放軍唔係,而且解放軍嘅救災訓練唔到北約規格,呢點大家應該明白.


text:
唔知點解我 grad 左之後幾年都有中學師弟妹 add 我,除咗政治社會之外亦都有唔少人問愛情同埋性嘅問題.對,我就係唔知點解會變左佢地嘅南宮夫人.
仲記得有一次某師弟破完處 inbox 我話覺得好撚失望.第一次望到真實嘅女體,佢先發覺原來pat pat 可以咁大,大到好誇張,但個胸又不合比例地細,而個乳暈係啡色而唔係粉紅,仲要大過波板糖.唉,少年真係後生,你唔係以為有豐乳就一定有肥臀吧?其實有大 pat 就幾可肯定會有象腿,仲可能會有啲橙皮紋添.
睇得 AV 多,都知道女人 Lin 頭可以大起上嚟可以大過你個嘴.世上冇「完美比例」嘅女人,如果你唔滿意,執著的話,對唔治大家都冇辦法,二次元並不存在喺呢個世界之中,儲錢買 VR會係比較好嘅解決方法.不過之所以出現嘅啲問題,大概就係因為我地一直以來對異性嘅幻想同認知大多來自 AV.但大佬,唔靚唔正都拍唔到啦,你估去到韓國個個都係Jessica同元彬?
其實唔止女體,陰莖個 variety 都可以好大:夠長又唔夠粗,身粗但頭幼,夠硬但生得攣(攣向左/右),夠長包皮又更加長.所以,呢個世界係公平嘅,男女都係人,眼耳口鼻都唔同,更何況四肢性器,人唔係掛喺街市啲肉,冇得好準確咁切咁界做固定size,會郁會臭會充血會有反應.二次元好正,但千祈唔好當左係真,搞到自己接受唔到現實就大檸樂了.


text:
「我諗我已經唔係傷心,而係覺得好可笑,喂原來呢個世界真係可以有人反轉豬肚,可以咁狼心狗肺.我真係上咗一課.」
就好似呢兩日遇到其中一個客,眼仔大大細細粒,長髮披肩幾靚女,不過好瘦.佢非常健談,講夢想,講工作,估唔到佢人仔細細,卻非常捱得,試過一日打兩份工,照顧自己,照顧埋屋企;有個對佢幾好嘅男朋友,倆口子你串下我,我笑下你,不知不覺已共渡了一段歲月.
耐唔耐就有人問我「有無開班」「學費幾錢」之類嘅問題.其實都想借此機會澄清一點,學塔羅最基本的是牌義,牌義要學識唔難,只要你勤力,死記硬背點都會記得住;但係,要點樣做到將牌義應用喺唔同情境,又點樣可以一開牌就馬上將個答案解釋比人聽,呢一點先係難處所在,因為多多少少講天份架,加上我時間有限,所以教牌一向不在我考慮之列.
人係好有趣嘅,唔知點解每年臨近聖誕,就越介意自己身邊有無伴侶,越係覺得「街裡愛人一對對」呢件事係督眼督鼻,所以呢排特別多單身嘅朋友黎問感情.
大家對老師嘅印象係乜嘢?係有教無類,抑或係道德端正?我中小學都有幸就讀風評唔錯嘅所謂名校,大部分老師教學用心,係我嘅榮幸.
William自細有個興趣,就係研究軍事模型,戰艦同模型飛機嘅嘢我當然唔熟(我只會砌高達模型⋯),但見到William一講起點樣用細部零件去改造模型時,嗰副眉飛色舞的模樣,我會心微笑,因為言談之中,我絕對感到佢對呢方面嘅知識同熱愛.
阿庭今年廿幾歲,無搵工,原本好似讀緊書,但唔知畢唔到業定點,而家過住三無生活:無錢,無目標,無女朋友.應該咁講,原本佢有女朋友的,不過一個月前分咗手,阿庭想睇吓仲有無得復合,所以黎搵我.
Sally壓低聲線,「我當時話,如果你呢兩年唔娶我嘅,就分手啦!你都唔愛我嘅!結果佢聽完,同我講,唔好分手啦,不如咁,我,我同你去開房好無?神婆,妳明唔明我嗰刻嘅心情?」
即係咁,係,創業聽落好開心呀,自己做老闆,唔駛受同事氣;好似我咁,三年前辭咗份工,正式將副業塔羅變成正職,都叫創業吖,優點係時間算彈性自由,缺點嘅話,就係手低口停,無咗每個月有糧出嘅保障;如果我惰性多啲,開少幾日工,就真係分分鐘食風~
「佢話佢始終想要一段名正言順嘅關係,佢想結婚,想擺酒,想生小朋友.」Nick淡淡然咁表示,「呢啲嘢,我的確比唔到佢.」Lesbian個世界其實都幾唔公平,好多時咩都係靠TB做主動,「老實講,我都唔知邊度搵下一個,呢一年黎,我有遇過我有好感嘅女仔呀,但係對方係直嘅,佢算好架啦,佢拒絕我之後都仲同我做朋友.」Nick苦笑一下,「試過鼓起勇氣表白完,有個女仔即刻驚到返工放工搵男同事陪,好似覺得我有病咁.」
如果你單身咗幾年,黎開牌,個塔羅師父同你講「喂恭喜哂!你行正桃花,黎緊半年有拖拍」,你聽到都應該覺得好唔實在吧?(不過我仲係歡迎感情運查詢的~LOL)
「我想做Hall_Queen,錢唔係問題,妳話我知點做.」Hall…Hall_Queen?我聽到呢句說話嘅時候,個心打咗個突,腦入面唔知點解諗起當年讀女校時,啲女同學曾經有一期好鍾意睇嘅《Gossip_Girls》.即係咁,如果做Hall_Queen,一係就本身外表好Charm,一係就性格好Charm(當然外表都至少要五官端正),仲要好識說話技巧等等.
阿輝黎搵我並唔係想問工作,而係問婚姻.「如果你怕難講出口,唔駛逼自己講件事我聽,你直接問問題都得架.」大家可能以為女性先偏好玩塔羅,其實面對人生或者感情問題黎搵我嘅男性,都佔咗客量嘅三分一.不過要引導男性開口講出煩惱,通常都需要較多耐性.
有個客之前黎問事業,咁佢本身打開散工,做過零售餐飲,加埋都叫有兩年工作經驗;佢話想轉做文職,當時開牌話如果見普通文員工作,兩個月內會搵到工.然後呢個客頭先Inbox我,佢話兩個月過去都未搵到工,要求我道歉
女性客黎唔問感情問題比較少有,當時佢話「唔會呀,男朋友對我好好,我地同居緊,佢仲話想要有小朋友添!有咗就同我結婚,前排仲同我去睇嬰兒用品展.」Angel嬌羞笑一笑,「我呢,因為身體唔係幾好,以前做婦科檢查,醫生話過我生小朋友可能會易有危險架!不過既然佢想要,我都好想同佢建立自己嘅家庭,所以最近睇緊中醫調養身體,同埋不設防架啦.」
我最驚啲客問嘅問題,唔係啲失業離婚分手落仔個案,而係啲單身咗好耐,或者從來未拍過拖嘅人黎問幾時有拖拍.好直接,勁肥嘅我唔通叫你減肥?好烏歪嘅我又唔通叫你執掂個殻先?唔係話「人類淨係識睇外表」,而係條街有更多比你EyeCatching嘅人嘅時候,人地望唔到你都好正常,呢個係人之常情黎架噃!


text:
17.12.04
細Output
以前去添置,德發聽好多舖頭既聲都覺得幾好,但係最近再去果 d 以前認為靚聲既舖頭再聽,咦,開始分辨到邊 d 仲係自己部機去唔到既水準,邊 d 係唔得既 setup.同埋發覺多數大火數膽機加現代喇叭出黎既聲都係唔係自己杯茶,反而賣古懂細 d 火數既單端夾 d 陳年衣櫃咁大既喇叭出黎既聲就會令自己好沉醉.
VT52.com,台灣 Collin 兩位高手既作品,都會係小弟未來 DIY 所參考既對象.
30.11.04
唔再搞喇
再試左將交連由 Jensen 0.47uF 改為 VQ 0.22uF,d 低頻快番 d 同實左少少,人聲多左 d d sexy 味,但係 VQ 既高頻去得唔夠盡,最候係用 Jensen 既 0.22,好滿意.驅動級試過半支 12ax7,低頻好豐滿,但頻寬唔夠;並聯 12ax7 效果亦唔好;並聯 12at7,味道始終唔夠半支咁通,結果係用每邊用半支 12at7,一支做晒兩個 channel,另一個細膽窿位只係插支後備膽,無接線.
最後大功告成,部 amp 連埋對 Dali 皇太子送左俾老竇,自己就用番部 Motorola EL84 單端.
13.11.04
工作點
8.11.04
心理歷程
係果個過程中周圍上網睇左好多膽機理論,再周圍問人,又去左中無上左初級電學,拉拉雜雜,開始逐步了解入面既原理.然後部搭棚推挽又聽左一排,都唔係唔好,但係 d 聲硬係唔夠開,又睇 d 人話單端既聲好正,咁又心癢癢想要單端.先先係係 eBay bid 左對比較高靈敏度既 Klipsch Heresy,為日後單端舖路,跟住就係 eBay bid 左部 cheap cheap Motorola EL84 單端,返到黎先改左做三極,set 番岩 d 電壓後開聲,雖然入面既 part 屎唔係咩靚料,但係出到黎既聲已經令我覺得部推挽無前途.之後... 咪將佢解左體,做左而家呢部野囉.
其實原本係計劃左整部 2A3 先既,線路同牛呀,choke 呀都有齊,但係覺得自己未夠料,驚徙左 d 靚牛 (d 牛都係國產既姐,但係貴過寶記少少),所以咪諗住先用手頭上既物資整部 EL34 / KT88 單端黎蘑練下 d 技術囉.
至於經驗呢... 我真係無乜,最初覺得線路圖好難睇,但係整落又無想像中咁難.其實初學者最驚就係踏出第一部,洗濕左個頭之後 d 野就會越黎越上手,反而我覺得應該搞通每個環節既原理,睇多 d 理論,咁 DIY 上黎就會更架得心應手.
仲有就係多 d 上網發問,唔明問到佢明,睇到佢明,咁囉.
7.11.04
開聲喇!
最後發現係個 volume 制度條屏敝線出面層衣同條芯 short 埋左,哈哈 ~~
Check 埋 d 電壓,同線路圖低左幾十 V,慮波後 B+ 原本應該 380V,我得 320V,我諗係個 choke 用大左,不過唔理住,照聽!
每邊行 1/2 支 12AT7,用 EL34 聽左陣,中高好好,低頻就削 d,而家試緊 KT88,感覺良好 ~~
用佢黎睇下 Queen 既 live 先
4.11.04
焊接,再焊接!
呢部就快搞起,單端確係易砌好多!
Simon 建議唔好用 12at7 行頭,但係手頭上淨係得佢,12ax7 未寄到黎,所以應該會用 at7,屏極電阻改左做 36K...
31.10.04
終於鑽晒窿
仲焊左地棚同大膽燈絲:
寶記牛牛都幾好樣丫,size 亦適中:
前面...
上埋 d 膽睇下果樣先...
都唔太差丫...
28.10.04
寶記牛牛
呢個電源牛:
一般單端機夠晒用:
呢個 choke 仔:
25.10.04
EL34 三極單端開工
今晚淨係上左個 Fuse 座同兩隻細膽座:
23.9.04
單端中毒
Klipsch Heresy 係睇 Audio Asylum 認識既,當時上去搵 d 單端機岩夾既喇叭,好多人都讚 Heresy 既聲好開揚,而且二手價合理,再加埋佢有 horn,大 horn 我屋企就唔夠地方玩唔到,但
呢對 12" 都有 horn,size 雖然細左 d,但係都叫做有丫,咁岩又係 eBay ....
早就看過張八點 (http://home.pchome.com.tw/computer/ma3c/8-point.htm),但一直對當中提到推挽機及負回輸的缺點並不太著意:
「...... 我以前裝過許多擴大機,有單端的,也有推挽的.根據我實際的經驗,如果推挽擴大機不加負回授的話,聲音就會粗,因此一定要加上些負回授,聲音才會細.但是我裝的單端擴大機,即使不加負回授,聲音還是很細緻,這就代表了推挽擴大機一定有不對勁的地方.」
「...... 內行的人都知道,負回授也有負作用,會造成時間延遲的現象,因為負回授是把已經放大過的輸出訊號一部份,回送到輸入端去,因此會造成時間延遲的問題,因此負回授的聲音總會比較霧,聲音不自然,也就是說,聲音比較呆,以及聲音不夠鮮活.」
我仲將梁氏既負回輸加大,因為確如張先生所講,加了負回輸既推挽機音色更細膩,而頻率響應亦得以廣闊.調大了負回輸之後亦滿足左一段時間,因為 d 聲確係幼細左好多...... 直至,部 eBay bid 返來既 tune 好之後開聲果下......
呢部係 Motorola 既 console amp 外表就真係衰到爆,我初初都覺得賴左野.其實佢係分左兩份,一邊係 stereo,12AX7 推左,右單端五極 EL84,另一邊係推挽,上一手將 stereo 果邊既 12AX7 改左做 6922,五極亦改左做三極.
我亦只係用佢 stereo 果份,一返到黎 d 開機,有聲但係唔大,心諗 EL84 三極係咁上下卦.跟住 check 佢 d 電壓,EL84 既屏壓就 okay,但係 6922 既屏壓得 40V,唔係卦...... 改返上 85V 倒之後又駁錯左粒屏極負載電阻之後既 bypass cap,搞到一 d 聲都無,咁先知道負載電阻既用途同駁法.一切正常後開聲,嘩,volume 扭到一半已經夠聽,同梁氏扭到一半 volume 既聲差唔多 (因此我就懷疑梁氏前面兩級既線路有問題,因為唔係我一個覺得梁氏細聲).
好喇,坐定定聽歌仔,初初都唔覺部機有乜特別,只係覺得聲低唔同姐,呢部既聲開揚 d,低頻瘦少少,但係彈力又好過梁氏.但係聽聽下就覺得黎料,乜 detail 多左咁多既?低頻瘦得黎又岩岩 fit 對 Heresy 播 (對 Heresy 既分音器摩過,改細左高中音單元既 output,因為原本佢既低頻實在太少),而且 d 彈力...... 相比之下梁氏低頻朦好多,有 d recording 既 bass drum 會唔太聽到,但用部 EL84 就出返晒黎.之前以為人地講既 detail 多即係話高頻兼會刺耳,但係聽到 EL84 既聲先知係錯.部機出黎既聲完全唔會刺耳,亦唔會覺得高頻「多」左,但係明顯「通透」左,最覺就係聽小提琴,梁氏摩極 d 小提琴聲都唔自然,而呢部 d violin 就聽得下喇,聽到 d 擦弦感真係精神為之一陣,John Coltrane 既 saxphone 亦更加令人著迷.整體感覺係好似揭開左層紗咁...... 唔同呢 d 就係單端既魅力所在?
我諗靚既推挽機都可以好正,但係呢排我真係俾單端迷倒.
其中一點係單端線路比起推挽簡單好多,part 屎少.推挽機訊號要經多好多野,令到我心理上覺得好唔舒服,所以呢排梁氏已經無開著過,我諗都唔會再著番,因為我決定要拆佢骨,Jensen 交連用得番,水塘用得番,RMG 電阻用得番,DZ 級間 volume 用得番,6dj8 同 EL34,KT88 膽可以愛黎砌過部單端,電源牛同 choke 可以留番日後用,唯一唔會再用既係對輸出牛,浪費極有限啦.
仲有,以前換左 d 靚少少既線音質有所改善,但係部 EL84 用紅白線已經好正,第時我寧願用 d 錢係第度 lu.
本來下一個 project 係砌 2A3,牛同 choke 都到左,但係近排又好想用梁氏既物資黎搞部 EL34 SE 先,唔知點解,可能我既習慣係好野留番最尾先食啦,亦已經買左對寶山既單端牛,得就留番自己聽,唔得就俾老豆,嘻,係咪好孝順呢我?!
15.7.04
發燒?
其實聽歌呢家野小學已經開始架喇,當時屋企環境唔好,屋企淨係得部 National 手提卡色機,聽 Cassette 帶同收音機已經好開心,好鍾意當年商業二台周美茵主持既《American Top 40》,好鐘意歐西流行曲,勁聽 Culture Club,Spandau Ballet,Duran Duran,Bros,Bananarama,Michael Jackson,Petshop Boys,Depeche Mode,香港既偶像就有譚詠麟,〈愛情陷阱〉簡直係校歌.跟住興 band sound,就勁迷 Beyond,太極,小島,達明,浮世繪,老豆亦係當時買左一套 Technics 既套裝 hi-fi,有埋唱盤,之後既日子就以買碟為樂,與同學交換唱片亦係賞心樂事.一次去到某同學屋企聽黑膠,發覺係佢屋企聽出黎既聲點解靚過自己屋企咁多既?用一部有埋收音機既日本 amp,一對 AR 喇叭,點解仲好聲個自己屋企既套裝既?然後發現鴨寮街,發現幾舊水就可以買到部二手既同款日本amp,中五暑期工出糧後就買左部 Sansui 連收音機既 Receiver Amp,依家部amp 仲有用緊呀.潮流興夾Band聽 band sound,自然又學左彈結他,d 師兄教落,膽 amp 靚聲果粒 amp,出名既結他手個個都係用膽 amp 架,當然我又聽左師兄講買左部膽 amp,當時有朋友係曾福琴行做,有特價.而家部機亦都用緊,但係有 hum 聲,呢個亦係我去學電子原理,砌膽機既其中一個原因,我想識整結他 amp,可以修理番自己部結他 amp,甚至砌部屬於自己既 guitar amp.
之後 CD 興起,黑膠自然少聽左,掛住夾 band, 無錢同無時間玩音響,歌就當然聽好多.直到 今年,band 停左,個心又痕番,正式投入時間研 夠下膽機.呀,其實岩岩讀完書出黎果時, 大概十年前,都係廣州海印買左台 6L6 膽 機同一對惠普既座地喇叭,部 6L6 之後嫌 唔好聲,拎左去 band 房,跟住燒埋牛, 報銷左;對惠普就一直用到舊年同朋友買 左對 Dali Royal Menuet 之後先俾左 老豆用.當時覺得國產既膽機唔夠班,估唔到而家 又買左部,不過呢十年八年國產既音響文化真係進步左咁多,好多排子已經係國外打出名堂,被淘汰既當然亦唔會少啦,我仲記得當年天琴既膽機係國內名牌,而家已經無左影,又或者已經進化左做第 d 牌子啦.
CD 革命以前一直唔覺得有需要買部獨立既 CD 機,朋友講 CD 機靚聲過 DVD 機,我就同佢講:多餘啦,我都聽唔出 .所以當年第一台 play 得 CD 既機器就係 Sony 既 LD 機,壞左,換左部 909,因為仲要睇 LD,一直用到而家.最近耳仔好似被人毒到靈敏左,有真係覺得唔太好聲,部 cheap cheap 二手 Technics 盤都仲好聲過佢,又心癢癢想買台CD 機.
自己搵錢唔多,而且阿媽教落要節檢,所以買每一樣野都要度得好清楚,所以一直未卜槌 買邊部.咁岩係呢個時候睇到報紙話年底 SACD 機會大 跌價,唔駛二千蚊就會有部,咁老死都等啦,我好孤寒架!呢段時間,諗住平平地買部 DAC-AH 玩住先,聽日就出鴨記買,八舊幾,蝕極有限. 另一方面,最近得到網友 Simon 既啟蒙,小弟完成左將部 KT88 改為搭棚線路,其實靚聲都係其次,學識睇線路圖先係今次改機功課既主旨,踏出左呢一步,以後就肯定更精采好玩.人生,都係求好玩既姐~~
10.4.04
一切從梁氏 T2-KT88D-11開始...
果朝早我如常係 office 蛇仔上左音響網站 Review33,睇到有關祖國製膽機既討論,有人話梁氏出品既膽機質素不俗,售價仲比一套迷你hi-fi 低,「千零蚊,買番黎聽過絕對係抵!」所以就膽粗粗落左柯打.T2-KT88D-11 係一部膽整流 AB1 類推挽機,兩支 6N11,兩支 6N6,四支 KT88,兩支 5Z3P,仲加左三極同超線性選擇制,都只係加多四呀蚊.揀 KT88 推挽,貪佢夠大力,因為之前用開既 Musical Fidelity A2 唔多夠力水,聽 rock (係呀,我係 rock 友黎架!) 唔夠力,每次聽 Pink Floyd 既《Dark Side Of The Moon》就會好『炆』, 對用緊既 Dali 皇太子欠控制力,高音好燥,扭大聲 volume 成份聲一舊舊,好辛苦.
點解要膽整流?因為『膽』囉,膽機膽機,多 d 膽梗係開心 d 啦!話說我係上網同 d 網友交流左之後決定買呢部機,同一時間另一個網友又咁岩訂同一型號,同一 config 既機,咁岩我地又住係同一區,仲同姓添,咁呢間武漢既小廠竟然擺左個烏龍,當左我係佢,佢係我!淨係寄左一部機落黎俾佢,我就無份,真係取脹.不過話時話,呢間梁氏既服務真係好好,跟 d 柯打跟得好貼,email 必覆,送貨又快,講到售後服務就真係 120 分!香港既膽機真係要學下人地,平又平過你,服務又好過你.
2004 年 3月尾收到部機,聽左唔夠一個月就出事!有一日開機 warm up 後兩隻喇叭突然傳出 woo 聲,聽真仲有失真,高頻拆左,於是四出上網問究竟啦,又 email 問梁氏果邊,兩日後就收到佢地 send 黎既一對整流膽,話叫我試下係咪呢 part 出事,「唔係」,兩日後再收到四支 KT88,「都唔係」,結果佢地 email 黎講「我地寄過部新既落黎,搞到你無機聽真係過意唔去」之類既說話,你話丫,今時今日呢 d 先係「服務」嘛!而家聽近既已經係第二部,第一部去左邊?準備拖番上去深圳寄番俾佢囉.
就係因為呢部梁氏,我係 Review33 既網上面識到幾位同樣用緊佢既用家,每日返工例必上去吹水交流下摩機心得.最初乜都唔識,日日上去問,「6N11,6N6,5Z3P 有無代替品;邊隻排子既 KT88 好聲又抵用;交連電容有咩選擇...」總之乜七都問一餐,問下問下,變左好熟,其中 Simon 兄更是經驗豐富兼好人到極既發燒人士,幫手係大陸訂膽,訂電容義不容辭,又借埋自己既私火出黎俾人試,竟然俾我識到 d 咁好既人,真係呢......亦係因為買左呢部膽機,我係中華業餘無線電研究會報讀左初級電子實習班,同埋會一路讀落去,一定要學識自己砌膽機!


text:
姓瞿的好聽的女孩名字有哪些呢?在中國,一般每人都有姓,人們初次交往,彼此總要先問:您貴姓?由此可見姓氏在我們生活中的重要性,中國古人的姓名和現代一樣,是人們在社交中用來代表個人的符號,因此給孩子起名,一定要慎重,那姓瞿的女寶寶該取什麼樣的名字,下面姓名網為大傢介紹,姓瞿的好聽的女孩名字!
姓瞿的好聽的女孩名字
瞿益萍 瞿瑤晶 瞿佩琳 瞿諧潔 瞿霞 瞿越紅 瞿琳峰 瞿奕潔 瞿敏芳 瞿燕宇 瞿菊梅 瞿晉文 瞿稔瑩 瞿會霞 瞿文萍 瞿琪玉 瞿樂燕 瞿淑文 瞿麒穎 瞿婧雯 瞿立英 瞿文 瞿韶文 瞿荔芳 瞿軹瓊 瞿秋蓉 瞿麻花 瞿馨媛 瞿浪琴 瞿嬋萍 瞿智瑤 瞿倩凡 瞿耿蓉 瞿祺悅 瞿楚婷 瞿詩文 瞿瑞倩 瞿邵紅 瞿佩玉 瞿惠英 瞿佳娟 瞿子娟 瞿樹瓊 瞿開玲 瞿慧麗 瞿鑫婭 瞿美麗 瞿君穎 瞿繼茹 瞿鈺琳 瞿明媛 瞿文怡 瞿燕 瞿冬紅 瞿俊芳 瞿梓嫣 瞿嫣可 瞿積麗 瞿玉霞 瞿賢文 瞿葵花 瞿筆妍 瞿冬悅 瞿慧麗 瞿茹瓊 瞿睿穎 瞿瓊瓊 瞿思怡 瞿蕓蓉 瞿愨文 瞿婧孜 瞿燕子 瞿彗怡 瞿艷霞 瞿燕蒙 瞿利玲 瞿艷 瞿怡娟 瞿婧婷 瞿曉艷 瞿舒悅 瞿雲霞 瞿瀾倩 瞿煥蓉 瞿紅艷 瞿巧英 瞿悅悅 瞿月芳 瞿曉瓊 瞿蘅倩 瞿慧霞 瞿宇婧 瞿婷雅 瞿采燕 瞿寶艷 瞿淑怡 瞿玲依 瞿冬梅 瞿江紅 瞿秀琳 瞿雨瑤 瞿智燕 瞿麗玉 瞿婭資 瞿邵萍 瞿二娥 瞿媛竹 瞿雨蓉 瞿玖文 瞿富蓉 瞿燕楠 瞿妮瓊 瞿琳珊 瞿天文 瞿全紅 瞿炳花 瞿藕花 瞿玲潔 瞿宜玲 瞿林玲 瞿陸秀 瞿婭萌 瞿書妍 瞿欣娟 瞿曉文 瞿豐潔 瞿松梅 瞿羨怡 瞿子妍 瞿美妍 瞿瀚文 瞿蓉 瞿婉莉 瞿軍麗 瞿媛嵐 瞿秀瑤 瞿琳 瞿念娟 瞿翠萍 》》還是沒有找到滿意的名字?不妨問問大師.
瞿筱潔 瞿寶文 瞿悅郗 瞿慧娟 瞿瑞娜 瞿曉玲 瞿彩琴 瞿清瑩 瞿傢媛 瞿倩蕓 瞿奕妍 瞿珈文 瞿碗琳 瞿晉玲 瞿晰文 瞿可艷 瞿春媛 瞿絢文 瞿玉瑤 瞿映娟 瞿志琴 瞿悅言 瞿寄萍 瞿翠紅 瞿海嫣 瞿園英 瞿悅嬉 瞿婷 瞿辰琳 瞿慧艷 瞿俊麗 瞿悅彤 瞿思潔 瞿英瓊 瞿伊芳 瞿喻悅 瞿玲俐 瞿海紅 瞿渝婷 瞿玉萍 瞿鈺梅 瞿玉梅 瞿奎芳 瞿靚茹 瞿若婷 瞿詩怡 瞿如倩 瞿悅彤 瞿淑霞 瞿子文 瞿文瓊 瞿霞璐 瞿延穎 瞿思穎 瞿若怡 瞿菁婧 瞿詩婷 瞿穎紅 瞿崳婷 瞿富玲 瞿佳悅 瞿梅 瞿文潔 瞿愛妞 瞿瑛娜 瞿簪花 瞿瑩瑩 瞿怡蕾 瞿亦蓉 瞿明艷 瞿好文 瞿柃花 瞿柏玲 瞿學茹 瞿嘉瑤 瞿慧琴 瞿瑞霞 瞿鳳婷 瞿建萍 瞿紫茹 瞿春萍 瞿俊琳 瞿蘇玲 瞿貴玉 瞿結英 瞿雪婧 瞿芳琴 瞿群花 瞿妍姝 瞿燕瑩 瞿婧和 瞿傳瓊 瞿采艷 瞿鑫秀 瞿瓊芬 瞿宜紅 瞿敬玉 瞿寶潔 瞿曉婭 瞿民娜 瞿海琴 瞿銀梅 瞿敏莉 瞿邇嫣 瞿玉娜 瞿勝美 瞿振潔 瞿晉瑤 瞿曉婷 瞿運紅 瞿愛玲 瞿菏萍 瞿鳳琳 瞿秋燕 瞿卓悅 瞿紫妍 瞿雪琴 瞿嘉文 瞿衛娟 瞿艷芬 瞿何雪 瞿青霞 瞿依媛 瞿枝萍 瞿曉穎 瞿甜英 瞿婉雪 瞿昊文 瞿怡凡 瞿夏婷 瞿灝文 瞿瑩璣 瞿笑瑤 瞿悅誠 瞿林英 瞿妍靜 瞿龍艷 瞿相媛 瞿庭婷 瞿俐美 瞿延艷 瞿啟秀 瞿智瑛 瞿祖英 瞿芹茹 瞿伊玲 瞿素玲 瞿葉英 瞿婷莠 瞿自英 瞿曦冉 瞿娜希 瞿媛琪 瞿一雪 瞿會穎 瞿語悅 瞿穎 瞿媛
瞿茹金 瞿鳳麗 瞿萍萍 瞿曦文 瞿紅莉 瞿惠倩 瞿斯玉 瞿玨瑤 瞿妍粞 瞿湘茹 瞿朝文 瞿文娟 瞿寶玲 瞿彥芳 瞿海穎 瞿秀琳 瞿梅梅 瞿春芳 瞿裕文 瞿影穎 瞿麗瓊 瞿姣蓉 瞿美 瞿譽文 瞿禎婷 瞿育紅 瞿若妍 瞿吉琳 瞿麗婷 瞿亞娟 瞿綺婷 瞿子秀 瞿惠穎 瞿園媛 瞿蘊霞 瞿宇瑤 瞿立霞 瞿衛紅 瞿沐英 瞿衣玲 瞿秋怡 瞿之嫣 瞿毛琴 瞿金玉 瞿妍熙 瞿軍麗 瞿琳彡 瞿津梅 瞿慶紅 瞿貞文 瞿潔瑩 瞿怡樂 瞿柏潔 瞿梓瑤 瞿紹文 瞿坤 瞿湖龍 瞿國琴 瞿雲倩 瞿月媛 瞿莉琴 瞿婧絮 瞿宇莉 瞿鳳麗 瞿宏玉 瞿建邦 瞿曉勇 瞿蘭英 瞿冬梅 瞿小紅 瞿軍梅 瞿玨秀 瞿金娥 瞿琪麗 瞿怡欽 瞿冰倩 瞿愛萍 瞿玉媛 瞿立紅 瞿益娟 瞿惠瑛 瞿佳茹 瞿慧英 瞿湘娟 瞿倬玉 瞿馨瑩 瞿依娜 瞿曉霞 瞿力怡 瞿桂芳 瞿璧雪 瞿其芳 瞿秀佳 瞿瑩海 瞿鳳霞 瞿清玉 瞿靜茹 瞿璐瑤 瞿智怡 瞿娟林 瞿媛鈞 瞿滿麗 瞿傢穎 》》還是沒有找到滿意的名字?不妨問問大師.
瞿(Qú)姓源出有三:
1,以人名為姓.商代有一大夫官,因受封於瞿上(今四川省成都市雙流縣東瞿上城),而得名瞿父.其子孫後代遂以祖上名字為姓,形成瞿姓.
2,以地名為氏.據《宣和博古圖》記載,商代青銅器皿中有瞿父鼎.瞿父,是以封地名而命姓瞿的.
3,以地名命姓的還有春秋時孔子的弟子商瞿,字子木,跟隨孔子學習《易經》.商瞿是魯國人,因生於四川雙流縣,居於瞿上,故名商瞿,其舊居稱為商瞿裡,後來在這裡居住的人,分別以地名取商姓和瞿姓.(責任編輯:八字免費算命網)


text:
第一集 - 我會稱之為pilot episode - 最難,係事前set機(set足你個幾兩個鐘)同事後剪接(唔係遇著復活節假多d時間做後期製作,可能真係「一星期前預錄」).只係成果不太滿意,好似平時大家幾條友下TRHK排排坐無聊吹水仲好玩好笑.或者唔好諗定咁多野,直接入「studio」(即係TRHK...)開著部機插好枝咪然後無目的地錄,效果會更好.
相信有劉Sir份,大家最關心自然係音樂同metal.希望比你預期中多.劉Sir主理《老點》系列,可能係全個節目最認真環節,你可以話係劉Sir個網電子書版.今集重點除左HORSE THE BAND,仲有 tribute「Nintendocore」的「Megadrivotechno」《All Your Base Are Belong To Us》.
「黎緊會點發展?唔知呀,不過經驗話我聽,冇乜打算地去做先做得好.」
各位仲見到我,都算大家有緣,因為本來今個星期五六日,應該話琴日起直至禮拜日,我本應身不在香港.今年公司非常激進地參加超過十個展覽,月頭老細去上海,有性趣,不過冇我份.月底公司過四川,冇性趣,好在冇我份.因為上海一鑊反應唔多理想,相信更殘的四川唔會有大分別,手頭上好多野跟緊,老細又頂唔順劉Sir個頹碌(同披頭散髮的劉Sir同行,確係有失身份),乾脆叫佢唔好去算.都好,近來突然咁多麻煩事,俾我揀寧願留係香港啦,兩張單下星期出貨工廠可以仲有好多野未搞得掂,每日差唔多來回一百封email,如果走左去做展覽冇留低跟埋d單?即時收皮貨都唔使出.就算真係上到去,相信都唔需要去展館,成個禮拜留係工廠對住部電腦同各位工廠同事,搞掂晒d野至准返香港.
「好在唔使上去!都係老細英明!」
連日幾百封email輪流轉,直到今日放工前,終於清晒九成野,下個禮拜再走埋貨,就可以回歸返工等放工,每半個鐘食一次野,每四份一晝食一餐的渡假生活.諗起都開心.尤其聽到老細匯報,今次四川之行多災多難:
「藏獨風真係吹到去四川!我地去到第一晚要周圍撲酒店,因為本身訂果間酒店俾成班喇嘛包圍!交通又唔方便,郁d都要坐個幾鐘巴士!搵到酒店上到房又冇覺好訓,因為成晚好多電話打黎,問『需不需要女人?』」
正喎!除左塞巴士之外,其他聽落都覺緊張刺激!冇得去蝕底左添!話時話,最後果句有d印象?
「肥仔!你去過四川架呵?」
夜晚平時已經得閒架喇,今日日頭咁忙,更顯今晚得閒到想死.好在,仲有節目.
「再會.太子冰室.」
第一次係兩個月前,出席者自然(又)係人稱「教院至(_)三寶」的八三三,如此無聊地,就有如此無聊人.事緣幾日前突然收到急call,唔係食飯係叫北上,walk-in北上咁型,可惜實在太多事幹,都係留低香港執執手尾先啦,但三條友難得有興致出黎,上唔成深圳咪食番餐囉.太子冰室上次食完印象唔多好,因為實在惡啃,只係價錢以任食黎講公道地方又好坐又無限時,除左想食得多&食得好絕對有難度,同位置偏遠少少,心有不甘,點都要黎多次.
我不嬲得閒架喇,另外兩位亦不惶多讓,首先蒲頭係間小學仲未殺&仲未俾人殺出黎的 漢 .兩星期前無端端提早放復活節假,新近先有消息傳出下星期復課,即係玩埋今個禮拜先要憂,佢就合皮啦.
「咩唔使憂!我間小學講到明今年必殺,行埋畢業禮執得野,而家日日上網搵定後路!」
就係今年同阿嫂一齊買左層樓,美孚一個四百八十尺單位一百六十萬,先至話今年都幾大機會搵唔到學校繼續教,果真夠灰.暫時網上冇乜風聲唔多好景,反正日日唔見新教師職位空缺登上網,睇見都灰,玩下好過啦.出街要使錢又唔知去邊好,日日匿係屋企上網,土豆網睇外劇一套接一套《逃》睇晒再追《凹凸容醫》,碟仔更加唔少得,之前買落加download左勁多,係時候清清.
「多到不眠不休日日睇都睇唔晒呀!上網見到好多日本網仲日日update有新囡囡上畫,而家睇到唔敢download!」
悠長假期除左睇碟仔傷身,有打拳同做占健身.以下係佢去健身場遇上一位卡拉OK工作者的對話.
「阿生!你操得好fit喎!做盛行架?」
「我教書架!教體育!」
「唔怪得咁健碩啦!」
「你又做邊行架?」
「卡拉OK.」
「咦?係Neway定加州紅呀?」
「係夜總會卡拉OK.」
「做咩架?」
「主要負責公關囉.」
「即係馬伕?」
「唔好噉講!我地呢行而家叫人力資源物流.」
「最近點計呀?」
「我地卡拉OK一百九十八一個鐘啤酒任飲,同做緊三四五套餐!三舊水用手,四舊水用口,五舊水全餐,無限時包一發!你黎我地盤,打個折你又點話?」
「做得公關,你咪成日有得睇同玩囉?」
「悶啦!寧願留係屋企煲湯俾條女飲!」
話題一轉,去到北上.
「阿sir,你上唔上大陸玩架?」
「間唔中上一次啦!你呢?」
「我成日都上!」
「去邊度玩呀?」
「我上去紋身!」
立即除左件衫,左手一隻鳳凰右手一條龍.
「條龍紋左六舊水咋!隻鳳凰先七百!」
隔籬個魁型大漢,立即行過黎一齊除衫:
「咁抵?我膊頭條龍香港紋,成千二蚊!」
再一個捲起隻襪,原來隻腳收埋左個.跟住大家鬥除鬥晒. 漢 立即覺得自己同佢地之間有層隔膜,本來諗住分享佢上大陸係行深圳書城買字典,立即收嗲,仲想上去紋番個「I 心 My Students」落隻手度,保證實搵得番教書.好在個健身場係全男班,大家多左個共同話題:囡囡.各位朋友好鍾意睇報紙,只限風月版,人人輪住睇份野話咁快殘晒,特別多的士佬巴士佬一齊討論:
「呢件正呀!」
「你又知?」
「我上星期試過丫嘛!」
之後有詳盡賽後分析,保證多料及真實過張報紙.同場仲有大量資訊性刊物如《星期五》及《夜遊人》,好多唔知邊個買完睇完就擺低俾阿公,各位有意人士可自行取閱.聽佢做占同成班正宗麻甩佬玩的經歷,笑到仆街.
「如果各位同學仲有疑問,可以到959 forum,入面個《新手專欄》會解答到你好多問題!」
一面笑一面食,進步左喎而家太子冰室.上次黎三條友一到即落單,等餐死先有得食,今次好似快左少少,或者係呢個任食餐太多人食過一次之後中晒招唔再黎,冇幾多翻兜客,所以一黎立即認得我地,服務都好過人?
「係呀!以前我地任食,而家包埋任飲,檸茶檸水要幾多有幾多!」
「咁荀?」
「係!只係收多你地十三蚊一位嗟!而家唔連加一人頭五十八!」
「挑!加十蚊都冇凍華田飲?」
第一輪將近食完,Sam少終於出現.立即叫第二轉,好快又黎一碟.大家分工合作, 漢 永世食牛利,Sam少獨食扇貝同雞翼,劉Sir唔使多講怒齒學名免治牛扒的正宗漢堡扒,唔係大家專一,係其他野實在冇乜好食.上次乜叉亂叫,吸引好多教訓,今次醒水.
「Sam哥仔,乜咁遲?」
「要讀書進修嘛!似劉Sir你咁頹咩!」
自從上年被殺左出黎,話去尼泊爾流浪點知走左去德國,讀緊Master但未交學費就唔見左人兩個月,返到黎識死喇驚冇得讀落去,寫晒信交晒表再苦苦哀求一輪之後俾錢擺平(well,其實可以直接skip到最後一環,係佢戇居嗟).佢又勁喎自從上年被殺,至而家一年都黎緊,
「一份正職都冇做過!係間中教教普通話,三舊水一個鐘架!冇乜野教,係教阿婆學下普通話同甲骨文,阿婆最憎做功課,大家吹陣水就落堂,無後顧之憂!同間中搵代課囉!仲好搵過返全職架!」
噉樣全職兼職大半年又搵到食加夠食喎吹佢唔脹,主因係而家住半山.
「勁喎!同親戚一齊住半山屋?」
「唔係一齊住,係我同我阿叔每人一間屋!而家住得不知幾嘆,行兩個字落山就到火車站,我地兩間屋黐埋,阿叔自己種菜煮飯,黐佢餐連飯錢都慳埋!又唔使交租!慳番唔少呀!」
「唔怪得你條友唔憂搵工啦散工都可以打足一年!仲要住半山,肯定又大又好景!」
「個花園露台已經有半間太子冰室咁大!而家我嗜好係種花!間屋係石屋,入面用木板間房,我諗住拆晒d板,將間屋打通做個大廳!」
好叉羨慕添.Sam哥一面同大家分享佢的半退休式獨居半山豪宅生活,一面恥笑有人俾百六萬買得個四百八十尺單位.我睇住笑笑住食.不過食得好唔開心.黎太子冰室,除左貪好坐(而家包埋任飲,益正)(都唔係包喇,入場先被昆左一條),仲為正到飛起加唯一好食的漢堡扒,第一轉黎左四塊,齒左三塊未夠喉,加單,點知加極唔見.
「冇喇!最後四塊俾你地食晒喇!」
挑.冇漢堡扒食,黎太子冰室仲有乜意思?冇其他野想食,三條友無聊到怒叫本來用黎伴碟的薯蓉.薯蓉餐牌冇得點,係你叫扇貝之類時整一舊波再插上去「做stand」,初時經理都唔多想接我地齋薯蓉張單,不過有條友冇得食漢堡扒發爛渣,為免發生流血衝突同保障其他食客安危,好唔情願整左幾個薯蓉波波佢地.隔籬檯有四個同我地一樣任食,睇落又係唔知食乜好,見我地叫淨薯蓉,唔執輸一齊叫,此情況漣漪式蔓延開去.我諗今次真係我地最後一次黎太子冰室食架喇,做壞晒規矩.
「唔緊要,近深水土步果頭,仲有另一間!」
任食時段九點開始至一點收舖結束,三條友擺到明唔滿意(加埋薯蓉叫左五六轉都食唔飽,唔掂!上次兩轉旋收皮的我非常失望!),坐到人地打佯先肯走,過程中勁食薯蓉吹水.可以吹足三四個鐘,因為大家都係前路茫茫,圍埋鬥灰,我叫做一早轉行加成功轉到,冇咁多麻煩;佢兩個如果今個學期之後搵唔番教職,而家先從頭黎過,都唔知點算,尤其 漢 樓都買埋.香港地生活實在越來越艱苦.仲有其他更多.同,因為另外兩條友唔使做.所以當正我都唔使做,坐到點幾先肯走,難為我尾班車追唔到,要行番出旺角搭小巴,兩點返到屋企仲要繼續整機搞到冇得訓咁滯,
「部機而家開得番,不過大量software未入晒,同仲有好多軟硬件問題,又要用嘛唔整唔得啦大佬.」
突然好羨慕身為教育工作者的各位.
「點解人人有假放,係我冇得放?」
「佢地乜料?」
「我睇過最佳live band之一!」
近來確實多騷,上星期先HORSE THE BAND,隔個禮拜再黎FROM THIS DAY.信我,睇過一次,真係好堅(遺憾地,雖然我聽metal,好睇的hardcore/metalcore live確係比好睇的metal live易遇到),所以要睇,唔會後悔,只係今次細場可能冇上次城大發揮得咁癲,結他佬想七百二環迴彈結他彈到劈友噉款已經難啦.
「好唔好睇?」
就要等其他有去的朋友話番你聽.是晚,要留守店中,雖然一個人都冇.
「劉Sir請假,咁易咩.」
紅假好似上星期五都話易d,星期六日特別難請.不過去唔成睇騷,都可以多野玩,今晚R7HK第二集錄音,製作人數多左一倍.
「每集都即場有唔同人/事前唔知會出現人士同大家分享爆肚,可以成為賣點.因為過癮,同埋唔使劉Sir諗嘛,佢咁懶.」
就係咁蹻,今晚真正做的客人,只得一對來自英國的情侶,一個ABC(或者係BBC?)搭著個著到好gothic punk但激鍾意AMON AMARTH的英國妹,非常過癮.聽佢地講,條仔想買玩具,條女唔多想又要跟住冇法,黎到皆旺,發現TRHK,條女就發癲了.結果悶到爆的行皆旺成為全程亮點.
"This is the best shop in Hong Kong!"
姐姐說.雖然來自英國,但唔鍾意當地metal,因為「太基」,而勁聽夠激的瑞典野.條仔買左隻RUNEMAGICK,
「識貨喎!」
RUNEMAGICK係瑞典band,我最鍾意doom death metal band,現已少有正宗doom death metal band,只係從佢反應,相信係,買錯野...條女先勁.AMON AMARTH唔少得.仲有GALLHAMMER.外國人買metal野,從來唔同香港人.
「TRHK有好多野,香港人連拎起望望都唔會.唔需要,亦都冇必要,一律視若無睹.」
最起碼,我仍未聽到過有幾多香港人,會話TRHK係一間best shop先.worse/t shop就有,仲成日聽到.
一場黎到,又要英國,自然要推介佢地今晚排排坐一齊睇電視:
《搖滾七紀》經過上次heavy metal,今次pop一點,講stadium rock,又名arena rock.
「冇錯係rock唔係metal.」
上集先至問「點解講heavy metal冇LED ZEPPELIN?」,今集一開始已經係佢地出場.原來歸類左佢地為hard rock/stadium rock.stadium rock即係以live做出發點,講求台下觀眾可以一齊投入一齊唱,必定超勁旋律同簡單易記聽一次就成日諗番起(現代術語係「超pop」),首要一個實力魅力兼備歌手,你睇好多當年成名stadium rock band歌手都超受歡迎.可以話同white metal一樣,stadium/arena rock只係一種籠統而含糊之形容,因為型式不太特定,覆蓋面亦廣.稱LED ZEPPELIN為第一隊stadium rock可能冇錯,Robert Plant把聲加台風已經殺晒,雖然Jimmy Page手結他不嬲唔覺得有傳聞中咁犀利,成隊幾個人夾埋充滿火花,唔係得《Stairway to Heaven》咁少野架佢地.講開LZ,已經冇人記得的本地音樂雜誌《打口》有篇Donald Ashley訪問,提起過佢地黎香港:
「當年Donald Ashley在重慶大廈門口見到LED ZEPPELIN等人,閒談之後便一起去玩.有搞手聯絡想辦LED ZEPPELIN演唱會,他們的回覆是『sorry,我們習慣做最少也有萬人以上的音樂會.』」
都唔介意直接原文quote出黎,因為本野兩三年前已經冇左,全港僅餘存貨,可能集齊TRHK.就係咁灰,遲下有機會,scan番上網作歷史記錄啦.
睇左上兩集都估到,肯定係英國band玩晒,QUEEN,U2,DIRE STRAITS,THE POLICE好多好多(四隊都係必聽級,聽結他一定要聽DIRE STRAITS冇得走,玩手指玩到出神入化),美國只講Bruce Springsteen同KISS(睇番,其實佢地算係black metal始祖,又化屍妝又戴釘又噴火)只係stadium rock居然唔提AEROSMITH同VAN HALEN,就連同Bruce Springsteen一樣新澤西出身的BON JOVI,只係好後期同GUNS N' ROSES一樣做「自stadium rock後搖滾開始進入徒具其形的空洞期」例子,唔同年代人睇法就會唔同,對新野往往評價負面,正如我地老坑metal友先鬧nu-metal後鬧metalcore.
「最緊要自己鍾意.」
會覺得七十年代皇者過後,八十年代「空洞」,表徵係hair/glam過份賣弄外表,更多學者針對歌詞.雖然叫stadium rock,一個聽落已經覺得好pop的名字,當時好多此類歌手同band,歌詞其實真切反映現實,例如Bruce Springsteen,音樂rock & roll到爆你會覺得好娘,但歌詞寫中晒當年美國社會同生活,唔係美國人睇已經好有感覺(我嗟),真係美國人,好重愛國同民族意識的美國人,聽到國歌自動起立敬禮的美國人,一聽你話點算?雖則八十年代歌詞一樣,好受當權者同局勢影響而極具批判性,BON JOVI初時好Bruce Springsteen睇睇《Livin' on a Prayer》,GUNS N' ROSES更加唔使講鬧美國街頭鬧到黐線,不過論深度題材用字,stadium rock感覺成年人同老坑味重,「空洞」之後明顯後生仔得多變得粗魯冇咁文藝,睇入場睇live年齡層面已經知,對象市場係有分別的.但不論邊一種,rock同metal從來歌詞必需要睇,八幾尾九幾頭美國玩殘之後唔計啦,七八十年代寫詞係寫詩寫文噉寫,對比歌者身份同現實,聽眾甚至當權者反應,就知好諷刺好有意思.節目後半以此講到去音樂可以影響政治同人民思想.
「冇錯,就係《二十世紀少年》.」
而家做唔到,因為後生一班聽過首歌就算,就夠.歌詞?首歌聽完一次可能已經唔會再聽,仲浪費時間去睇歌詞?而且,真係想睇時發現:
「英文喎!點睇呀?download第二隊聽好過啦!」
亞視毛病係一定要出中文.明珠都開始唔一定要咩都譯晒中文,好多時人名名詞術語照英文出街,香港文化中英夾雜甚至有點厭中,呢種做法更得人心,亞視就荒死觀眾唔識聽又唔識睇(大陸市場?),band名譯(通常譯出黎好好笑),歌詞更加要譯,「We Will Rock You」=「我們會把你搖滾」,《Bohemian Rhapsody》中間段opera睇到笑爆,即係譯都唔好照足字面譯落番少少文采丫唔該,結果辛苦得黎唔討好.英文字幕唔係冇人睇丫,新聞都出啦,就係因為好多人話英文節目出英文字幕有助學習英語,相信更多人希望資訊節目字幕一樣可以用英文.講Bruce Springsteen時,節目訪問左佢隊E STREET BAND個saxphone佬,佢講左句bullshit,字幕譯廢話.唔係譯成點的問題.係估唔到bullshit呢隻字,可以無刪剪直出,當香港檢核制度持續倒退地收緊.
「係咪需要提醒各位家長呢樣野,叫佢地向廣管局投訴十點前電視節目有粗口,再指摘rock&metal教壞細路係萬惡之源?香港的老豆老母好興郁d就話自己仔女思想受威脅投訴電視乜乜物物架嘛!」
雖然唔係metal,
「係rock咋喎!」
其實rock襟聽過metal,stadium rock已經係個例子,唔係晒命或拋,metal需要「聽得真」,係需要比聽rock花多更多精神同心機.當然而家唔需要理呢樣野啦,聽野的朋友.冇隔好多年 - 老實講我聽音樂時間唔係長,短過好多forum上大大聲人士好多 - 但開始聽野時,自己同身邊人係乜都會聽果隻,聽完CANNIBAL CORPSE會走左去聽DIRE STRATIS,跟住聽CRADLE OF FILTH,下隻碟係U2,聽到好聽,有人介紹,上網睇雜誌見到,就會去試.但隔幾年,唔係好耐丫,好多聽音樂聽metal,一定要係邊一種先得,一定要係邊隊band先得,
「聽完佢地,不如試試另一樣野?」
「唔係卦!呢d都聽?」
然後俾人笑.已有代溝矣.節目中講咁多,除左KISS同POLICE之外全部鍾意聽,QUEEN,DIRE STRAITS同U2甚至迷到有佢地99% CD.不過自己鍾意還鍾意,唔敢講周圍自己聽呢d野.
「所以我而家唔玩forum囉.真係講音樂時,覆完個thread即沉底玩串party.唔講音樂時,又俾人串唔識聽,仲有人教番轉頭應該聽乜野.我又唔識玩填字遊戲.無謂啦.」
無獨有偶,撞著個老餅,真正八十年代果隻,仲要係當年band壇中人.
「Buddy Guy黎過香港,我有去Hard Rock Cafe睇,仲要係舊果間.」
已經知道有幾老,我連Buddy Guy黎過香港都唔知.始終廿年後,而家冇玩rock & metal喇,轉玩blues,SRV style - 當然未夠,苦練中.講番廿年前,
「呢隊你睇過live?果隊你識邊個邊個?」
「水晶迷?頭先先同個歌佬傾完電話.果隊band?耐唔耐上佢地band房同佢地jam下噉囉!」
個幾鐘頭內,出現大量令人振奮的香港band名字同事蹟,
「以前睇band show,場好大好多人架!台下全部麻甩佬,個個兇生惡煞,嚇走晒d實Q衝台!而家?都唔知點解band show會咁多女仔!男果班睇果陣又唔郁!」
好多人事冇經歷過當時,根本唔知未聽過,真係只有恨句生不連時,「早出世十年你話幾好」.如果今晚同佢個幾鐘對話有錄到,已經可以立即擺上R7HK做特備節目.
「第時有機會,可以諗諗請d老坑上黎同我地吹水話當年,唔使點樣度稿,就噉隨便吹已經好多野聽.」
琴晚R7HK第三集錄音,陣容強大,平時會驚唔夠料講一集太短,今次反而多到兩個鐘都講唔晒,仲可以留番下次繼續.
「不過,最精彩同最真,係咪後.」
返到屋企網上仲有得玩,搞到好遲先起身,打住喊路上舖頭開工.坐定定之後,同隻英國鬼吹水.見過好多次,今日先知原來佢自己有隊band叫6 PANTHERS,耐唔耐有騷出,今晚七點黃埔表演,仲有幾個鐘頭,走上黎攝時間.玩乜歌?
"We only play MEGADETH!"
"Why not METALLICA?"
"Too easy!"
佢學結他第一首歌係《Master of Puppets》,由慢開始練熟再加番快去正常速度,學得成《Master of Puppets》,基本上你已經識彈thrash metal,因為所有必須技巧好似power chord,mute線,down pick,滑線同轉拍子包晒,但大部份METALLICA歌其實都係八分音同三連音,只難在快,相反MEGADETHd歌慢METALLICA好多,捉beat同玩mute玩死你,呢樣野身邊好多人都有提過,所以玩樂器者多數會選擇MEGADETH而唔係METALLICA,多野玩嘛.
「雖然我懷疑佢咁唔鍾意METALLICA,係《Master of Puppets》太難練,所以佢學成之後有陰影,自此唔妥METALLICA同唔玩佢地d歌.」
隊band五個人,逢星期六朝早(冇錯係朝早)一齊上band房練歌,噉樣keep住固定練歌同定期出騷已經好長時間,或者因為成班老鬼廿幾三十,鼓佬最老四十歲,咁老仲要留晒長頭髮玩metal聽metal,香港地有幾多個?就係咁老,成熟左,大家先有心一齊搞落去.keep住夾除左開心同鍾意metal,仲因為香港好悶.好多人去過英國或來自英國,冇一個話英國唔悶,佢調番轉話香港悶過英國好多.因為,
"I come from Birmingham."
即係伯明罕,英國metal之都,重金屬發源地,除左BLACK SABBATH同JUDAS PRIEST好多thrash同death metal band都係呢度出身,例如NAPALM DEATH,
"They played in my college once!"
聽佢講番廿年前八十年代,真係metal得好誇張,連CARCASS都會去書院大學表演喎,你話幾激?唔止CARCASS,佢仲睇過VOIVOD,應該係《Dimension Hatross》果排亦即最神化果排,但加拿大band永遠咁灰,勁同前衛一回事冇乜人識,去到英國都係college band咁大把,不過噉先夠underground!當時係黑膠同錄音帶年代,冇電腦冇上網冇download這回事,個個一有碟出即仆到去唱片舖,是心中一份狂熱,狂熱到全民皆metal,通街都係好似劉Sir三唔識七見你著件metal tee就可以同你坐低吹兩三個鐘metal water果種人,加上全部學校逢星期五Metal Friday成日搵校內校外metal band表演,電台一律勁播rock & metal行到邊度都聽到,就算你唔買碟都多野聽到你唔想聽,落街行幾步路已經撞到十幾個metal友.live當然大把,個個禮拜有大騷睇果隻,IRON MAIDEN係當地人眼中國寶當神噉拜,佢有幸睇過《Power Slave》同《Somewhere in Time》兩個tour,仲係台上做晒大戲幾隻巨型公仔走黎走去,台下發晒癲high到黐線果時.八十年代大一定唔會錯過thrash metal,四大全部睇過,METALLICA好多次,第一次係1984年仲未成名.
"They were still using Gibson Explorer! Cliff Burton used his Jackson!"
之後《Master of Puppet》出左就犀利,由club仔搬到去體育館,全場八萬個座位爆晒.幾年後METALLICA《...And Justice For All》同SLAYER《South of Heaven》同一個星期出,立即買晒兩隻黑膠返屋企,聽到如痴如醉,係最美好回憶,再去睇佢地個Justice Tour,Jason Newsted live仲堅,雖然佢地而家d歌唔聽好過聽,但佢睇足廿年,地下睇到出名睇到做衰自己,METALLICA live水準確係冇乜退步過出live仲有料到,所以值得睇過多次繼續入場.ANTHRAX睇過佢地舊歌佬時期live,後來轉左歌佬歌路都唔同晒,隔十幾廿年後兩年前去日本睇隊band搵番舊歌手的reunion tour,仲好睇過廿年前,聽佢講ANTHRAX CD只玩得好一般,不過出到名係live好有氣氛,成隊band好識得煽動觀眾好有感染力.另外兩隊MEGADETH同SLAYER都聽MEGADETH仲要係最愛,睇反而唔多好睇,因為都係企定定小心奕奕地彈歌而唔係現場表演果種,有點悶.MEGADETH狀態更加係好唔穩定,一來成日轉人,二來Dave Mustaine自己好大問題,結他係勁可以彈得好快,不過節奏唔準,成日會自己彈彈下快左或慢左而唔係跟住鼓手去,要成隊band包括本來負責節奏的鼓佬就番佢,睇佢彈乜同彈幾快再入.只係唔會介意幾多架啦,你係鍾意一樣野自然會接受埋所有缺點同訓身貼錢貼時間支持,加上好多由細睇到大甚至一起成長有感情,好多英國metal band都係未成名仲係underground或者十幾歲一班靚仔時,已經去睇佢地玩埋一堆.
"You know I went to school with DEF LEPPARD's drummer? When he still had his left arm!"
外國生活也.不過搬左黎香港,又冇乜動機返去重拾當年,自己都心知dband都老啦,正如IRON MAIDEN而家出live冇幾可做足大戲,加上見到英國metal是BULLET FOR MY VALENTINE這些當道,怕返到去嘔血過而家香港.同問題係舊band聽極唔厭,新band興趣唔太大.有去過外國睇live例如日本Loud Park,只係對於新band現場評價唔算太高,ARCH ENEMY屬中上,CHILDREN OF BODOM剛出道時玩得好勁,而家紅左出show冇乜心甚至幾差下.新band音樂唔差,可惜台風同心態確唔及以前咁有巨星風範.metalcore live台下反應好,不過始終唔多鍾意呢樣野,問題係太低.nu-metal時代用七線結他,而家玩metal都嫌唔夠低,自不然要有幾低tune幾低,只係經驗所談,tune得太低就只得番厚同質感,細位全部冇晒同好多野做唔到(MESHUGGAH八線結他的故事),彈riff會好正雖然都太朦,只係佢本身彈solo同八十年代,自己堅持只tune E,D已經最低,單單落到D,彈solo音色同感情已經差E好遠,好多野控制唔到表達唔出.我唔識彈結他所以唔知真定假,不過既佢彈結他十幾年點都有d道理,就寫埋出黎分享一下.
"It's a nice talk! But I gotta go!"
勁多野吹加吹得好開心,只係佢要出騷,唯有等下回再會.或者應該搵番部MP3機,一有人上黎吹水立即開機錄伍,整定大量R7HK official bootleg.基本上每次有鬼出現,已經有多到唔想聽的故仔提供.
之後,執貨,冇錯,有禮:
今水貨新舊夾雜,舊貨最大係MARDUK個「cult爆boxset」(呵呵,MARDUK仲有冇人聽其實?),同TVANGESTE,想聽CRADLE OF FILTH同DIMMU BORGIR果種dark gothic而覺得佢地pop過頭,就要聽TVANGESTE,同CRADLE OF FILTH前第二定第三隻碟同一年出,不過拍埋,CRADLE OF FILTH立即收得皮.TVANGESTE隻《Firestorm》係最多人買symphonic black metal碟之一.成日搵thrash的朋友,有兩隊可以睇睇,就係日本仔FASTKILL,德國到爆的old-school thrash,同SOULLESS,睇個logo同音樂,有d似想玩番CANCER.另一個重點係FINSTERFORST,德國版FINNTROLL,有趣在簽左間加拿大label,一向鍾意加拿大metal,呢間label band多但質素唔算高,當中有幾隊想研究好耐,包括FINSTERFORST,間label而家好似想開條folk metal line,見連簽左兩隊folk metal band都係好野.點解咁鍾意,
「貨單段文已經講晒.」
我會將佢地同芬蘭而家我睇好幾隊維京同folk拉埋黎講,尤其pagan/folk果班,甚至玩得好過當中某幾隊某幾隻碟.當初搵佢地時只得大碟一隻,而家個版送埋隻EP,唔係一隻CD包晒(隻CD成個幾鐘長...),而係兩隻CD,但製作費加倍照舊雙CD單碟價,超賤賣.
「現在的metal,真係唔值錢.」
亦只有咁唔值錢,各位朋友先會買.所以成日話玩metal冇前途.
「似乎除TO-MERA同BIOMECHANICAL,今年又有一隻碟,必需寫碟評.」
第四集講metal,第五集stadium/arena rock,都係同八十年代rock&metal有關,亦集中講英國方面,第六集踏入九十年代.一連兩集講「後metal」,MTV世代主流alternative rock,分開美國同英國.今集美國,叫得做alternative rock,主線自然係NIRVANA同R.E.M.,又可以話個節目整黎為講佢兩隊,特別NIRVANA幾乎傳記咁滯,編排同其他出場人物大多圍繞住佢地同Kurt Cobain.八十年代情意結,加上「後metal」一向對九十年代美國野冇乜好感,自己心目中的alternative,係真如其名另類果隻(FAITH NO MORE),grunge其實將alternative正常化大路化左.除左音樂簡單過頭,另一唔多鍾意係歌詞,美國佬填詞由alternative rock起到nu-metal到而家metalcore都係一味「我好灰」,真係聽到我好灰.NIRVANA同R.E.M.分別帶出alternative rock兩個路線:NIRVANA想市井,R.E.M.係藝術.
「話時話,知唔知NIRVANA班友係聽UNLEASHED同CELTIC FROST大?」
信不信由你,Kurt Cobain本身係個超超超級metal友,其他member你睇Dave Ghoul玩完NIRVANA玩FOO FIGHTERS,自已仲出左隻擺明tribute '80 metal的PROBOT,metal影響力非常明顯.講grunge人人都講《Nevermind》,不過最初grunge係想復興原始heavy metal同punk,例如SOUNDGARDEN同NIRVANA第一隻碟《Bleach》,對比八幾尾同《Nevermind》,發現NIRVANA其實將grunge改頭換面大路化左,繼而成功.節目好睇在走訪幾隊影響Kurt Cobain大樂隊如BLACK FLAG同THE PIXIES,一面睇,一面明白到《Nevermind》點樣寫出黎.
「聽音樂,其中一份樂趣係思考同追,追係追溯唔係追潮流.」
《Nevermind》令好多人聽NIRVANA同grunge,因為「我聽underground」,雖則咁紅咁大加音樂大路左,冇乜可能仲算underground;到《In Utero》真係玩番另類野時,「聽underground」果班立即小九NIRVANA,十分有趣.只係探討Kurt Cobain唔想出名,grunge其實唔應該入主流,冇提到NIRVANA玩串MTV單經典大事,唔夠.除左NIRVANA R.E.M.講最多,NIRVANA用黎焚,R.E.M.就係用黎浸,唔算太鍾意佢地,但歌確實好聽同不斷求變,仲有樣野好:雖然隊band出名,音樂仍然有份另類,唔多大路的感覺,假如以「alternative」計,佢地藝術同事業上都比NIRVANA成功,我話.Kurt Cobain冇死,NIRVANA會唔會變成R.E.M.一樣,越玩越藝術,或者散band/改名unplugged型式玩落去?
「無謂諗啦,正如BEYOND同黃家駒.」
不過今集係暫時較失望一集,因為太集中兩隊,同偏grunge得滯,grunge本身有好多好band提提個名就算,alternative方面更多但接近冇講過,我想佢講下RAGE AGAINST THE MACHINE.跟住亞視再落井下石:字幕,集集必小,今集小得最勁.終於有一集唔譯歌詞,更多術語同band名照英文出街,但有d唔譯有d又要繼續譯,好似「尼爾年輕」,睇唔睇得出係Neil Young?R.E.M.照音譯雷姆,但其實係bio野黎架...THE PIXIES女bass手叫Kim Deal,譯金正日,係咪玩野?譯果條友開頭唔知譯乜好,見有個Kim求祈填個金正日落去攝住個位先,諗住第時返轉頭譯番好,點知唔記得左搞到金正日直接出街?有時譯名更加係之前同之後唔同唔統一.更多字幕譯出黎同英語原文完全兩回事,錯別義果隻錯得都幾嚴重加幾多,搞到好似條友今日譯d聽日譯d,日日譯果陣都唔同心情,結果段段文筆用字眼都唔同,又錯漏百出.
「嘩.難頂.亞視唔該改善一下.」
撞正公司近排有幾隻新產品,就係咁巧合,係一堆石頭型東西.做新產品宣傳,廣告大標題諗都唔使諗立即整番個
Ages of Rock
我一向鍾意做野時玩野,睇落正經但內裏攝晒漫畫野rock野metal野入去.
「噉先開心嘛大佬.真係正正經經做野,悶呀.」
「開張以來,劉Sir個網主版面第一次出現黑白灰以外第四種顏色.」
今集第三集好堅,唔好見得三part咁少以為冇料到,貴精不貴多.一開始直入音樂,講番一個星期前FROM THIS DAY,我冇去,搵黎大把猛人坐鎮,好過聽劉Sir 9up幾十倍啦.
「京Sir,應該襯你尚在香港之時,搵你上多黎幾次教教我地做人道理.」
同場仲有我地一味死谷難谷的THORN***dooo***LAUGHTER,好多人話佢地live唔得,但開始唔太耐嗟.況且仲有幾多新出黎的靚仔會玩肯玩extreme metal,而唔係一味hardcore metalcore emo先?所以有理冇理一味死谷,目標係谷到佢地同CHILDREN OF BODOM齊名(呵呵呵呵).今集《周末任老點》,都算係創台以黎最認真一次討論,只不過講過:
「最精彩同最真,係咪後.」
咪前九個字你覺得好多野聽?咪後九個字仲多.只係唔出得街.身在香港聽講音樂多年經驗,千祈千祈千祈千祈唔好指出太多事實,直接又好間接又好.就算你意見係多麼中肯多麼善意,聽者覺得少少唔滿意,你已經死左喇.一句講晒:
「就算睇得出聽得出唔好,都記住只可以一味唱好.又或者,沉默是金,無知的人有福了.」
跟住到新環節,RFHK.
「RFHK點解?」
「R完柒,咪R埋個忽囉!」
呢part你唔會見到劉Sir出現,因為講囡囡,劉Sir最弱果瓣.唔緊要,除左有107,我地而家仲多左經驗蒲精176嚮導同我地詳盡分享.即係近得劉Sir都係麻甩佬/仔多,又同佢一樣肴肴地底好多野唔會做大把地方未去過,相信呢個環節會好受歡迎,囡囡係男性間的共通語言,RFHK己成為每集固定環節,同大家講講各種豔聞.
「不過一味講叫雞就唔太好啦!要慢慢向深度少少,女同性唔係只得雞一味.」
講囡囡唔使預劉Sir,相比起音樂同metal,囡囡呢家野實在係太高深,繼續老點算啦.唱歌仔好似好玩過正正經經講歌仔,難免令trhK重出江湖.第二集兩首兒歌笑到爆,今集挑戰歌係
「Guilliver Boy!!!」
超級熱血極端metal的一首兒歌,唔係講笑,我地METALLORD必cover,將本來已經十分metal的原版改成更加metal更加JUDAS PRIEST.
「認真的說.」
所以你見好少可認真做野的劉Sir,都會特登執一執個RFHK官方網頁,仲要係(懶)正正經經果隻,雖然執到咁靚,可能玩到第柒集就收X皮(well,成數都幾大以劉Sir的頹廢習性,大家快開盤),不過真係會收皮,收之前都要玩一玩盡佢先.
「已經連出外勤做專訪都計劃緊.睇做唔做得成啦最後.」
「好耐冇update喇喎!」
真係好耐.因為超忙,加極懶.首先,日頭十分忙,自己手頭上幾張單近幾個星期走貨,遇著三月尾四月頭香港大陸一齊多公眾假期,趕貨趕文件趕到死,自己d野搞掂左一半,又到經理同個同事去德國展覽一個星期,勁多蘇州屎留俾我搞.即係平時唔多覺,跟晒自己d野再跟同事d野,自己d野煩加多都叫做做得晒,同事d野跟極唔完仲要做完一單會多兩單野/兩隻鑊要搞掂,即係越做越多,搞(唔)掂同事d野,先發現自己辦事效率原來咁高,做野原來咁快!(老細出現搭嗲曰:「唔係你做野勁!係你之前冇野做/唔做野!」)黎緊禮拜一至四會展展覽又到,今日禮拜日都要一早過會展set場.支力.要流汗的事,千祈唔好搵劉Sir.
二來,打機啦.C&C3買左大半年,連expansion都出先開始玩,真犯賤.三派中正派玩到差唔多爆機,點知部機一個唔覺意中左毒,搞掂全部save冇晒,就連之前舊幾代C&C都冇晒,全線C&C可以由頭黎過.同實在太迷DOS game,近期怒搵&怒煲,單攻第一身射擊都玩到嘔,最近戰績係打Doom 2, Level 4(最高難度Level 5,不過唔係人玩的,暫時未聽過幾多人爆到)唔用不死秘技打到最後一關,以前打玩秘技玩到悶,而家試唔用秘技,果然難打到黐線,仲未試過唔用秘技過到最後一關爆機.有打過Doom 2的朋友就知點解.
「想搵DOS game的朋友,有個網叫486games.net,可以搵到少少.遺憾地我最愛的第一身射擊,冇幾多隻搵到,都係要上衣悲必.」
最後,當然又係為左我們的R7HK.今日三條友無聊吹左三四個鐘水,又多樣野玩:
一個老鬼環節.唉.太多野玩.
本年度飯局以外,第一次正式老西上身.之前已經有三次展覽,第一個上海老細同經理去我冇份(灰),第二個四川,因為當時多野跟手老細豁免唔使上,冇得見識喇嘛暴動(灰),上星期就經理搭多個走去德國,我管美國線自然冇我份啦,結果到08年第四個,香港第一個,終於有份啦,我亦好唔開心,因為要著老西.逢到展覽必定留意天氣,最緊要有幾凍得幾凍,恤衫西褲打呔已經熱啦大佬加多件披會死人架.前幾日仲超熱差唔多三十度都試過,好在星期六日立即落雨轉涼,著住套西都有少少凍先唔使死.不過非必要打死都唔會著西裝,除左熱,仲要著鞋著襪(平時著涼鞋返工架咋我大佬),同要打呔.今朝玩打呔,玩左我三個字,仲要打左個直角三角形出黎超級樣衰果隻.掙扎多三個字,決定除番落黎,唔戴呔算.
我份人好犯賤的.平時返工要打卡,一律懶理,劉Sir唔遲超過一個字已經係公司是日大事,但做展覽調番轉永遠早到,有幾早得幾早門都未開已經去到早過晒全世界加老細果隻.或者因為噉而有d慚愧,今日塞爆車.搵工我一定唔會搵過海工,出旺角搭地鐵煩轉車人多冇得坐仲要浪費時間加金錢,搭巴士一程得但唔係特別平,遇著塞車唔覺意塞你個幾鐘仲唔企死你?今日就係,不過叫做好彩d有位坐囉.本身係叫九點到場,九點架車連隧道都未入到,就知道可以訓多陣慢慢嘆了.終於,九點半開場時間,到站了,同d客一齊衝入去,個場已經set好晒,唔係老細,佢同我一樣地面過灣仔,我住九龍都未到,佢住新界點會早得過我?係另一位同事.因為佢搭地鐵,準時到.
「所以我搵工永遠唔揀要過海或者要搭地鐵!你睇?」
然後,坐.唔知點解可以咁靜,係好多人經過,不過好似個個都唔知道原來我地個攤位係開左係有人係入得黎睇的.以前叫做點靜一晝都可以有廿幾三十個客人留低資料,今次全日都唔知有冇,自已果行黎睇黎搵或者黎擺攤位人數都少左,可能係上年年底政府勞動新案同其後連鎖工潮後遺症,有個客黎傾過,佢間公司上年生意額,比前年少左一倍.而佢果間,係美國一家算大公司香港分部.
「真係好危.好多野要諗諗了.」
不過唔係今日.可以咁靜,自然係訓覺抖抖的好日子.可惜冇覺好訓.唔知點解,逢係中國地區做展覽,不論邊度幾時,自己檔口對面果間一定係做光管or燈膽,係去到古鎮都逃避唔到的冤孽.戴埋黑超都訓唔到覺咁光,又冇得背住佢個攤位坐/訓喎地方所限,最慘係唔止光仲要熱嘛,我坐正對面隔開兩三米,一陣已經曬到流汗,當堂對人地公司成套suit著到恆企正排光管前面派傳單位姐姐仔肅然起敬.換著我?唔好話派傳單啦.企我都唔會企啦條衰仔.
講起派傳單,搵人企攤位前面塞紙仔俾路過的路人甲乙丙以前都有,只係今年特別多,生意真係難做左.有錢少少的公司,仲會派袋派紀念品,更有錢梗係搵埋囡囡駐場啦.107非常關心,一早打定電話黎:
「掂唔掂?值唔值得入場?」
我果層做電子野,年年冇乜好睇,下面層做電腦差得遠,上年已經成個Kawaii戙係門口啦!入面仲有!不過今年大縮皮少左勁多,正式promotor只得兩三間有請,其他個勢似公司邊個省鏡就佢啦搞掂.只係量少左,質反而高左,內地同台灣女仔真係贏香港幾條街,有d著到好似去車展珠寶展,個格咁高貴唔似賣電腦野咁cheap喎?有間搵左個靚女著到去ball噉企門口,派傳單都咁隆重其事,難得係香港公司呀你知唔知?睇個勢仲要唔係請model返黎做promotor,而真係果間公司d女職員黎!在場所有人不禁感慨:
「點解我公司冇(呢d)女???」
只係,想睇呢,相信真係要入場.想望少少梅止渴都有方法:
「avbuzz幫到你.雖然今次係業內展又唔多model/promotor,亦唔係大家常見出名果班,應該冇幾多人專登入場影相.」
冇囡囡唔係咩大問題對我黎講,我對有冇舖頭有得執野更大興趣,反正得閒成噉又冇覺好訓,走左去行街街.以前行展覽好正架,除左通街囡囡(不過我公司參加d展覽性質所限,囡囡算好少的了,上年有Kawaii已經好猛料架喇),行幾步路乜都有得拎,就算你唔拎都有人(optional:囡囡)塞俾你,加上主辦單位有獎抽有禮物換,去展覽唔係為做野,為有得食有得玩有得拎.事隔一年嗟,唔使差得咁交關卦?一路掃,接近冇野拎,有得拎都樣衰都爆,唔似以前咁玩設計好求祈,難得見到都冇心情拎咁灰,最後收穫只得幾個環保袋同d無聊野.順便睇定最後一日有冇野買,個個最鍾意怒掃電器,無聊執d國產變形金剛都好丫(唔係講笑,雖然叫電子/腦展,係唔關事到變形金剛玩具都會出現,吹脹),好彩的話搵到耳筒廠同喇叭廠,執番對自己用都好呀.可惜冇著數拎,連想俾錢買好野,都冇乜選擇.再退求其次,真係當自己吞pop行街算.最鍾意去賣玩具d檔口睇,有間個妹妹打俄羅斯方塊,隔籬舖個妹妹仲勁,打緊魂斗羅,冇野做企側邊睇左陣,好似細個時入機舖睇人打機.
「乜而家仲有人玩紅白機game咁娘?」
望望部機,隻game咁前世代,估唔到部機咁次世代,機身設計係最初化PS1同世嘉Mega Drive合體(yeah!就係娘成噉!),左邊圓形CD盤蓋上,印住大大隻字
先過左半日唔夠.出面玩完返去自己檔口繼續玩,對面舖個光管姐姐都同我地一齊無聊,悶嘛大佬.等到兩點,到下半更同事到場,我睇全日關係唔使走,老細自己悶到頂唔順走番公司算.先食個飯,因為會展飯難食加貴,由外面走私麥記入口,以前捉送外賣捉得好勁架會展玩壟斷嘛,可能俾人投訴得多,今年好似冇捉得犀利,食完麥記之後,自己檔口d朱古力慢慢食,理論上係俾客人食,實際上冇客人,即係自己食啦?鑊鑊展覽都係買Hershey's,以前食開兩三隻味,今次再多兩三隻,不停地食連光管姐姐都走埋過黎一齊食,我一晝已經食到可以幫呢隻牌子朱古力寫番個review喇.
「但係,老細!以前仲有三角朱古力同Crunch喎!做乜今年縮晒水?」
好在經理識做,拎左盒雪莎過黎,唔太鍾意食呢隻雲呢拿椰絲金莎,不過有經理請唔使錢幾大食左先算.盒雪莎,就係去德國展覽的手信.
「點解買雪莎?」
「平囉!」
五毫半子歐羅即係六蚊港紙唔使一盒十幾粒,香港地一排三粒裝都唔止呢個價啦!所以話咁快食完.點算連朱古力都食晒?又出去行.搵到有間公司派個環保袋超正,設計夠簡單唔會太多花太多字,只得純色底加公司名一個,但勝力有得扣鈕,唔用時可以摺埋收起,未見過喎以前真係,其他公司要靚有要大有,就係未試過玩呢樣野!個檔口仲要只同我自己個隔幾個位,搞到耐唔耐就行過去扮野拎番個先,而家人地已經認得我,我經過已經知道我想做乜知道應該點做.又走番落樓下電腦展,去左政府個攤位,擺到超大政府唔知咩事,仲要做到成間機舖噉,一入門口海事處有部三銀幕Sim天星小輪,機舖都冇咁大部野玩呀真係,隔籬個唔知咩處仲過癮,有部三色掣拍拍機加多枝槍二合一,不過唔知玩乜我唔敢試好似好白痴.拎多幾個袋,走番上自己檔口開部電腦玩,上唔到網,不過唔知點解部機本身裝左好多game!衰在全部係試玩版只玩得一個鐘,殺住先.有隻立體版撞磚,撞磚呢家野小學486已經打緊,細個覺得好難玩因為唔多識擦板拉西,全關最後果一兩舊磚打極打唔中過唔到關,加上咁需要耐性的遊戲永遠唔會適合我,不過今日大部時間可以慢慢同你拆,隻game由平面變成CG立體靚到黐線,仲發現原來撞磚可以咁好玩,非常開心.之後同事玩唔知應該叫香港定上海定台灣的麻雀game,即係畫面有個牌陣兩隻牌相同就可以整走佢,一路搵對對拆晒個場為止果隻,實在太無聊,成班人圍埋又玩一餐.唔係有部機係度,我地會死.無驚無險就黎六點,
「經理,差唔多時間喇喎!」
你知啦,過左五點半就係繁忙時間黎嘛,我地要過海住咁遠,第二日仲要繼續做展覽,早少少收檔趕番過九龍抖抖都好應份丫!雖然經理盡忠職守,都頂唔順我地每兩分鐘報一次時,終於...早少少放工噉啦.
「唔係俾面經理,今日淨係返半晝工啦我地!」
冇錯.我公司的經理,係噉用的.所以點解老細自己唔在場,點都要掟個經理過黎會場呢邊.
日頭忙左成日,夜晚呢,得閒得多,只面對兩個客人.自從國際台開始播《Seven Ages of Rock》,有趣地個個禮拜尤其上畫的星期一,總會有客人或者有人買野同英國有關.今晚第一個係北京客,上黎望兩望,諗都唔使諗立即執左NAPALM DEATH頭兩隻同CARCASS,通通係英國grindcore經典,本來仲有野執,不過趕返北京同錢,下回再會.第二個亦係最後一個,本地人,係聽metal而上黎TRHK,但行左好耐都冇頭緒,最後終於彈出一個名:
「DRAGONFORCE.」
metal以內而metalcore以外,而家英國最紅就係呢班extreme power metal.拎DRAGONFORCE幾隻碟出黎俾客人過目,換來係
「超」
係一句不屑的「超」.點解問DRAGONFORCE而有DRAGONFORCE要「超」?冇的話,會唔「超」定超得更不屑?或者你會知得清楚過我.我只知道佢呢一個「超」,道出晒香港地香港人玩metal聽metal到而家甚至永遠及唔上其他地區所有原因.
《搖滾七紀》今晚到最後一章,八幾中/末英國地下至近代英國主流音樂Britpop.呢家野我只鍾意Brit,唔多鍾意pop,即英國式迷幻飄渺聲音狂迷,但流行果部份同台風服裝完全唔關我事,可以講到明,英國音樂NWOBHM同gothic同gothic延續同電子,之後全部空白,真正追同鍾意的Britpop band得SUEDE,因為夠Brit,其他出名如OASIS同BLUR從來唔太鍾意,偏pop.主題係「British Indie」,但其實真正indie講左半集都冇,完左THE SMITHS同OASIS等已經到Britpop,可能係香港最多人聽果種外國音樂,但Britpop其實係九幾年出現,SUEDE開始,唔係逢英國pop都叫Britpop,正如唔係逢日本rock都叫J-Rock,而Britpop的出現,歷史原因之一,係對抗美國grunge,節目中冇提過.到九幾所謂indie本質已經唔同左,掛名indie/underground但賣主流,會唔會荒謬左少少?我從來覺得上到地面的獨立/地下野大半係hype出黎,剩番果d先係玩好音樂玩出黎,只係數量上相差遠矣.另講到2007,好多近一兩年出碟都提到,居然講英國搖滾講英國indie,RADIOHEAD個名可以完全冇提過?同,點解唔講講gothic,單呢樣已值得開一集獨立去講?
字幕今集亦搞笑得多.以前係唔係都譯中文,同譯到好求祈未譯好就收工(金正日...),俾人(劉Sir嗟)狂小,今集立即唔亂敢譯,盡量保留英文.但抵死在肴底肴得好犀利,好多字甚至成句以為好pro,又或者誤會係歌名文獻,但其實係講者說話一部份,結果可以簡單譯的名詞或語句唔譯,變左中英夾雜仲要怒爆笑果隻,’
/〔;史穴╭允穿例如「I fuck you」,個個都直譯「我屌你」,亞視會譯成「你被我fuck了」.真係笑到你仆街架睇到.之前幾集亞視字幕拖低節目質素,今集調番轉,你睇左咁耐都知我唔多滿意內容方面,反而娛樂性豐富的字幕救番.
「亞視,都係果句,字幕組請part time,搵我.」
回到公司了.今次展覽,話咁快就做完,都算係史上最得閒一次.第一日我駐場,靜到似黎玩多過做野.第二日只返晏晝更,過到會展,開部電腦撞左成日磚;禮拜三返工廠見客,朝早兩個鐘船,見完食埋飯兩點半上巴士,三個鐘車返到香港已經五點半,行到上公司已經夠鐘打卡,訓得滿足精神飽滿,因為要為跟住一日禮拜四,展覽會最後一天.全公司一到會場已經唔見晒人,因為走去掃貨,逢展覽最後一日個個猛去叫台灣同大陸d公司賣野俾佢地,拎唔走嘛運番去仲貴過造套新,益下我地香港人好過啦而家香港咁窮!有檔賣電器勁旺,成村人同班包晒頭巾師奶一齊爭,全場所有電器一律廿蚊件,最後講價由一百部五樣講到五十蚊三樣講到十蚊一樣,上年老闆娘四十蚊執部飲水機返公司已經笑死,點知今年仲死十蚊一部飲水機,而且十蚊部仲未到底線,成班人有理冇理買晒先算,夾夾埋埋廿幾部野飲水機風扇暖爐吹風機連迷你冷氣機都有,差少少洗衣機都執不過始終唔知個膽乜料又冇保養搏唔過,仲有紀念品勁大個字皮箱裝爆電子插頭,多到你屋企睡房都唔夠位擺,先至收你百三蚊咁大把!仲要老細好人包晒,即係每人免費屋企多左幾部野!已經幾蚊買(正確黎講係唔使錢,老細送嘛)幾台電器返屋企,仲未甘心,再去已經走晒冇人d檔口睇有咩野剩低可以執埋,紙杯薯片廁紙都執,係差紙皮木板未落手(總有一天相信,都賣到一毫幾子架!),結果執場時個自己攤位得幾個人,因為個個顧住掃貨(唔包括我,我好勤力),要老細自己一個親自出馬包好大半個攤位笑爆,包晒之後各位同事拎晒所有收穫返黎,仲多過自己公司攤位d貨.大家的煩惱,係唔知點樣運番過海,架貨車夠位裝,公司個倉都唔知夠唔夠.
「所以點解到最後一日,個個人都爭取一定要過黎會場,雖然要做苦力幫手拆場!」
開心果個唔包括我.一來我三日黎行過好多個圈,實在發現唔到咩好野,headphone可以問問不過用緊對未壞就算啦,除左帶會計靚女去睇女,睇人地點樣著套晚裝派傳單(我成日都話我公司個會計係lesbian黎,仔唔睇要睇女先開心),就係留守自己檔口,同對面光管姐姐玩.星期二臨走時,光管姐姐應承今日請食蛋糕,仆到上黎啦立即!玩左幾日,今日吹多陣水,先知原來佢係無敵freelance,本身做model,隨時接job出席各大小活動做PR同MC,間中仲有得做茄哩啡拍拍廣告同單元劇,唔怪得佢咁面善.基本上唔多需要「正職」都可以一個禮拜開足七日工,勁好搵架,睇睇上年Peggy姐做司儀唱埋歌仔就三四日就知啦.
「所以幾時都話而家做女著數過做仔.」
展覽後返到公司,跟住兩個禮拜通常會超忙,今日全日搏殺.所以對夜晚十分期待,因為係
其實係一個相當老屈的環節.因為求祈吹吹,已經錄到一個月甚至兩個月所有.
「根本就同平時一班人圍埋吹水一樣.」
節目主題曲,自然係《18 & Life》.
不過,未有得聽住.吊癮?唔緊要,有喇:
死.由以前一日一段,跟住幾日一段,而家一星期一段.冇計,一來日頭真係忙到黐Q線,近來病埋病到把聲勁death metal,連請左日半病假,抖抖休休好過.同,懶嘛,&悶嘛,冇乜好寫嘛.好在,我這日半病假,都唔係白放的:
病左一輪,忙到飛天,打Dos game-ing(...),搞到連今個禮拜要update乜野都唔多醒起.好在,總算上到.需遲,今R7HK確保一定可以每星期有新一集聽...卦.
「我目標,係keep住逢星期三/五update.」
今集,R先生(呵呵呵呵呵呵)的「45分鐘的故事」,笑到我仆街,聽幾多次笑幾多次.可惜在R先生未能/肯同我地現場分享,佢演譯得傳神抵死得多,仲要單一個四十五分鐘故事,可以同你live足半個鐘,過程絕不欺場.
「R先生,幾時肯上黎同我地一齊分享你的鹹之初體驗?」
今批貨,量極大,乜都有.
「WITHIN TEMPTATION最多人熟悉,是後期《Silent Force》及之後作品,但那些其實已不多近似gothic metal.她們真正的gothic metal作品,是《The Dance》及《Enter》,最初兩張大碟,歌曲還複雜還黑暗,還有男死腔的時候.」
「唔識,點知,點試?」
「internet,官網,MySpace幫到你.只有自己聽過試過先最真,比『邊個人話』,『邊個網講』,『邊本書提』更真.」
新貨到左,節目自然係聽歌.今水貨除左款多,量更多,好耐未試過一日可以執貨執咁耐,開舖開始執,執完已經夠鐘食晚飯,咁多.最大鑊係,全部正野,正到仆晒果隻,第一日自已已經瘋狂度水,都仲未買晒,忙嘛近排買左都唔夠時間聽嘛大佬,同相信我要執的又唔會有人爭,慢慢都唔驚.
雖然black metal唔係我主場亦非我強項,今水貨我最吸引,反而係果一大堆black metal,尤其唔知乜名果d,唔好睇貨單輕描淡寫一句半句好似好碎料,聽過你就知,正爆.
「所以點解要聽NORDVARGR & DRAKH?最初唔知乜.後來睇番見到MZ412個名,就知咩事,就知冇得走了.」
要大路野,兩隊新碟:ANAAL NATHRAKH《Eschaton》我已經覺得好正,難得越玩越pop但pop得黎好聽,extreme metal又pop得到仲要pop完受夠晒吹脹,新碟《Hell is Empty, and All the Devils are Here》(很長)除左錄音太靚(grind同black,都係爛聲d好),仲正過上一隻碟,唔怪得個個聽完都話今隻碟係佢地最好果隻.但都希望佢地可以去番早期black番d同industrial重d,而家係正,只係有時death過頭了,同冇左初頭種自己style.SEPTIC FLESH作為我最鍾意black metal band之一(算black metal卦?專家講法,咪dark metal囉),上隻碟《Sumerian Daemons》已經係我最鍾意black metal碟之一同佢地最好果隻,跟住覺得「玩到盡」散band,估唔到隔幾年抖夠又返出黎玩,初時諗住會繼續「唔pop的DIMMU BORGIR」,點知反而返番再前去佢地中期真係dark gothic果排,正呀,只係聽晒成隻碟,有少少失望,可能出番黎未知應該點樣玩先好,又可能期望高左d,餓左咁耐喎大佬.
「我鍾意希臘metal,所以今水貨,SEPTIC FLESH同全女班ASTARTE必捧.」
另外doom出奇地多好野,ANATHEMA唔使講啦三隻都係聽doom必備經典,同CANDLEMASS,相信好多朋友聽完會話佢地唔doom,但其實真正的doom metal,是這樣的,亦因為噉,預左唔會有人理,就像CATHEDRAL,因為「唔doom」.其實成批doom野,最正係CANDLEMASS同THROWN.又因為我係工業迷,所以會揀P.H.O.B.O.S..仲有THE FORESHADOWING,
「《Days of Nothing》,可能係2008年最佳gothic doom/『pop doom』作品.」
不過有趣地,又會提提DARK SUNS.係佢地應該算係progressive果瓣,但玩到咁dark咁低調,你當係doom或者KATATONIA果類黎聽,又有乜唔可以?
講到DARK SUNS,歐洲progressive一向走feel路線,近年越玩越暗,PAIN OF SALVATION同WOLVERINE之後(兩者都慢慢走火入魔了),DARK SUNS係另一隊睇好,你想搵技術,唔好意思完全冇野聽,第一隻碟差唔多直頭玩doom,可想而知佢地想做d乜,而家歐洲progressive路向係點,同點解歐洲progressive或者玩feel progressive香港一直冇人理.DARK SUNS呢隻係新世代progressive,唔係technical,jazz,classical撈,係doom metal,death metal,dark wave撈,第三隻碟,正式搵到自己路向同自己風格.想玩feel而正路番少少有NATION WIDE,但相信好多人會話悶會話唔好聽,因為個底係
「heavy metal.」
即係SAVATAGE.算啦,SAVATAGE又有幾多人記得同會聽而家?話灰metal,你話EVERGREY,即買.SAVATAGE?算九數啦.
硬係要技術,AGHORA.知咩料的,聽到個名已經知咩事,可以有Sean Malone同Sean Reinert幫手玩,你覺得會係雜卒band嘛?簡單黎講係女聲版CYNIC,連錄音都要似埋先抵死,不過新碟(捱左超多年先係第二隻仲要冇label撐,真灰),接近全隊band換晒人,起初都幾擔心,聽落去亦確唔同,恆左好多.好在聽AGHORA想聽的印度野,禪野,jazz野仲有,同第一隻碟兩樣野,不過一樣好聽.嫌另類過頭,PATHOSRAY係早期DREAM THEATER即係仲會顧住首歌同旋律唔會死啡難啡果期,加SYMPHONY X,溝埋理論上係聽「正常progressive metal」一定鍾意果種,除左個名.最過癮果隊?CANVAS SOLARIS.隻碟上面寫住:
"Ultra-technical, futuristic instrumental jazz metal for fans of GORDION KNOT & SPIRAL ARCHITECT, and surely fans of DON CABALLERO, DYSRHYTHMIA, CYNIC and even COPROFAGO"
即係呢,就算你完全唔識CANVAS SOLARIS,齋見到上面段字呢,識得大楷果幾個名,尤其唔係metal果幾隊,已經立即俾得錢架喇.
「劉Sir,噉你識唔識?」
「幾大都話自己唔識先啦.」
在香港,都係低調d好,「識」呢家野留俾專家啦,我鍾意做傻仔等專家教我多d.只係請記得,technical唔只係得progressive一樣,math亦唔係只得metal同core,其實七八九十年代多好野到你唔信,係你搵唔搵,追唔追嗟,肯唔肯唔一味追新野同多人講果d出名野嗟.聽番多左underground野同以前dtechnical/math野,就會發覺好多個個掛係口邊果d例如DT,LIQUID TENSION EXPERIMENT,查實唔多好聽...
要technical death metal都得,HATE ETERNAL同ARSIS新碟唔使多講喇卦?兩隻碟都係技術比以前更癲,尤其ARSIS直到變到NECROPHAGIST仲喪過之前,雖然兩隻新碟都俾人狂插,不過是否真係咁廢,自己聽過最實際.只係有隊band,一直推薦:
「DYING FETUS.」
在乜都要新乜都要潮的世代,這些理應要重溫追番的經典(請參考番上面CANVAS SOLARIS例子),而家仲話自己聽,分分鐘俾人笑番轉頭.(立即唔出聲唔同人講我聽先,殊~)因為,潮才是皇道.
「係我係講緊PSYCROPTIC.」
technical都嫌唔夠,想再極端少少,玩玩實驗野.例牌必提SPIRITUAL,電子加民謠加metal,重點係隻CD入面仲有兩篇論文,當然係講metal,即係齋聽已經一流,再送咁認真研究metal文章兩長篇,所以我非常鍾意呢隻碟/呢條友.YAKUZA jazzcore唔使講啦(well,都潮過一排的,而家唔知還潮否?),AVARUS先過癮,絕對唔係metal,係玩「迷幻民謠」.
「咩黎?黎緊R7HK第六話就有得聽!」
FARMAKON第一隻碟《A Warm Glimpse》,十分搞鬼,當年都潮過一排,而家當然冇人理啦,到而家新碟都出埋喇.香港地慣例,正如之前網下有人提希臘全女班black metal band ASTARTE,即時收到大量詢問,但當時冇,後來入左貨,結果當時問的全部冇出現到,唔記得左自己問過卦?所以今水返左,都唔知有冇人要,雖然單講音樂,唔計係男定女,《Rise from Within》本身已超正.其實你單聽音樂,買EMPEROR都可以,唔一定要ASTARTE,兩者音樂就係咁相近,唔講的話你根本完全唔會覺同聽唔出係男係女.但香港人永遠會有趣地,就算唔聽black metal,都可以買同聽ASTARTE,相反叫佢正正經經聽EMPEROR唔得,因為「EMPEROR係black metal,但我唔聽black metal.」
「所以,希望PSYCROPTIC唔好咁快潮完.」
一直以黎好多人鍾意thrash,BLOOD TSUMANI同EVILE根本冇得走.近兩年突然好多新band舊thrash,好似MUNICIPAL WASTE,擺到明要玩番同廿年前一模一樣,仲要係玩得到加玩得好,你唔計較個band名同隊band玩左幾多年只在乎係咪thrash得好,好多呢d新old-school thrash band,你見到個封面已經直接俾錢走得人.如果個名真係咁重要?ATROPHY第二隻碟《Violent by Nature》,佢地都算係一隊當年唔算非常出名,但音樂夠激加夠水準之underground(半)cult.你係搵thrash的話,見到個名,睇到封面,都知咩事,唔使點樣猶豫,唔會「冇野買」喇卦?
gothic上,今次唔多野,但兩隻WITHIN TEMPTATION已經殺晒.《Silent Force》同《The Heart of Everything》好聽的話,《The Dance》同《Enter》係仲好聽,差距係LACUNA COIL/EVANESCENCE同「真正女聲gothic metal」之別,當然,可能你都只在意隊band個名係WITHIN TEMPTATION,多過係佢地邊隻碟,「係唔係gothic metal」,但自己一向唔太鍾意gothic metal尤其賣弄女聲果d,呢兩隻碟音樂同唱都係幾近經典果種,佢地頭三隻碟係我難得之女聲gothic metal收藏.反而其他較為特別.DISTORTED過癮在係以色列band,可以話係好多人鍾意果種TACERE式dark progressive,不過佢地特色在加左中東野落去,話晒以色列band.同BLACK COMEDY.挪威自KOVENANT之後,好多明星industrial (pop) metal band出現,好似香港紅爆的DEATHSTAR(原因相信歸咎於像Manson的外型多過像Manson的音樂),BLACK COMEDY一樣,電子加現在的瑞典/丹麥melodic death加清聲死聲輪更加巨量melody,即係我一聽甚至未聽齋睇形容已經中晒招果隻.
「...唔著到Manson噉玩industrial唔係罪卦,一樣值得聽卦?」
最後,兩隊自己幾鍾意的.ELUVEITIE係瑞士band,但個底係德國band好鍾意果種十幾人玩晒民歌樂器的folk metal,取材國家係愛爾蘭,第一次聽已經
「嘩~~~」
除左個底唔恆,冇乜問題囉我覺得,雖然「唔夠恆」在現在的香港已是死罪.同DEVIATED INSTINCT.唔係metal,佢地係玩crust,噉點解TRHK會賣?hardcore,punk,crust,同(death) metal,grindcore關係非常密切.點解一定要metal先得?好音樂得唔得?
「乜野係crust?」
「聽聽THE SQUAWK.可能係香港唯一一隊crust band.」
結論,係如果入埋今水貨,TRHK仲係冇野好買,仲係只得一兩隻睇得上眼,你的metal修為已經到達化境了,應該去到香港以外任何一個地方,都冇乜人及得上你.我未到這個境界.
同,音樂,係要黎聽的,請記住.好多野其實已經放定係度等你,只差你肯唔肯行埋黎搵同試.唔係一定要直到有人講有人提起果一刻,果隻碟先至值得聽,先至好聽.又係果堆cliche:
「唔識,點知,點試?」
「internet,官網,MySpace幫到你.」
雖話係cliche,但睇左五六七年,這些cliche已經不再是cliche,而是香港人文化同心態不能動搖的一部份.我確實未見到身邊有邊個人能夠超脫得到.
通告!6/5星期二及7/5星期三兩晚
TRHK將關門休息,敬請留意!


text:
上次講到飲完甜米露,之後我就去左食餃子.可能大家會好奇,點解我會食係香港都有既野.其實作為留學生,我係無得成日番香港架…係韓國有唔少食物都同我地平時係香港食既味道有好大分別.
當中, 餃子係其中一樣,韓國人叫餃子做만두,外觀同食開個啲冇咩分別,不過皮就再薄啲.食落去啲肉有少少膻味,我個人就係唔中意呢隻味.
但係,係廣藏市場食既呢隻,係香港食開既個隻韮菜味.肉一啲膻味都無,好有媽媽既味道,份量又多,一碟7隻4000won,好抵食.
食完餃子之後,就去左食生八爪魚(15000won/1份).係韓國食生八爪魚係好普通,好多阿叔會一邊食生八爪魚,一邊嘆番幾杯燒酒既.我叫左份生八爪魚之後姨母就俾左一人一杯魚糕湯(어묵탕)我地,韓國人好興食野個陣,送啲額外既食物俾客人,希望啲人食完再叫多啲或者係下次再番黎食咁既.韓國人會叫做서비스,通常서비스都係魚糕湯,汽水或者係小食,所以下次食野個陣,有收到서비스個陣,記得多謝人呀~
識食一定係生八爪魚加啲韓國辣椒醬一齊食,食落唔會有腥味,仲甜甜地咁.姨母後來仲送左紫菜同海螺刺身俾我,大家下次想攞서비스既話,可以試下瘋狂讚下啲野食好味,會易啲有서비스架….
睇完我既介紹,下次去韓國就知邊到有好野食啦~


text:
特首選舉 政府寧願被人JR,都唔俾網媒入嚟.咁有啲網媒因為有人本身有傳統傳媒雙重身份入到嚟,好似HKFP同我都係咁入,但 香港01 特別霸氣,竟然係霸咗成張檯,貼住 香港01 嘅貼紙,咁都得.
香港01 入得,熱血時報都入得喇
我對政府只批 香港01 呢種搬龍門行為極反感, 香港01 無錯有print version,但如果係有print version就入得,咁點解熱血時報唔入得嚟,同埋點解一定要有紙本至可以俾入嚟,成件事嘅邏輯究竟係點,政府完全欠公眾一個合理嘅解釋. 香港01 點解有特權入新聞中心,政府必須有合理解釋,如果網媒有紙本都入得,就唔該講到明,咁眾傳媒,立場,輔仁佢地印唔印紙本,就由呢啲傳媒嘅股東自己決定喇.
只不過,我呢度都要解釋吓,點解一定要入新聞中心.如果公眾席可以提供以下資源,同埋位置有所改善,都未必要入新聞中心.但如果公眾席照依家咁,除咗坐嘅地方,乜都無,兼且離候選人區無雷公咁遠,咁就一定要俾網媒入新聞中心,相關資源包括咗.
最重要,乜都假,穩定嘅電力,如果公眾席可以提供大量拖板,網媒或者勉強可以收貨,但現實係公眾席無拖板,無電力,點同手機充電,點推郁製作網上內容必要嘅電力?
Wi-Fi,雖然會場嘅Wi-Fi十分之雞,但作為一個數據來源,都係重要,唔係太多人肯額外俾錢無限上網.
飲用水供應,因為政府嘅保安安排問題,出入中央點票站要面對大量檢查,而且裡面係乜都無得買,肚餓都算,對記者嚟講,如果連飲水都要再出出入入,就十分之費時失事,而且有可能因此錯失咗寶貴嘅新聞鏡頭,而政府唔可能喺公眾席提供飲用水,呢個係新聞中心必須嘅配備嚟.
仲有,食!因為中央點票站,乜叉食肆都無,特首選舉由於時間比較短,未必太有需要食,但立法會選舉,食就好重要,因為有啲選區,點票過程往往去到等到佛誕嘅級數,而公眾席連小賣部都無,咁網媒啲記者都唔係煉仙架,係唔係呀,有小賣部或者仲好少少.
我希望呢堆圖,清楚解釋個問題喺邊度.


text:
「選舉」
老實講今次嘅立法會選舉,除咗功能組別我好清楚知道點樣投票之外,其實因為啱啱由港島東搬咗去新界西之後,基本上都唔知應該點樣投.不過我好肯定嘅係點都唔會投俾所謂嘅獨立侯選人,因為話獨立其實就最唔獨立.所以到最後點都唔會揀佢哋,而當然所有建制派嘅都唔會係我嘅選擇.有時真係有諗過投俾我哋嘅下一代,最起碼佢哋有團火,試圖改變現狀!
「黑暗」
香港依家嘅選舉真係好黑暗,其實以前都已經知道選舉係咁,但係依家真係越嚟越明目張膽.表面好民主,但係不斷用唔同嘅手法去左右選情.蛇齋餅糉其實都已經唔係啲乜嘢,搵啲阿公阿婆登記做選民去投票都已經落後.騙徒嘅手法真係層出不窮,所以真係唔好單純地相信傳媒嘅報導.如果大家真係有心令香港回復光明,真係要睇清睇楚同一定要出嚟投票.
「數據」
其實之前嘅區議會選舉已經反映咗好多問題出嚟,所以如果今次再一次出現爆冷嘅情況,老實講我相信嚟個機會係會比較低.只要大家分析下啲數據其實都已經心裡有數.不過始終數據只係參考,仲有好多變數.究竟啲參選人互相抹黑,互相狙擊都唔夠,而家甚至乎連參選人嘅身邊人都會被牽連,嚟啲係乜嘢嘅玩法?聲東擊西定係調虎離山?大家真係唔好俾人混淆視聽呀!
Also published on Medium.